Report: Fehi fehi vilimale eh, Hyifahi Maahauleh!\nފެހި ފެހި ވިލިމާލެއެއް، ހިތް ފަހި މާހައުލެއް!\nހަވީރު ފިންޏާ ދިމާވާނެހެން މި އާދެވުނީ ވިލިމާލެއަށެވެ. މި ރަށުގައި އާންމުކޮށް ދުއްވަނީ ތިމާވެއްޓާ ރައްޓެހި އެއްގަމު އުޅަނދުތަކެވެ. އެހެންނަމަވެސް މިހާރު މި ރަށުގައި ބެޓެރި ހަކަތައިގެ ސައިކަލް ވަރަށް ގިނަ އެވެ. އެއިން އެއްޗެއް އައިސް ލައިގަތަސް އަޑެއްް ނީވޭނެ އެވެ. އެކަހަލަ ސައިކަލް ގިނަ ކަމުން އެއިން އެއްޗެއްގައި ލައި ނުގަންނާނެއޭ ބުނާކަށް ވެސް ނުކެރޭނެ އެވެ.\nބެޓެރި ސައިކަލްތަކުގެ ދުއްތުރާލުގެ ވާހަކަ ބާއްވާށެވެ. ވިލިމާލެއަށް އަރާ މި ރަށުގެ އެއްފަރާތުން އަނެއް ފަރާތަށް ހިނގާލާ ހަދާލުމުން މި ރަށުގެ ހިތްފަސޭހަ ކަމާއި ބޯހާސް ކަމެއް ނެތް އަރާމު ދިރުއުޅުމުގެ އިހްސާސް ހަށިގަނޑުގެ ތެރެއަށް ރީއްޗަށް ވަދެގެންދެ އެވެ. ކުރިން މީހުން އުޅެ އަދި ޖަލެއްގެ ގޮތުގަ އާއި ރިސޯޓެއްގެ ގޮތުގައި ވެސް އޮތުމަށްފަހު 1993 ގައި އަލުން މީހުން އާބާދުވި މިރަށަކީ ތިމާވެއްޓާ ރަހުމަތްތެރި ރަށެކެވެ.\nވިލިމާލޭ ގެއެއްގައި ހުރި ދޮންކެޔޮ ގަހެއް\nބަނބުކެޔޮގަހެއް ހުރި ގެއެއް\nމި ރަށުގެ މި ހިތްފަސޭހަ މިނިވަން މާހައުލުން ދެން އެންމެ އަޅައިގަތީ ކުޑަކުދީންތައް ބައިބަޔަށް އުފާވެރިކަމާއެކު ބޭރަށް ނުކުމެ ހުސް ދިމަ ދިމާގައި ކުޅެން އުޅޭ އުޅުމާއި އެކަމަށް ތަނަވަސްވެފައިވާ މާހައުލާއި ފުރުސަތެވެ.\nގަހެއް ދޮށުގައި މަޑުކޮށްލައި ފޮޓޯއެއް އިންސްޓިގްރާމަށްލާފައި ބަލައިލި އިރު ފެންނަނީ މާރީތި މާ އުފާވާ ކަހަލަ މަންޒަރެކެވެ. ހައެއްކަ ކުދީން ބަނދަރު ސަރަހައްދުގައި އެކުދީން ގެންގުޅުނު މަޑިއެއްގައި ވައި އަޅުވައި އުދުއްސާލެވޭތޯ ހިތްވަރު ކުރަނީ އެވެ. ގުޑިއެއްލާ ކުދިންގެ މޫނުމަތިން ފެންނަ ހިނިތުންވުމުން މީހާ ގޮވައިގެން ހިތް ފަސޭހަ ހިސާބަކަށް ގެންގޮސްލައިދޭހެން ހީވެއެވެ.\nވިލިމާލޭގައި ކުދިން ބޭރުގައި ކުލެނީ\nމިއީ އަންނަން އައި ދަތުރެއް ނޫނެވެ. އާދެވުނު ދަތުރެކެވެ. އެހެންވިޔަސް އާދެވުނު ފަހަރު މިރަށުގައި ދިރިއުޅޭ ރަހުމަތްތެރިޔާއަށް ޒިޔާރަތްކޮށް ހާލުބަލައިލާން ކަމަށް ގޭ ދޮރުގައި ޓަކިދޭން ބޭނުންވި އެވެ. މިގެ މިހުންނަނީ ވޯޓާ ސްޕޯޓް ބީޗާ ދިމާއަށެވެ. މި ހިސަބަށް އާދެވި މަޑުކޮށްލެވުނީ ދަނޑެއް ފެނިގެންނެވެ. މަގުގެ ހުސް ބިންކޮޅެއްގައި ހަދާފައި މި އޮތީ ކުޑަވަރެއްގެ ދަނޑެކެވެ. ގިނައިން މިހުރީ ބޮޑު ތެޔޮ ހަމުގައި އެއްވަރަކަށް އިންދާފައި ހުރި ކޮޕީފަތެވެ. އެއް ގޮޅީގައި މިއޮތީ ހުސް ފެހި ކޮޕީ އާއި ކިރު ކޮޕީ އެވެ.\nމި ދަނޑުގެ އިންވަކިކޮށްފައި ވަނީ ދަނޑި ފަނާއި ދިވެހި ވަކައިންނެވެ. ޖެހިގެން މިއޮތީ ވެސް ކުޑަ ގޮޅިއެކެވެ. މިތާނގައި މުއްސަނދީ ތަރުކާރީ އެވެ. ބަރަބޯ ވެލާއި ތޮރާ ވެލާއި، ޓޮމާޓޯ އާއި ލެޓިއުސް އެވެ. ގޯތިތެރޭ ޒީނަތްތެރިކުރުމަށް ބަހައްޓާ ކަހަލަ ގަސް ގަސް ވަކި ތަންކޮޅެއްގައި ތަރުތީބުން ރޯކޮށް ހައްދާފައި ވެއެވެ.\nޝައުގުވެރިވިލެއް ބޮޑު ކަމުން ހުއްދައެއް ވެސް ނުހޯދައި ވަށާލާފައި ގޮސް ބަލާލިއިރު ގަސްތަކުގެ ތެރޭގައި އަންހެނަކު އިނެވެ.\nއަހަރެމެން ދެ މީހުން ތައާރަފުވުމުން އޭނާ ބުނިގޮތުގައި މި ރަށުގެ މިދިމާއިން ތަންކޮޅެއް ވަކިކޮށްލައިގެން އޭނާ ވެސް ގަސްތަށް އިންދަން ފެށީ އެވެ.\nއޭނާގެ ކޮންމެ ގޮޅިއެއްގައިހެން ފަސް ލީޓަރުގެ ބޮޑު ފެން ފުޅިތަކެކެވެ. އޭނާ ކިޔާދިން ގޮތުގައި މި ރަށުފެ އިސްކުރު ބަރިން ފެން ލިބުނު އިރު ގަހަށް ދިނުމުގެ ބޭނުމުގައި ގަސް ހައްދާ އެންމެން އޭރު ފެން ނަގާ ރައްކާކުރީ އެވެ.\nއޭނާ ބުނި ގޮތުގައި ކުރިއަށް އޮތީ ރޯދަމަހަށް ވާތީ ބޭނުންވީ ތާޒާ ފަތާއި، ޓޮމާޓޯ އާއި އެނޫން ވެސް އެފަދަ ތަކެތި އިންދާ ހައްދާށެވެ. އަދި އެއީ ޝައުގުވެރިކަން ހުންނަ ކަމަކަށްވެސް ވާތީ އެވެ.\n"ބައެއް މީހުން ވިއްކަންވެސް ހައްދާ،" މިއީ އެހާ ގިނައިން ވާހަކަ ދައްކާ މީހެއް ނޫނެވެ. ހިނިތުން ވެފައި ހުންނަނީ އެވެ. އެއްޗެއް ބުނަނީ ވަރަށް ކުރުކޮށެވެ.\nމި ދަނޑުތަކަކީ ހުއްދައެއް ނަގައިގެން ކުރާ ކަމެއް ނޫނެވެ. އެއެންމެންވެސް އެއް ކަމެއް ކުރަނީ އެވެ. އެކަކު ފެށުމުން ޖެހިގެން ހުރި މީހާވެސް ގަހެއް ޖަހަނީ އެވެ.\nއޭނާ ފުޅިފުޅިއަށް ވެލި އަޅަ އެވެ. ކުޑަކުޑަކޮށް ވާހަކަ ކިޔައިދެ އެވެ. އޭނާ ބުނި ގޮތުންނަމަ އޭނާ ގަސް އިންދަނީ މި ރަށު މިސްކިއް ހެދި އިރު ކޮނުނު ވެލީން ހޯދި ދެ ތިން ގޯނީގެ ވެލީގަ އެވެ. އެ ވެލިތައް ފުރާނާ ސާފުކޮށްގެން ލިބުނީ ބަސްތާއެއްހާ ވެއްޔެވެ. އޭނާގެ ދަނޑުގައި ބޭނުން ކުރީ އެ ވެއްޔެވެ.\nއޭނާ ބުނި ގޮތުގައި ގަސްތަކަށް އެނާ ކޮންމެވެސް ވަރަކަށް ކާނާ އަޅަ އެވެ. އިންވެގެން އޮތް ގޮޅީގައި މަސައްކަތްކުރަން ހުރީ ފިރިހެނަކެވެ. އަހަރެމެންގެ ދެމީހުންގެ ވާހަކަ އާއި ބައިވެރި ނުވެ އޭނާއަކަށް ނުހުރެވުނެވެ. މަޑުމަޑުން މަޑުމަޑުން އަހަރެމެނާ ގާތަށް ޖެހެމުން އާދެ އެވެ.\n"ގަސްއިންދަން މި ބޭނުން ކުރާ އެއްޗެއްސަކީ ހުސް ރީސައިކަލްކޮށްފައިވާ އެއްޗެހި،" އެންމެ ފަހުން ފަހުރުވެރިކަމާއެކު ވާހަކަ ދައްކަން ފެށި އެވެ.\nމާ ބޮޑަށް ވާހަކަ އޮލަވާން ފެށުމުން އަހަރެން ބޭނުންވީ ކުރޮށްލައި ވަގުތު މެނޭޖްކޮށްލާށެވެ. އެހެންވެ ރަހުމަތްތެރިޔާގެ ގޭގައި ޓަކިދީފީމެވެ. އެ ގޭގައި ގަޑިއެއްހާއިރުވެފައި ނިކުތް އިރުވެސް އޭގެ ދެވެރިން އަވަދިނެތި ގަސް އިންދުމުގެ މަސައްކަތުގައި އުޅެ އެވެ.\nރީތި ފެހި ކަމުގެ ތެރެއިން އަޅާފައި އަހަރެން ހިނގައިގަތީމެވެ. "ބަހެއް ނުބުނު" މިއޮއް ދުވާ ބެޓެރި ސައިކަލްތަކުން ނެއްޓެމުންނެވެ. އެކަމަކު މި ފެހިކަމުގެ ރީތިކަމާއި ހިތްފަސޭކަމުން ނެއްޓޭކަށް ބޭނުމެއް ނޫނެވެ.


މި ހަފްތާގައި އަޅުގަނޑުމެން ދުނިޔޭގެ މާދަރީ ބަހުގެ ދުވަސް ފާހަގަ ކޮށްފީމެވެ. އެ ދުވަސް ފާހަގަ ކުރުމުގެ ގޮތުން އަޅުގަނޑުމެންގެ ރާއްޖޭގައި ވެސް ރަސްމީ ގޮތުން ކަންތައްތަކެއް ކުރެވުނެވެ. ރަސްމީ ގޮތުން ތޯއެވެ؟ ނުވަތަ ރަމްޒީ ގޮތުން ތޯއެވެ؟ މިހެން ދަންނަވާލަން ޖެހެނީ އެއްދުވަހަކު މުންޑެއް އަނދެގެން އިހު ޒަމާނުގައި ފިރިހެނުން ލާ...\nއޮޅުންބޮޅުން- ބަލާނެ މީހަކު ނެތް ބަލި މީހުން\nބަލިވެގެން ހޮސްޕިޓަލްގައި ބާއްވާ ބައެއް ބަލި މީހުން ބަލާނެ މީހަކު ނެތިގެން ނުވަތަ އަޅާލާނެ މީހަކު ނެތިގެން ހޮސްޕިޓަލުން ދޫނުކުރެވިގެން އުޅޭ ވާހަކަ އަކީ ދޭތެރެދޭތެރެ އިން އިވޭ އަޑެކެވެ. ސަރުކާރުގެ ހޮސްޕިޓަލް ތަކުގަ އެވެ. އެ ފަދަ މީހުން ބަލިވެގެން ހޮސްޕިޓަލަށް ގެންދިއުމަށް ފަހު ބަލި ރަނގަޅު ވުމުން ވެސް އެފަދަ މީހުންގެ...\nމާލޭގެ މަގުމަތީގެ ތޮއްޖެހުމުގެ ހައްލެއް ހޯދުމަށް ކަމަށް ބުނެ ސަރުކާރުން ދޭތެރެދޭތެރެ އިން ފިޔަވަޅު އަޅަ އެވެ. މައާފް ކުރައްވާށެވެ. އަޅުގަނޑުގެ ނަޒަރުގައި "އަމާ ބުނާތީ ވެ ފަރަށް ދާ އުޞޫލު" ންނެވެ. މަގުމަތީގެ މައްސަލަތައް މީޑިއާގައި އެކި ގޮތްގޮތަށް ހާމަކުރަން ފެށުމުން ކޮންމެވެސް ކަމެއް ކޮށްފާނެ އެވެ. ވަގުތީ ހައްލެއް ކޮންމެވެސް...\nއޮޅުންބޮޅުން: ތަޙްލީލީ ނަޒަރަކުން\nފާއިތުވި ހަފުތާގައި ރާއްޖޭގައި ހިނގައިދިޔަ ކަންތައްތަކަށް ތަޙްލީލީ ނަޒަރަކުން ބަލައިލަމާތޯ އެވެ؟ ހިނގައިދިޔަ ކަންތައްތަކަށް އަޅުގަނޑު މި ބަލާލަނީ ކަންތައްތައް މަޑުމަޑުން ނިއުޅެމުން ދިޔަ ތަރުތީބަކުން ނޫނެވެ. އަޅުގަނޑު މަސައްކަތް ކޮށްފައި ވާނީ ކަންތައްތައް ހިނގައިދިޔަ ގޮތް ކަމަށް ޚަބަރުން ލިބުނު މަޢުލޫމާތުގެ އަލީގައި، ދެ...\nދިވެހިންނަށް ވަޒީފާ އިތުރުވަމުންދާ ވާހަކައިގެ އަޑު ދޭތެރެދޭތެރެއިން އިވެ އެވެ. މި އަޑުފައްގަނޑު ގަދަވެގެން ދަނީ އިންތިޚާބެއް ކައިރިވަމުން ދިޔަ ވަރަކަށެވެ. ޚާއްޞަކޮށް ޢާއްމު އިންތިޚާބެކެވެ. ރިޔާސީ އިންތިޚާބެކެވެ. ކައުންސިލްގެ އިންތިޚާބެކެވެ. ވަޢުދުނާމާއެއްގެ ވާހަކަ ދައްކާ ނަމަ، ވަޢުދާ އެއްގޮތަށް ވަރަށް ގިނަ ވަޒީފާތައް...\nJanuary 02, 2018 12\nއޮޅުންބޮޅުން: ވާ ގޮތް ނޭނގުން\nޕީޕީއެމްގެ ސަރުކާރުން މިހާރު ގެންގުޅޭ ގެދޮރުވެރިކޮށް ދިނުމުގެ ސިޔާސަތަކީ އެންމެނަށް ވެސް ރަނގަޅު ސިޔާސަތެކެވެ. ޚާއްޞަކޮށް ގެދޮރު ނެތް ޢާއިލާތަކަށެވެ. ގެދޮރުވެރިވާން ބޭނުންވާ ފަރުދުންނަށެވެ. ރަނގަޅު ކަންތައްތަކެއް ކޮށްދެވޭ އިރު ވެސް ބައެއް ފަހަރަށް ކަންތައް ވާ ގޮތް އަމިއްލަ ހިތްހަމަޖެހުމަށްޓަކައި ވެސް އޮޅުން ފިލުވާލަން...\nDecember 13, 2017 15\nއޮޅުންބޮޅުން: ރާއްޖޭގެ އިގުތިސާދީ ކުރިއެރުން\nރާއްޖޭގައި އިޤްތިޞާދީ ކުރިއެރުމެއް ނެތް ކަމަށް ބުނަނީ ކާކުތޯ އެވެ؟ ދިވެއްސަކު އެހެން ބުނާ ނަމަ އެ މީހަކީ އިޤްތިޞާދީ ކަންކަން ދެނެގަތުމުގައި ދުރާއި ކައިރި ނުފެންނަ މީހެކެވެ. އިޤްތިޞާދީ ގޮތުން ކުރިނުއަރާ ނަމަ އަޅުގަނޑުމެން މި ކުރާ ބޮޑެތި ޚަރަދުތައް ކުރަން ފައިސާ ހޯދާނީ ކޮން ތާކުންތޯ އެވެ؟ ރާއްޖޭގެ ގައުމީ ނައުގެ ހުންގާނުގައި...\nNovember 28, 2017 55\nމާލޭގެ ތޮއްޖެހުން ކުޑަކުރަން އެންމެން މާލެއަށް\nތޮއްޖެހުން މާނަކުރެވޭ ގޮތާ މެދު މިހާރު ވަރަށް ބޮޑަށް އޮޅުންއަރައިފި އެވެ. ސަރުކާރުން ގެދޮރުއެޅުމުގެ ބިޔަ މަޝްރޫޢުތައް މާލޭ ސަރަހައްދުގައި ކުރިޔަށް ގެންދަނީ، މާލޭގެ ރައްޔިތުންގެ ގެދޮރު ނެތިގެން ދިރިއުޅެމުންދާ ދަތި، ތޮއްޖެހިފައިވާ މާޙައުލުން ދުރަށް ގެންދިއުމަށް ކަމަށްވެ އެވެ. މިއީ އަޅުގަނޑު ދައްކާ ވާހަކައެއް ނޫނެވެ. އެ ބޭފުޅުން...\nމޯލްޑިވްސް ޓޫރިޒަމް ޑިވަލަޕްމެންޓު ކޯރޕަރޭޝަން (އެމްޓީޑީސީ) ވުޖޫދަށް ގެނެވުނީ ވަރަށް މާތް މަޤްޞަދެއްގައެވެ. ރާއްޖޭގެ ހުރިހާ ރައްޔިތުންނަށް ފަތުރުވެރިކަމުގެ ވިޔަފާރީގައި ބައިވެރިވުމުގެ ފުރުޞަތު ހުޅުވާލާށެވެ. ފަތުރުވެރިކަމުގެ ކޭކުން ކުޑަ އެތިކޮޅެއް ވެސް ކާން ބޭނުންވާ މީހުންނަށް ކެއުމުގެ ފުރުޞަތު ދިނުމަށެވެ. ފަތުރުވެރިކަމުގެ...\nއިންތިޚާބުތައް ވަނީ ބޯމަތިވެފަ އެވެ. ފުރަތަމަ އޮތީ ޤާނޫނުއަސާސީ ތަރުޖަމާކުރުމުގެ ތެރެއިން، ރައްޔިތުންގެ މަޖިލީހުގެ ގޮނޑި ގެއްލުނު މެމްބަރުންގެ އިންތިޚާބެވެ. އެއަށް ފަހު ކުރިމަތިލާން ޖެހޭނީ އަންނަ އަހަރުގެ ރިޔާސީ އިންތިޚާބާ އެވެ. މިކަމަށް ޝަޢުޤުވެރިވާ ފަރާތްތަކުން އެބަޔަކަށް މަންފާވާނެ ގޮތަކަށް ވާހަކަ ދައްކަމުން ގެންދަނީ އެވެ....\nފާއިތުވި ދުނިޔޭގެ ނޫސްވެރިކަމުގެ މިނިވަންކަމުގެ ދުވަހުގައި ރާއްޖޭގައި އެއްވެސް ރަސްމިއްޔާތެއް ނުބާއްވަ އެވެ. ނޫސްވެރިކަމުގެ ބެލެނިވެރި ފަރާތުން ވެސް އޮތީ ހިމޭނުންނެވެ. ބަސް ހުއްޓިފަ އެވެ. ރާއްޖޭގެ ނޫސްވެރިންގެ ޙާލަތާ މެދު ސަހަރޯހީވެގެން ކަމަށް ވެސް ވެދާނެ އެވެ. މިނިވަން ނޫސްވެރިކަމަށް، ރައްކާތެރިކަމެއް ނެތް ތަނެއްގައި،...\nއޮޅުންބޮޅުން: ހުޅުމާލޭގެ ގަބުރުސްތާނުގައި ވަޅުލުން\nމާލޭގައި މަރުވާ މީހުން ވަޅުލުމަށް، މާލޭގެ ގަބުރުސްތާނުގައި ޖާގަ ނެތުމާ އެކު، ހުޅުމާލޭގެ އާ ގަބުރުސްތާނުގައި ވަޅުލަން ސަރުކާރުން ހަމަޖައްސަވައި ދެއްވިތާ ދުވަސްކޮޅެއް ވެއްޖެ އެވެ. މާލެއޭ ބުނުމުން ޙަޤީޤަތުގައި އަޅުގަނޑުމެން މިވާހަކަ ދައްކަނީ އާބާދީ ބޮޑުވަމުން އަންނަ ތިން ރަށެއްގެ ވާހަކަ އެވެ. ވިލިމާލެ އާއި ހުޅުމާލެ އާއި މާލޭގެ...\nދޮށީ އުމުރުގެ މީހުން ސިޔާސީ މައިދާނުގައި\nރައީސުލްޖުމްހޫރިއްޔާގެ މަޤާމް ކުރިން އަދާކުރައްވާފައި ތިއްބެވި ބޭފުޅުންނަށް ބައެއް ކަހަލަ ޚިދުމަތްތައް ދިނުމަށް ޤާނޫނު ލާޒިމްކުރެ އެވެ. އަދި އެބޭފުޅުންނަށް ރައްކާތެރިކަމާއި ޙިމާޔަތް ދިނުމަށް ވެސް ޤާނޫނު ލާޒިމް ކުރެ އެވެ. މިގޮތަށް ހަމަޖެހިފައި އޮންނަނީ އެބޭފުޅުން ވަކި ސިޔާސަތެއް ޤަބޫލުކުރައްވާތީއެއް ނޫނެވެ. ނުވަތަ ވަކި...


Raajjey Gai Honeymoon Heydhakuranikoh Dia Banduboduvun Bodu Massala Akah - Vaguthu\nއިންޑިއާގެ ފިލްމީތަރި ދިއާ މިރްޒާ ކައިވެނި ކޮށްގެން ހަނީމޫނަށް ރާއްޖެ އައިސް ހުރެ ނަގާފައިވާ ފޮޓޯއަކާއި އެކު އޭނާ ބަލިވެ އިންކަން އިއުލާން ކުރުމާއިއެކު ފެށުނު ބަހުސް އިންޑިއާ މީހުންގެ މެދުގައި އަދިވެސް ކުރިއަށް އެބަދެއެވެ. ދިއާ ކައިވެނި ކުރީ ބަލިވެ އިނުމުން ކަމަށް ބުނެ އިންޑިއާގެ ބައެއް މީހުން އަންނަނީ އޭނާ އަށް ފާޑުކިޔަމުންނެވެ.\nކައިވެނީގެ ކުރިން ބަލިވެ އިނުން އެއީ އިންޑިއާގެ އާދަކާދަ އާއި ހިލާފު ކަމެކެވެ. އިންޑިއާގެ އާދަކާދަތައް އޮންނަ ގޮތުން ވެސް ކައިވެނި ކުރުމުގެ ކުރިން ދެމީހަކު ގުޅުން ހިންގުން އެއީ ކޮށްގެން ވާނެ ކަމެއް ނޫނެވެ. ދިއާ އަށް ފާޑުކިޔުން އަމާޒުވެފައި ވަނީ ވެސް އެހެން ވެގެންނެވެ.\nމީސް މީޑިއާގައި ކުރިމަތިވެފައިވާ ފާޑުކިޔުންތަކަށް ދިއާ އިއްޔެ ވެސް ވަނީ ރައްދު ދީފައެވެ. ދިއާ ބުނީ އޭނާ އާއި ލޯބިވެރިޔާ ވައިބަބް ރިކީ އާއި ކައިވެނި ކުރަން ނިންމީ އޭނާ ބަލިވެ އިނުމުން ނޫން ކަމަށެވެ. "އަހަރެމެން ކައިވެނި ކުރަން ޕްލޭން ކުރަމުން ދަނިކޮށް އެނގުނީ އަހަރެން ބަލިވެއިންކަން. އަހަރެމެން ކައިވެނި ކުރީ އަހަރެން ބަލިވެ އިނުމަކުން ނޫން. ބަލިވެ އިންކަން އަހަރެމެން އިއުލާން ނުކޮށް ތިބީ ސިއްހީ ސަބަބުތަކަށްޓަކައި. ބަލިއިނުމަކީ އަހަރެންނަށް ލިބުނު އެންމެ އުފާވެރި ޚަބަރު. މިއީ އެތައް އަހަރެއް ވަންދެން އަހަރެން އިންތިޒާރު ކުރި ޚަބަރެއް. ސިއްހީ ސަބަބެއް ފިޔަވައި މިކަން އަހަރެން ސިއްރު ކުރަން ބޭނުންވާ އިތުރު އެއްވެސް ސަބަބެއް ނެތް." ދިއާ ބުންޏެވެ.\nދިއާ ބުނީ އޭނާ އަށް ކުރިމަތިވާ ފާޑުކިޔުންތަކަށް އޭނާ ރައްދު ދެނީ މިއުފާވެރި ދަތުރުގެ އުފާވެރިކަން ގެއްލުވާލަން ބަޔަކު މަސައްކަތް ކުރާތީއެވެ.\nއުމުރުން 39 އަހަރުގެ ދިއާ ކައިވެނި ކޮށްފައި ވަނީ އިންޑިއާގެ ނަން މަޝްހޫރު ވިޔަފާރިވެރިޔަކާއިއެވެ.\nރާއްޖޭގެ ހަނީމޫނެއް ނިމެންވާއިރަށް ދިޔާ މިރުޒާ އެހައި އަވަހަށް އެ ބަނޑުބޮޑުވީ އަޅެ އެ މަންޖެ އެ ގެންގުޅެނީ ވައިޖަހާ ބުންބާއެއްތަ؟\nގޮޅެޔާ (ހުވަދޫ ބަހުން ވައްކޮށް އޮންނަ އެއްޗަކަށް ކިޔާ ނަމެއް)\nއޭޕްރީލް 6, 2021 13:46\nވެއިޖަހާ ޖިރުބާއެއް.. ކަލޯ އަދި އެ ލެއްވޭފެއި ޖެހެއިލާން ނިކަން ފަސޭހައޯލަ. ދިއާ މިރުޒާ ވިޔަސް ހުސެނުބޭ ވިޔަސް ޖިރުބަޔަކާ ޖެހުނީމެއި ވާނެ..\nއޭޕްރީލް 6, 2021 12:21\nއިބްރާހީމް މުހައްމަދު ސާލިހު ކުރިކަމެއް އެކަހަލަ ކަންތައް ކުރީމަ ދެން މައްސަލައަކަށް ދޯ ވާނީވެސް\nއިންޑިއާގެއަންހެނުންދިވެހިރާއްޖޭގަހުއްޓާ ބަނޑުބޮޑުވުމަކީ އިންޑިއާގެގާނޫނުން މަނާކަމަކީތޯ ؟؟ ހަނީމޫނަށްދަންޏާ ބަނޑުވެސްބޮޑުވާނެދޯ ؟؟\nއޭޕްރީލް 6, 2021 13:23\nބަ ލަ ހަނީމޫނަށްދަނީ ހަމައެކަނި ފޮޓޯނަގާފަ އިންސްޓަގުރާމަށް ލާކަށެއްނޫނޭ !! އިންޑިއާމީހުން އަދިވެސްތިތިބީ\nޑުރާމާސި ލްސި ލާބަ ލަންދޯ؟؟\nއޭޕްރީލް 6, 2021 14:40\nތިއޮތީ ބަޑު ދިޔާވެފަ\nއޭޕްރީލް 6, 2021 15:44\nކައިވެނިކުރަން ޕްލޭން ކުރަމުންދަނިކޮށް ބަނޑުބޮޑުކަން އެގުމުން އެއީ ކައިވެނީގެ ބޭރުން ލިބުނު ދަރިއެއްތާ! ޚަބަރު ކިޔާލީމަ ފަހުމްވަނީ މިގޮތަށް!\nއޭޕްރީލް 6, 2021 15:53\nމިކަހަލަ ވާހަކަ ނޫހުގައި ޖަހަނީ ކޮން މަގުސަދަކައްތޯ؟؟ މިއީ އަޅުގަނޑުމެންގެ ދީނާއި ހިލާފު ވާހަކަ އާއި ކަންކަން.\nއޭޕްރީލް 6, 2021 18:02\n" އަހަރެމެން ކައިވެނި ކުރަން ޕްލޭން ކުރަމުން ދަނިކޮށް އެނގުނީ އަހަރެން ބަލިވެއިންކަން " މިބުނަނީ ކީކޭ ، ކައިވެނި ނުކޮށް ކަމެއްކުރިވާހަކަ ނޫންތަ\nއޭޕްރީލް 6, 2021 19:57\nއެއޮއްފަދަ ގެރިއަށް އަޅުކަންކުރާ، ބުދަށް އަޅުކަން ކުރާ މެޖޯރިޓީ އޮންނަ އިންޑިޔާގަވެސް ޒިނޭކުރުމަކީ ހުތުރުވެގެންވާ އަމަލެއްކަމަށް އެއޮތީބުނެފަ. އެކަމަކު މިހާރަކަށް އައިސް ރާއްޖޭގައި މިއީ ވަރަށް އާންމު ކަމެއް ކަމަށް ވެފައިވާކަމުގެ ހަބަރުފެތުރޭ. ދެރަވަރު ުުުުުުުުުުުުުުުުުުުުުުުުުުުުުުުުުުުުުުުުުުުުުުުުުުުުުުުުުުުުުުުުުުުުުު\nއޭޕްރީލް 7, 2021 19:53\nރާއްޖެއައީމަ ދިވެހިންގޮތަށް ބާރަށްވެއްޖިއްޔާ ދެފަހަރު މަޑުންވިއްޔާ ތިންފަހަރު.. ދެން އެތެރެއަށް..އެހެން އެވީ..


Male gai 24 gadi iru viyafaari kureveyne sarahahdhu kanda alhaifi | Mihaaru\nފިހާރައެއްގައި ބަޔަކު ހަރަކާތްތެރިވަނީ: މާލޭގައި 24 ގަޑިއިރު ވިޔަފާރި ކުރުމުގެ ހުއްދަ ދެވޭނެ ސަރަހައްދުތައް މިއަދު ވަނީ ކަނޑައަޅާފައި -- ފޮޓޯ/މިހާރު\nމާލޭގައި 24 ގަޑިއިރު ވިޔަފާރި ކުރެވޭނެ ސަރަހައްދުތައް ކަނޑައަޅައިފި\n22 ޖެނުއަރީ 2019 - 13:26 33 comments\nމާލޭ އާއި ވިލިމާލޭގައި ކެފޭ ރެސްޓޯރެންޓްތަކާއި ފިހާރަތަކަށް 24 ގަޑިއިރު ވިޔަފާރި ކުރުމުގެ ހުއްދަ ދެވޭނެ ސަރަހައްދުތައް އިކޮނޮމިކް މިނިސްޓްރީން ކަނޑައަޅައި، މިއަދު އާންމުކޮށްފި އެވެ.\nވަކި ޝަރުތުތަކާ އެކު ކެފޭ އަދި ފިހާރަތަކުގައި 24 ގަޑިއިރު ވިޔަފާރި ކުރުމުގެ ހުއްދަ ދިނުމަށް އިކޮނޮމިކް މިނިސްޓްރީން ކުރިން އޮތީ ނިންމައިފަ އެވެ. އެކަމަކު އެ ހުއްދަ ދޭނީ ސިޓީ ކައުންސިލްތަކުގެ މަޝްވަރާގެ މަތިން އިކޮނޮމިކް މިނިސްޓްރީން ކަނޑައަޅާ ސަރަހައްދުތަކުގައި ހުންނަ ތަންތަނަށް އެކަންޏެވެ.\nއިކޮނޮމިކް މިނިސްޓްރީގެ އިއުލާނުގައިވާ ގޮތުން 24 ގަޑިއިރު ވިޔަފާރިކުރުމުގެ ހުއްދަ މާލެ އަދި ވިލިމާލޭގައި ދޭނީ ބޮޑުތަކުރުފާނު މަގާއި މަޖީދީމަގާއި ސޯސަންމަގާއި ޖަނަވަރީ މަގާއި ކަނބާ އައިސަރަނި ހިނގުމާއި ފަރީދީމަގާއި މެދު ޒިޔާރަތް މަގުގެ އިތުރުން ބުރުޒުމަގާއި އޯކިޑްމަގާއި އަމީނީމަގާއި ލޮނު ޒިޔާރަތް މަގާއި ވިލިނގިލި ފެރީ ޓާމިނަލް ސަރަހައްދު އަދި ޗާންދަނީމަގުގައި ހުންނަ ތަންތަނަށެވެ.\nއެ އިއުލާނުގައިވާ ގޮތުން ފިހާރަތަކުގެ ތެރެއިން 24 ގަޑިއިރު ވިޔަފާރިކުރުމުގެ ހުއްދަ ދޭ ތަންތަނުގައި ވިއްކޭނީ ޒަރޫރީ ކަންކަމަށް ބޭނުންވާ އެއްޗެހި އެކަންޏެވެ. އަދި އެ ހުއްދަ ދޭނީ އެއިން ކޮންމެ ތަނެއް ވަކިވަކިން ބަލައި، ޗެކްކުރުމަށް ފަހު ކަމަށް ވެސް އެ އިއުލާނުގައިވެ އެވެ. އެ ހުއްދަ ދޭ ތަންތަން ނަމާދު ވަގުތަށް ބަންދުކުރާ ކުރުން ފިޔަވައި، އެހެން ހުރިހާ ވަގުތުތަކެއް ވެސް ޚިދުމަތް ދޭން ޖެހޭނެ ކަމަށް އެ އިއުލާނުގައިވެ އެވެ.\nފިހާރަތައް ހުންނަންޖެހޭނީ އެތެރެ ފެންނަ ގޮތަށެވެ. އަދި 24 ގަޑިއިރު އޮޕަރޭޓްކުރާ ކެމެރާ ހަރުކޮށްފައި ހުންނަންޖެހޭނެ އެވެ. އަދި ރެސްޓޯރެންޓްތަކަށް އެ ހުއްދަ ދެނީ އެތެރެ ސާފުކޮށް ފެންނަ ގޮތަށް ބެހެއްޓުމާއި ކެމެރާ ހުރުމުގެ އިިތުރުން މެންދަމު 1:30 ގެ ފަހުން ދުންފަތުގެ އިސްތިއުމާލް ކުރުން މަނާކުރާ ގޮތަށެވެ. އެކަމަކު ބޭރުގެ ފްރެންޗައިޒްތަކަށް 24 ގަޑިއިރު ވިޔަފާރިކުރުމުގެ ހުއްދައެއް ނުދޭނެ އެވެ.\nމި ހުއްދަ ދެނީ 2،000ރ. ގެ ފީއަކަށެވެ. މި ހުއްދަ ދެނީ ދެ އަހަރުގެ މުއްދަތަކަށެވެ. ޝަރުތުތަކާ ހިލާފުވާ ފުރަތަމަ ފަހަރު ހަ މަހަށް ހުއްދަ ހިފަހައްޓާނެ އެވެ. އަދި ތަކުރާރުކޮށް އެ ގަވާއިދާ ހިލާފުވާ ނަމަ، އެއްކޮށް ހުއްދަ ބާތިލްކުރާ ގޮތަށް ވެސް ވަނީ ހަމަޖައްސައިފަ އެވެ.\nއިތުރު ލިޔުންތައް ފިހާރަ ކެފޭ/ރެސްޓޯރެންޓް އިކޮނޮމިކް މިނިސްޓްރީ 24 ގަޑިއިރުގެ ހިދުމަތް ސަރުކާރު މާލެ\n24ގަޑިއިރަށް ހިންގަން ޓާމިނަލް ފިހާރައަށް ހުއްދަ ދީފި\n24ގަޑިއިރަށް ހުއްދަދޭނީ ބޮޑެތި މަގުތަކުގެ ފިހާރަތަކަށް\n24 ގަޑި އިރުގެ ވިޔަފާރި: އާންމުންގެ ހިޔާލު ތަފާތު


Elon Musk Twitter gai invest kuree keehkuran\nއީލޮން މަސްކް ޓްވީޓާގައި އިންވެސްޓްކުރީ ކީއްކުރަން\nއެމެރިކާގެ މަޝްހޫރު ވިޔަފާރިވެރިޔާ އީލޮން މަސްކް ޓްވީޓާއިގައި އިންވެސްޓް ކުރުން ގިނަ ބަޔަކަށް ވެގެން ދިޔައީ ވަރަށް އާ ކަމަކަށެވެ. އެއީ އޭނާގެ ވިޔަފާރިއާ ގުޅުމެއް ނެތް ދާއިރާއަކަށް ވާތީ އެވެ.\nއީލޮން މަސްކް އަކީ ޓެސްލާގެ ވެރިޔާ އެވެ. ޓެސްލާ އަކީ ކަރަންޓް ކާރާއި ޓްރަކް އުފައްދަން މަޝްހޫރު ކުންފުންޏެކެވެ. ޓެސްލާގެ އުފެއްދުންތައް މުޅި ދުނިޔޭގައި ބޭނުން ކުރެ އެވެ. މިއީ މަސްކަށް ވަރަށް ގިނަ ފައިސާ ހޯދައިދޭ ކުންފުންޏެކެވެ.\nސްޕޭސްއެކްސްގެ ވެރިކަން އޮންނަނީ ވެސް މަސްކަށެވެ. ސްޕޭސްއެކްސް އަކީ ޖައްވަށް ރޮކެޓް ފޮނުވާ ކުންފުންޏެވެ. އިންޓަނޭޝަނަލް ސްޕޭސް ސްޓޭޝަނަށް މުދާ އުފުލުމާއި ފަޅުވެރިން އުފުލުމަކީ ވެސް ސްޕޭސްއެކްސްއިން ކުރާ މަސައްކަތެކެވެ. އަދި ތަންކޮޅެއް ފަހުން ޖައްވުގައި ހޮޓާ އަޅައި ޖައްވީ ޓޫރިޒަމް ފެށުމަށްޓަކައި ސްޕޭސްއެކްސް ދަނީ ތައްޔާރު ވަމުންނެވެ.\nއީލޮން މަސްކްގެ ނަމާ ގުޅިގެން ދެން އަޑުއިވެނީ ސްޓާލިންކްގެ ވާހަކަ އެވެ. މިއީ ސްޕޭސްއެކްސްގެ ދަށުން ހިންގާ ވަކި ކުންފުންޏެކެވެ. ބޭނުމަކީ މުޅި ދުނިޔެއަށް ދުވެލި ބާރު އިންޓަނެޓް ފޯރު ކޮށްދިނުމެވެ.\nއީލޮން މަސްކްގެ އިންވެސްޓްމަންޓްތަކާ ބެހޭ ގޮތުން ދެކެވުނު ވާހަކަތަކުގައި ހުރި ގުޅުން އެ ހުރީ ފެންނާށެވެ. އެހެން ނަމަވެސް ބުނެވުނު އެއްވެސް މަސައްކަތެއްގެ ތެރެއަށް ޓްވީޓާ ފައްތާނެ ގޮތެއް ނެތެވެ.\nޓްވީޓާ އަކީ މައިކްރޮބްލޮގިން / ސޯޝަލް ނެޓްވޯކިން ޚިދުމަތެކެވެ. ޓްވީޓާއަކީ ވަރަށް ގިނަ މީހުން ލޯބިކުރާ އަދި އެހާ ގިނަ މީހުން ބޭނުންކުރާ ޕްލެޓްފޯމެކެވެ.\nއީލޮން މަސްކްގެ އިންވެސްޓްމަންޓްތަކަށް ބަލާއިރު ކޮންމެ ދިމާއަކުން ވެސް އެ ފެންނަނީ ފައިސާ އޮހޭ ތަނެވެވެ. އޭނާއާ މެދު ބުނެވޭ ގޮތުގައި ފައިދާ ހެދެން ނެތް ދިމާއެއްގައި އޭނާ އިންވެސްޓެއް ނުކުރެ އެވެ.\nއެހެން ނަމަވެސް، ޓްވީޓާ މެނޭޖްމަންޓަށް އެކަށީގެންވާ ގޮތުގައި ފައިދާ ނުހެދޭ ވާހަކަ މަޝްރަހުގައި ދެކެވެ އެވެ. ޓްވީޓާއަށް ފައިދާ ހޯދަން ކުރަން ހުރި ކަންތައްތައް ހުސް ވެގެން އުޅޭއިރު، ޓްވީޓާއަށް ފައިދާ ހޯދައިދޭން އީލޮން މަސްކް ވަކި ކުރާނީ ކޮން ކަމެއް ހެއްޔެވެ؟\nއީލޮން މަސްކް ޓްވީޓާގައި 2.6 ބިލިއަން ޑޮލަރު ވަނީ އިންވެސްޓްކޮށްފަ އެވެ. އެއީ މުޅި ޓްވީޓާގެ ނުވަ ޕަސެންޓެވެ. އެހެންކަމުން ޓްވީޓާގައި އެންމެ ބޮޑު ހިއްސާ އޮންނަ މީހަކީ އޭނާ އެވެ. ޓްވީޓާގެ ވެރިންގެ ތެރޭގައި ހިމެނެ ޖެކް ޑޯސީއަށް ވުރެ ވެސް މަސްކްގެ ހިއްސާ ބޮޑެވެ.\nއީލޮން މަސްކަކީ ވަރަށް ބޮޑަށް ހުޅުވާލައިގެން ކަންތައްތައް ކުރަން ބޭނުންވާ މީހެކެވެ. އޭނާއަށް ތަނެއް، ކަމެއް ބަންދުވެފައި އޮވެގެން ނުވެ އެވެ. ހަމައެފަދައިން ސޯޝަލް ނެޓްވޯކް / ޕްލެޓްފޯމްތައް ބޭނުންކުރާ މީހުންނަށް ވަރަށް ބޮޑު އިޚްތިޔާރެއް އޮންނަން ޖެހޭނެ ކަމަށް ވެސް މަސްކް ގަބޫލުކުރެ އެވެ.\nރިޕޯޓްތައް ބުނާ ގޮތުން އީލޮން މަސްކް ޓްވީޓާގައި އިންވެސްޓްކުރީ ދެ ބޭނުމަކު އެވެ. އެއީ ޓްވީޓާއަށް ފައިދާ ހޯދައި ދިނުމާއި ޓްވީޓާއިން ބްލޮކް ކޮށްފައި ހުރި ބައެއް މީހުންގެ އެކައުންޓްތައް އަލުން ހުޅުވާލުމެވެ. އީލޮމް މަސްކް ބޭނުންވާ ގޮތަށް ޓްވީޓާ ބަދަލުވެގެން ދާއިރު އެއީ މިހާރު މިފެންނަ ޓްވީޓާއަށް ނުވުން އެކަށީގެންވާ ކަމަށް މަޝްރަހު ދިރާސާކުރާ މީހުން ބުނެ އެވެ.\nޓްވިޓާ ބައިނަލްއަގުވާމީ ޖައްވީ ސްޓޭޝަން އިލަން މަސްކް\n"އީލޮން މަސްކްގެ ސަބަބުން ޓްވިޓާ ޚަރާބުވެދާނެ"\nޓްވިޓާ އެކައުންޓްތަކުން ކުޑަ ފީއެއް ނަގަން ޖެހިދާނެ\nއީލޮން މަސްކްއަށް ޓްވިޓާ ރަހީނު ނުކުރެވޭނެ\nޓްވިޓާ ގަންނަން މަސްކް ހުށަހެޅީ މާކުޑަ އަގެއް


Follow Me UFAA Roadha Quizge Natheeja | Ungoofaaru\nބަނޑޭރިގަނޑު/ދިރިއުޅުން/ދީން/ފޮލޯމީ އުފާ ރޯދަ ކުއިޒްގެ ނަތީޖާ!\nފޮލޯމީ އުފާ ރޯދަ ކުއިޒްގެ ނަތީޖާ!\nމުނާޒު މުޙައްމަދު 16 ޖޫން 2018\n0 367 މިނެޓެއް ނުވަނިސް ކިޔާލެވޭ\nއުފާއިން ރަމަޟާން މަހު ކުރިއަށް ގެންދިޔަ ފޮލޯމީ އުފާ ރޯދަ ކުއިޒް ނިމިއްޖެއެވެ. އޮންލައިންކޮށް ކުރިއަށް ގެންދިޔަ މި ކުއިޒް ކުރިއަށް ގެންގޮސްފައި ވަނީ އެކަމަށް ހާއްސަކޮށް އުފާގެ ޓެކްނިކަލް ޓީމުން ތައްޔާރު ކުރި އޮންލައިން ޕްލެޓްފޯމެއްގައެވެ.\nމި ޕްލެޓްފޯމްގައި ސުވާލުތަކަށް ޖަވާބު ދެވޭ ގޮތަށް ހަމަޖެހިފައި ވީ މޯބައިލް ނަންބަރ ނުވަތަ ފޭސްބުކް ލޮގިން ބޭނުންކޮއްގެނެންނެވެ. މި ގޮތުން ކޮންމެ ނަންބަރަކުން އަދި ކޮންމެ ފޭސްބުކް އައިޑީ އަކުން ވެސް މި ކުއިޒްގައި ބައިވެރި ވެވޭ ގޮތަށް އެ ޕްލެޓްފޯމްގައި ހަމަޖެހިފައި ވާނެއެވެ.\nމި ކުއިޒަށް މިފަހަރު ވެސް ބޮޑު ތަރުހީބެއް ވަނީ ލބިފައެވެ.\nމި ކުއިޒްގައި އެންމެ ގިނަ ސުވާލުގެ ޖަވާބު ދިމާކުރާ ފަރާތްތަކުގެ ތެރެއިން ގުރުއަތުން ހޮވޭ3ފަރާތަކަށް ކޮންމެ ފަރާތަކަށް 1000ރ ގެ ފައިސާގެ އިނާމެއް ލިބޭ ގޮތަށް ވަނީ ހަމަޖެހިފައެވެ. މި ކުއިޒްގެ ގުރުއަތުން އޮންނާނީ ވެސްޓްބީޗް އުފާ މަސްރޭހުގެ ފައިނަލް އޮންނަ ރެއެވެ.\nމި ކުއިޒްގެ ނތީޖާ ބައްލަވާ ލެއްވުމަށް މި ލިންކަށް ފިތާލައްވާ.\nފޮލޯމީ އުފާ ރޯދަ ކުއިޒް 1439ގެ ނަތީޖާ\nމޫސުން ގޯސްވުމުގެ ސަބަބުން ވެސްޓްބީޗް އުފާ މަސްރޭސް މާދަމާއަށް ފަސްކޮށްފި\nމަސްރޭހުގެ އެއްވަނަ ޓީމަށް ސައިކަލެއް


ކޮވިޑު – 19 ގެ ސަބަބުން ޙައްޖަށް ދިއުމަށް ހުރަސްތަކެއް | Sandhaanu\nކޮވިޑު – 19 ގެ ސަބަބުން ޙައްޖަށް ދިއުމަށް ހުރަސްތަކެއް\nޖޫން 24, 2020\nދުނިޔޭގެ ގިނަ ގައުމުތަކުގައި ކޮވިޑް-19 އިތުރަށް ފެތުރެމުންދާއިރު، މިއަހަރުގެ ހައްޖުގެ އަޅުކަމުގައި ހަމައެކަނި ބައިވެރިވެވޭނީ ސައުދީ އަރައްބިޔާގައި ދިރިއުޅޭ މުސްލިމުންނަށް ކަމަށް ސައުދީ ސަރުކާރުންވަނީ އިއުލާންކޮށްފައެވެ.\nއޮންލައިންކޮށް ބޭއްވި ނޫސްވެރިންގެ ބައްދަލުވުމެއްގައި، ސައުދީ ޙައްޖު މިނިސްޓަރ، މުޙައްމަދު ބެންތެން ވިދާޅުވެފައިވަނީ، އާންމުގޮތެއްގައި އެވްރެޖްކޮށް 2.5 މިލިއަން މީހުން ކޮންމެ އަހަރަކު ހައްޖަށް އަންނަކަމަށެވެ. އެހެންނަމަވެސް މިއަހަރު ޙައްޖުކުރުމަށް މައްކާއާއި މަދީނާގެ ހުރުމަތްތެރިވެގެންވާ ތަންތަނަށް ދިއުމުގެ ހުއްދަ ދެވޭ މީހުންގެ އަދަދު ހާހުން ގުނާލެވޭ މިންވަރެއްގައި ހިފެހެއްޓޭނެކަމަށް ވިދާޅުވިއެވެ.\n“ފަަހަރެއްގައި އެއަދަދަކީ ހާހުން ގުނާލެވޭ އަދަދެއް” ބެންތެން ވިދާލުވިއެވެ. ” އަހަރެމެން މުޅި މިކަން މުތާލިޢާކުރަމުން މިދަނީ. އެހެންވީމަ އެ ވެދާނެ 1000 އަށްވެސް ނުވަތަ އެއަށްވުރެ މަދު ނުވަތަ ގިނަ ޢަދަދަކަށްވެސް”. 65 އަހަރުން މަތީގެ މީހުންނަށް މިފަހަރު ޙައްޖުގައި ބައިވެރި ނުވެވޭނެ ކަމަށާއި، ހައްޖުގެ ޚިދުމަތް ދޭފަރާތްތައް ހައްޖުގެ އަޅުކަން ފެށުމުގެ ކުރިންނާއި ފަހުންވެސް ކަރަންޓީން ކުރެވޭނެކަމަށްވެސް ވިދާޅުވިއެވެ.\nސައޫދީގައި ކޮރޯނާވައިރަސްފެތުރި ބަލިޖެހުނު މީހުންގެ އަދަދު 161000 އަށް އަރާ، 1300 މީހުން އެބަލީގައި ނިޔާވެފައިވުމާއެކު، ކުރިން ބެލެވިފައި އޮތީ މިއަހަރުގެ ޙައްޖުގެ އަޅުކަން އެއްގޮތަކަށްވެސް ނުބާއްވާނެ ކަމަށެވެ.3މަސްދުވަހުގެ މުއްދަތަށް، 24 ގަޑިއިރުގެ ކާފިއު ހިންގުމަށްފަހު، މިހާރުވަނީ ކާފިއު އުވާލާފައެވެ. އެހެންނަމަވެސް އަދިވެސް ބައިނަލް އަގުވާމީ ދަތުރުފަތުރުވަނީ މަނާކޮށްފައެވެ.


vnews - Palestine meehegge gayah badijahaa shaheedhu kollaifi\nފަލަސްތީނު މީހެއްގެ ގަޔަށް ބަޑިޖަހާ ޝަހީދު ކޮށްލައިފި\nމީގެ މަސްދުވަސްކުރިން ހަބްރޫންގައި އިސްރާއީލުގެ އުދުވާނީ ސިފައިން ބަޑިޖަހައި ޝަހީދުކޮށްލި ފަލަސްތީނުގެ މުހަންމަދު އައް ރަޖަބީގެ ހަށިގަނޑު އާއިލާއާ ހަވާލު ކުރުމުން މިދިޔަ ހޮނިހިރު ދުވަހު ޖަނާޒާ ބާއްވަނީ - ފޮޓޯ: އޭ.އެފް.ޕީ\nއިސްރާއީލުގެ އުދުވާނީ ސިފައިން ފަލަސްތީނު މީހެއްގެ ގަޔަށް ބަޑިޖަހާ ޝަހީދު ކޮށްލައިފިއެވެ.\nއިސްރާއީލުގެ އުދުވާނީ ސިފައިން ފަލަސްތީނު މީހާގެ ގަޔަށް ބަޑިޖަހާފައިވަނީ ހުޅަނގު އައްސޭރީގެ ރެފިއުޖީ އަވަށެއް ކަމަށްވާ އަލްފަރާގައި ރޭ ހިންގި އޮޕަރޭޝަނެއްގެ ތެރޭގައެވެ.\nފަލަސްތީނުގެ އޮފިޝަލެއް ކަމަށް ޚާލިދު މަންސޫރު ވިދާޅުވީ، މިހާދިސާގައި އިސްރާއީލު ސިފައިން ބަޑިޖަހައި ޝަހީދު ކޮށްލާފައިވަނީ އުމުރުން 32 އަހަރުގެ މުހަންމަދު އަލް ސަލްހީ ކަމަށެވެ.\nއިސްރާއީލު ސިފައިން އޭނާގެ ގަޔަށް ބަޑިޖެހީ، އޭނާގެ ގެއަށް ސިފައިން ވަންނާން އުޅުމުން އެކަމަށް ހުރަސް އެޅުމުން ކަމަށް ޚާލިދު ވިދާޅުވިއެވެ. އިސްރާއީލު ސިފައިން ބުނެފައިވަނީ ފަލަސްތީނު މީހާގެ ގަޔަށް ބަޑިޖެހީ އޭނާގެ ގޭގެ ތެރެއަށް ވަންނާން އުޅުނު ސިފައިންނަށް ވަޅިން ހަމަލާދޭން އުޅުމުން ކަމަށެވެ.\nފަލަސްތީނުގެ އޮފިޝަލް ވިދާޅުވެފައިވަނީ އިސްރާއީލު ސިފައިން އޭނާގެ ގަޔަށް ހަފަހަރަށް ބަޑިޖަހާފައިވާ ކަމަށެވެ.\nއިސްރާއީލުގެ އުދުވާނީ ސިފައިން އަލްފަރާ ރެފިއުޖީ ކޭމްޕްގެ ގެތަކަށް ރޭގަނޑު ދަންވަރު ވަދެ ފާސްކުރަމުން ދިޔައީ ތުހުމަތުކުރެވޭ ބަޔަކު ހައްޔަރު ކުރުމަށް ކަމަށް ވެއެވެ.\nއަލްފަރާ ރެފިއުޖީ ކޭމްޕަށް އިސްރާއީލު ސިފައިން ވަދެގަތުމުން އެމީހުންނަށް ގޮވާތަކެތިން ހަމަލާދީ، އެމީހުންނާ ދިމާއަށް ބަޔަކު ބަޑިވެސް ޖެހިކަމަށް ބުނެއެވެ. ނަމަވެސް އިސްރާއީލު ސިފައިންގެ އެއްވެސް މީހަކަށް ކަމެއް ނުވާކަމަށް ބުނެއެވެ.\nއިސްރާއީލު ސިފައިންނާ ފަލަސްތީނު މީހުންނާ ދެމެދު 2015 ވަނަ އަހަރުގެ އޮކްޓޫބަރު މަހުން ފެށިގެން ހިނގަމުންދާ ކުރިމަތިލުންތަކުގައި އިސްރާއީލު ސިފައިން ބަޑިޖަހައި ފަލަސްތީނުގެ 248 މީހުން ޝަހީދު ކޮށްލާފައި ވެއެވެ. ފަލަސްތީނު ޒުވާނުންގެ ރައްދު ހަމަލާތަކުގައި އިސްރާއީލުގެ 40 މީހުން މަރާލާފައި ވެއެވެ.\nއަލްފަރާ ރެފިއުޖީ ކޭމްޕްގައި އިސްރާއީލުގެ އުދުވާނީ ސިފައިން ބަޑިޖަހައި ފަލަސްތީނު މީހަކު މި ޝަހީދުކޮށްލީ، ގުދުސްގައި ފަލަސްތީނު މީހަކު ޓްރަކަކުން ޖައްސައި އިސްރާއީލު ސިފައިންގެ4މީހުން މަރާލިތާ 48 ގަޑިއިރުވެސް ނުވަހީހެވެ. މިހަމަލާގައި އިސްރާއީލު ސިފައިންގެ އިތުރު 15 މީހުންނަށް ބޮޑެތި އަނިޔާތައް ވިއެވެ.\nއިސްރާއީލުގެ އުދުވާނީ ބާރުތަކުން މިހާރުވަނީ ހަމަލާދިން ޓްރަކް ދުއްވި ޒުވާނާ ނިސްބަތްވާ އިރުމަތީ ގުދުސްގެ ޖަބަލް މުކާބަރް ވަށައިގެން ބަންދުކޮށްފައެވެ.


Usthaaz Iyaz naseem ge Arabic Language courhe. Course fee mulhin hiley - AO News\nއުސްތާޛް އިޔާޒް ނަސީމްގެ އޮންލައިން ޢަރަބިކް ލޭންގުއޭޖް ކޯހެއް – ކޯސް ފީ މުޅިން ހިލޭ!\nލިޔުނީ: މުހައްމަދު ހިޒްޔަމް\nއައްޑޫ ހުޅުމީދޫ ގައިހުންނަ ޝަމްސުއްދީން ސެންޓަރ ފޮރ އިސްލާމިކް ސްޓަޑީޒް(އެ.ސް.ސީ.އައި.އެސް) ގެ ފައުންޑަރ މެމްބަރ އުސްތާޛު އިޔާޒް ނަސީމްގެ އޮންލައިން ޢަރަބި ކޯހެއްގައި ބައިވެރިވުމުގެ ފުރުޞަތު ހުޅުވާލައިފިއެވެ. މިއީ ބޭސިކް ލެވެލްގެ ކޯހެކެވެ.\nކޮވިޑާއި ގުޅިގެން ދިރިއުޅުމުގެ ވައްޓަފާޅިއަށް އައި ބަދަލާއި އެކު ކިޔެވުމާއި ކިޔަވައިދިނުމަށް އައި ބަދަލާއި އެކު އެ.ސް.ސީ.އައި.އެސްގެ މި ކޯސްވެސް ކުރިއަށް ގެންދިއުމަށް ހަމަޖެހިފައިވަނީ ޒޫމް މެދުވެރިކޮށް ގޫގުލް ކްލާސްރޫމްގައެވެ. އެގޮތުން މި ކޯހުގައި ބައިވެރިވުމުގެ ޝަރުތުތަކުގެ ތެރޭގައި ޒޫމް އަދި ގޫގްލް ކްލާސްރޫމް ބޭނުންކުރަން އެނގުމުގެ އިތުރުން ޢަރަބިބަހުން ލިޔަންކިޔަން އެނގުމާއެކު އުމުރުން 16 އަހަރުން މަތީގެ މީހަކަށް ވާން ޖެހެއެވެ. ،މި ކޯހުގެ މުއްދަތަކީ2މަސްދުވަހެވެ.\nމި ކޯހުގައި ބައިވެރިވާން ބޭނުންވާ ފަރާތްތަކަށް ނަން ނޯޓުކުރުމުގެ ފުރުޞަތު މިހާރުވަނީ ހުޅުވާލާފައެވެ. ނަން ނޯޓުކުރަން ބޭނުންވާ ފަރާތްތަކުން އަދި އިތުރު މަޢުލޫމާތު ސާފުކުރައްވަން ބޭނުންފުޅުވާ ފަރާތްތަކުން 7786362 މި ނަންބަރަށް ގުޅުއްވުމުން އެކަން ހަމަޖެހިގެން ދާނެއެވެ.\nޝަމްސުއްދީން ސެންޓަރ ފޮރ އިސްލާމިކް ސްޓަޑީޒްއަކީ ހުޅުމީދޫގެ ދަރިންނަށް މަތީތަޢުލީމުގެ ފުރުޞަތު ހޯދައިދިނުމަށް ގިނަގުނަ މަސައްކަތް ކުރަމުންދާ މަރުކަޒެކެވެ. މިވަގުތު މިސެންޓަރުގައި އަރަބިކް ލެންގްވިޖް ލެވެލް 2ގެ ކޯހަކާއި، އެވިޑް ކޮލެޖްގެ ޝަރީޢާ ޑިޕްލޮމާ، އޮފީސް މެނޭޖްމަންޓް ޑިޕްލޮމާ ކޯހާއި، ޔޫސީމަސް ކިލާސް ތައްވެސް ކުރިއަށް އެބަދެއެވެ. އަދި މިހިންގާ ސެޕްޓެމްބަރ މަހުގެ ފަހުކޮޅު ޕޮލިޓެކްނިކްގެ އިލެކްޓްރީޝަން ކޯހެއް ފެށުމަށްވެސް ދަނީ ތައްޔާރުވަމުންނެވެ. މި ކޯހަކީ6މަސް ދުވަހަށް ހިންގާނެ ކޯހެއްކަމަށް އެތަނުން މައުލޫމާތު ދެއްވައެވެ،\nޢަރަބިކް ލޭންގުއޭޖް ކޯސްޝަމްސުއްދީން ސެންޓަރ ފޮރ އިސްލާމިކް ސްޓަޑީޒް\nއައްޑޫ ސިޓީގައި ކާފިއު އިޢުލާންކޮށްފި


Kaadedhoo Airport Gai Mihaarun Mihaarah Au Jetty Eh Laidhinumah VILLA Ah Govaalan ކާޑެއްދޫ އެއަރޕޯޓުގައި މިހާރުން މިހާރަށް އައު ޖެޓީއެއް ލައިދިނުމަށް ވިލާ އަށް ގޮވާލަން – ސައުދު – Huvadhoo News Kaadedhoo Airport Gai Mihaarun Mihaarah Au Jetty Eh Laidhinumah VILLA Ah Govaalan Huvadhoo News\nކާޑެއްދޫ އެއަރޕޯޓުގައި މިހާރުން މިހާރަށް އައު ޖެޓީއެއް ލައިދިނުމަށް ވިލާ އަށް ގޮވާލަން – ސައުދު\nކާޑެއްދޫ އެއަރޕޯޓު ޖެޓީގެ މައްސަލަ މިހާރުން މިހާރަށް ހައްލުކޮށް އައު ޖެޓީއެއް ހަދައި ކާޑެއްދޫގެ ޚިދުމަތް ހުއްޓުނަ ނުދިނުމަށް، ގާސިމް އިބްރާހިމް އަށާއި، ކަމާބެހޭ ފަރާތްތަކަށް ގޮވާލާ ކަމަށް ތިނަދޫ ކައުންސިލްގެ ރައީސް ސައުދު އަލީ ވިދާޅުވެއްޖެއެވެ.\nސައުދު މިހެން ވިދާޅުވީ، ކާޑެއްދޫ އެއަރޕޯޓުގެ އެއްގަމު ތޮށިގަނޑު މިއަދުގެ ވަގުތެއްގައި ވެއްޓިފައިވާތީ އެކަމާ ގުޅިގެން ފޭސްބުކްގައި ކުރެއްވި ޕޯސްޓެއްގައެވެ. އެޕޯސްޓުގައި ސައުދު ވިދާޅުވީ، ކާޑެއްދޫ އެއަރޕޯޓު ޖެޓީ ވެއްޓިފައި ބާއްވަން ދޫކޮށްލުމަކީ ކާޑެއްދޫގެ އޮޕަރޭޝަންތައް ހުއްޓި ފަތުރުވެރިންނަށް ބޮޑެތި ގެއްލުން ތަކެއް ކުރިމަތި ކުރުވާނެ ކަމެއް ކަމަށެވެ.\n“މިމައްސަލައަކީ މިހާރުން މިހާރަށްވެސް ވިލާ ކުންފުނިން ނުވަތަ އެތަން ހަވާލުވެ ތިއްބެވި ފަރާތްތަކުން ހައްލު ކުރަން ޖެހޭ މައްސަލައެއް. މިމައްސަލަ މިހާރުން މިހާރަށް ހައްލުކޮށް އައު ޖެޓީއެއް ލައި ކާޑެއްދޫގެ ޚިދުމަތްތައް ހުއްޓުނަ ނުދިނުމަށް ގާސިމް އިބްރާހިމް އަށާއި، ކަމަބެހޭ ފަރާތްތަކަށް ގޮވާލަން.” ސައުދު ވިދާޅުވިއެވެ.\nކާޑެއްދޫ އެއަރޕޯޓުގެ ޖެޓީ ހަލާކުވެފައި އޮންނަތާ ގާތްގަނޑަކަށް އަހަރަކަށްވުރެ ގިނަ ދުވަސްވެދާނެއެވެ. އަދި މިމަހުގެ 18 ވަނަ ދުވަހު މޫސުން ގޯސްވެ ކަނޑުގަދަވުމުގެ ސަބަބުން ވެލި ދަމައިގެން ދިއުމުގެ ސަބަބުން ޖެޓީވަނީ ވަރަށް ބޮޑަށް ވެއްޓެން ކައިރިވެފައެވެ. އަދި އެފަހުން އެސަރަހައްދު ވަނީ އާންމުންނަށް ކައިރިނުކުރެވޭނެހެން ބަންދުކޮށްފައެވެ.\nކާޑެއްދޫ އެއަރޕޯޓު ޖެޓީ ވެއްޓިފައިވަނީ މިއަދުގެ ވަގުތެއްގައެވެ. އެގޮތުން ގާތްގަނޑަކަށް 150 ވަރަކަށް ފޫޓުގެ ވަނީ ވެއްޓިފައެވެ. ކާޑެއްދޫ އެއަރޕޯޓްގެ ވާހަކައަކީ ހުވަދު އަތޮޅު ރައްޔިތުން އެންމެ ގިނައިން ދައްކާ ވާހަކައެވެ. ހުރިހާ ގޮތަކުން ވަރަށް ދަށް ޙާލަތުގައި އޮތް އެ އެއަރޕޯޓަކީ ސަރުކާރުގެ ވެރިންނާއި ސަރުކާރުގެ ވަފުދުތައް އެންމެ ގިނައިން ބޭނުންކުރާ ވައިގެ ބަނދަރެވެ.


NINA ge furathama teaser dhahkaalaifi\nނީނާގެ ފުރަތަމަ ޓީޒާ ދައްކާލައިފި\nނީނާގެ ޓްރެއިލާއިން ނަގާފައިވާ މަންޒަރެއް --\nޓީވީ ޕްރޮޑިއުސަރު އިލްޔާސް ވަހީދު (އިއްލެ) ގެ "ނީނާ" ގެ ފުރަތަމަ ޓީޒާ ބެލުންތެރިންނަށް ދައްކާލައިފި އެވެ.\n"ބަވަތި" ގެ ނަމުގައި ގެނެސްދިން ފީޗާ ފިލްމާއެކު ގިނަ ބައެއްގެ ލޯ އަމާޒުވި އިއްލެގެ ދެވަނަ ފީޗާ ފިލްމުގެ ފުރަތަމަ ޓީޒާ އާންމުކުރީ މިއަދު މެންދުރުފަހުއެވެ. ޓީޒާއިން ފިލްމުގައި އެންމެ މުހިންމު ތަރިއެއްގެ ގޮތުގައި ފެނިގެންދާ ނުޒުހަތު ޝުއައިބުގެ ތަފާތު މަންޒަރުތަކެއް ފެނިގެން ދެއެވެ.\nހާއްސަކޮށް އެންމެ ފަހު މަންޒަރެވެ.\nމި ފިލްމުގައި ނުޒޫ ފެނިގެން ދާނީ ތަފާތުކޮށްކަން މިއަދު އާންމުކުރި ޓީޒާއިން ވަނީ ޔަގީން ކުރެވިފައެވެ. މާޝަލް އާޓްސް ދަސް ކުރުމުގެ މަސައްކަތް ކުރަނިކޮށް ނުޒޫ ނަގާފައިވާ ބައެއް ފޮޓޯތައް އައި ފިލްމްސްއިން މީގެ ކުރިންވެސް ވަނީ އާންމުކޮށްފައެވެ.\nމި ފިލްމުގައި ޖުމައްޔިލް ނިމާލާއި، މަރިޔަމް ޝަކީލާ އާދަމް (ޝަކިއްތަ)ވެސް ވަރަށް ހާއްސަ ރޯލަކުން ފެނިގެންދާނެއެވެ. އަދި ކުރީގެ ކުޅަދާނަ ފިލްމީ ތަރި މަރިޔަމް ރަޝީދާ މި ފިލްމުން ފެނިގެން ދިއުމަކީވެސް ހާއްސަ ކަމެކެވެ. މި ފިލްމަށް މުޅިން އަލަށް ދެ ތަރިން ތައާރަފު ކުރާނެ އެވެ. މީގެ އިތުރުން "ބަވަތި"ން ފެނިގެންދިޔަ ބައެއް ތަރިން ވެސް ފެނިގެންދާނެ އެވެ.


ފޯނު ހެކުކުރަން ޖަހާ މަޅިތައް އިތުރުވަނީ! ސަމާލުވެލައްވާ!\nއާރޓިކަލްކިޔުމަށް ހޭދަވާނެކަމަށް ބެލެވެނީ :0މިނެޓް, 41 ސިކުންތު\nފުރަތަމަ އަންނަނީ ވަޓްސްއަޕް މެސެޖެކެވެ. ދެން އަންނަނީ ވަޓްސްއަޕް މެސެޖެކެވެ. އެ މެސެޖުގައި ބުނަނީ އޮޅިގެން ފޯނަށް6އަކުރުގެ ކޯޑެއް ފޮނުވިފައި އޮންނާނެ ކަމަށާއި އެ މެސެޖު އަނބުރާ ފޮނުވާލަ ދިނުމަށެވެ.\nފުރަތަމަ ކަމަކީ ފޯނަށް އެސްއެމްއެސް ފޮނުވަނީ ވަޓްސްއަޕުންނެވެ. ވީމާ އޮޅިގެން އެއްވެސް މީހަކަށް ވަޓްސްއަޕްގެ އެއްވެސް މެސެޖެއް ނުލިބޭނެއެވެ. ދެވަނަ ކަމަކީ އެ މެމެސެޖު ރީސެންޑްކޮށްފިނަމަ އެކޯޑް ބޭނުންކޮށްގެން ރީސެންޑްކުރި މީހާގެ ފޯނުން ވަޓްސްއަޕް ހެކުކުރުމުގެ ފުރުޞަތު ލިބިގެންދެއެވެ.\nމިއަދުނޫހަށް މައުލޫމާތު ލިބިފައިވާ ގޮތުގައި މިކަމަށް ނުވިސްނައި ރީސެންޑް ކުރެވުނު ބައެއް މީހުންގެ ފޯނުން ވަޓްސްއަޕް ވަނީ މިހާރުވެސް ހެކްކޮށްފައެވެ. ވީމާ މިކަމަށް ހުރިހާ ބޭފުޅުންވެސް ސަމާލުކަން ދެއްވުން ވަރަށް މުހިންމެވެ.\nޤުރްއާން.އެމްވީ ހިންގަވާ ބޭފުޅުންނަށް!: ސައިޓަށް ނުވަދެވޭތީ ގިނަ ބައަކު ކަންބޮޑުވޭ!\nޖިންސީ ގޯނާކުރީ ބިދޭސީ ފާމަސިސްޓުގެ ބަންދަށް ދިހަދުވަސް ޖަހައިފި\nބޭސްގަންނަން ފާމަސީއަށް ދިއުމުން ޖިންސީ ގޯނާކުރި މީހާގެ ޤައުމު އަދި ސިއްރަކަށް!\nރާއްޖެއަށް ޖަޕާނުން ސައުވީސް ސްކޮލަރޝިޕް ދީފި\nއެހީ ޖަމްޢިއްޔާގެ "ޢީދް މީލްސް" ޢީދުގަ ނިކަމެތިން ހެއްވާލި!\nމާލެ ސިޓީގައި އަލުން ކާފިޔުހިންގަންއުޅޭކަމުގެ ޚަބަރު އެބަ ފެތުރޭ!\n31 ޖުލައި 2020


Ras Online - 2022 ގައި ސްޓާލިންކް ރާއްޖެ ސަރަހައްދަށް ފޯރުމުން ދިރާގާ އުރީދޫގެ ކިބައިން ސަލާމަތްވެވޭނެ\n2022 ގައި ސްޓާލިންކް ރާއްޖެ ސަރަހައްދަށް ފޯރުމުން ދިރާގާ އުރީދޫގެ ކިބައިން ސަލާމަތްވެވޭނެ\nމިދުހަތު އާދަމް 28 މޭ 2021 - 23:10\nމިޚަބަރަކީ ރާއްޖޭގައި އިންޓަރނެޓްގެ ޚިދުމަތް ދެނިއްޔޭ ކިޔައިގެން ދިވެހީން "ފެލަމުން" ގެންދާ ދިރާގާ އުރީދޫއަށް ވަރަށް ވެސް ހިތްދަތި ހިތާމަވެރި ޚަބަރެކެވެ. އެއީ ސްޕޭސް އެކްސް އިން ކުރިއަށް ގެންދާ ސްޓާލިންކް އިންޓަރނެޓްގެ ޚިދުމަތް 2022 ގައި ދިވެހިރާއްޖެއާއި ހިސާބަށް ފޯރާނެ ކަމުގެ އުފާވެރި ޚަބަރެވެ. އީލާން މަސްކްގެ ސްޓާލިންކްގެ ޚިދުމަތް 2022 ގައި ދިވެހި ރާއްޖެއާއި ހަމައަށް އައުމަކީ މިއަދު ރާއްޖޭގައި އިންޓަރނެޓްގެ ޚިދުމަތޭ ކިޔައިގެން ރައްޔިތުން "ފެލަމުން" ގެންދާ ރާއްޖޭގެ މުވަސަލާތީ ދެކުންފުނީގެ ކިބައިން ދިވެހީންނަށް ސަލާމަތް ވުމަށް ލިބޭނެ ރަނގަޅު ފުރުސަތެކެވެ.\nދިރާގާއި އުރީދޫން އިންޓަނެޓްގެ ޚިދުމަތް ދިނުމުގެ ނަމުގައި ޕެކޭޖް ހަދައިގެން ޑޭޓާ ވިއްކައިގެން ދިވެހީންގެ އަތުން "ނުހައްގު މަންފާ" ނަގަމުން ގެންދާތާ މިހާރު އެތައް ދުވަހެއް ވެއްޖެއެވެ. މިއީ ދިވެހި ގިނަ ރައްޔިތުން އެދެކުންފުންޏާމެދު ދެކޭ ގޮތެވެ. ގިނަ ދިވެހީންގެ ބަހެވެ. އެއްވެސް ސަރުކާރަކަށް އެމީހުންގެ އެ ވިޔަފާރި މައިތިރިކޮށް ރައްޔިތުންނަށް އަތްފޯރާ ޚިދުމަތަކަށް އިންޓަނެޓްގެ ޚިދުމަތެއް ނުހެދުނެވެ. މިހާރު މިއުޅޭ ކޯވިޑްގެ އާލަމީ ވަބާއިން ސަލާމަތްވޭތޯ ދެ ޑޯޒް ވެކްސިން ޖަހާހެން އަންނަ ޖުލައި މަހާއި އޮކްޓޯބަރު މަހުގައި އެބުނާ އަގުހެޔޮ އިންޓަރނެޓްގެ ދެޑޯޒް ޖަހަން ފަށަނިއްޔޯލައެވެ. ސަރުކާރުގެ ވަޢުދާ އެއްގޮތަށް ސަރުކާރުން އެވަނީ އިންޓަނެޓްގެ އަގު ހެޔޮކޮށްދީ އަގުހެޔޮ ތިން ޕެކޭޖް ތަޢާރަފު ކޮށްފައެވެ. އެކަމަކު އަދިވެސް އެކިޔާ ޑޭޓާ ވިއްކުމަކަށް ބަދަލެއް ނާދެއެވެ. ޕެކޭޖްގެ ޖީބީކޮޅު ހުސްވީމާ މިހާރު ގުޑާ ނުލާ ގޮތަށް އެދޭ އެކެއް އެމްބީޕީއެސް، ދޭކަށް ބަދަލުވަނީއެވެ. ޕެކޭޖް ހުސްވުމުން އެއަށްވުރެ ހަލުއި ކޮށްލަންޏާ އަދިވެސް ހަމަ ޖެހެނީ އެކިޔާ ބޫސްޓް ތެޔޮޖަހާށެވެ. ދެން އެޖެހުނީ ކަންތަކާއެވެ. ޕެކޭޖުން ކާލަނީ ދުވާލެއްގެ މައްޗަށް 20 ޖީބީ ކަމަށް ވަންޏާ އެވަރުގައި އިންޓަނެޓް ބޭނުންކުރާ މީހުން އެބުނާގޮތަށް 50 ޖީބީ ބޫސްޓެއް ކޮށްގެން ހިފަހައްޓާލަނީ ބަރާބަރު އެއްދުވަހުއެވެ. ހަމަގައިމުވެސް ދިރާގުން އެދޭ ބޫސްޓަކީ ވަރަށް ބާރަށް ކެނޑި ހުސްވާ ގޮތަށް ހަދާފައި އިންނަ އެއްޗެކެވެ. އޭތި ޖެއްސީމާ މީޓަރުގެ ބުރުވެސް ނޭނގެނީ ކަންނޭގެއެވެ.\nކޮންމެއަކަސް އިންޓަނެޓްގެ ޚިދުމަތަކީ މިހާރު ދިވެހީންނަށް ވެސް އެންމެ ޒަރޫރީ އެއް ޚިދުމަތެވެ. ފާޚާނާކުރުން ފިޔަވައި ދެން ހުރި ހުރިހާ ކަމެއްގައި އޭގެ ބޭނުން ނުކޮށެއް ނުވެއެވެ. މި ބޮޑު އާލަމީ ވަބާގައި ދަރީން ކިޔަވަން ޖެހެނީވެސް އޭތީގެ އެހީގައެވެ. އާއިލާގެ މީހުންނަށް ފެނިލެވެނީވެސް އޭގެ އެހީގައެވެ. ފެސިލިޓީގައި އޮންނަ އާއިލާ މީހާއާއި ރަހުމަތްތެރިޔާގެ ހާލު ބެލާލެވެނީވެސް އެއިންނެވެ. "ބިޓު" ގެ ހާލުއަހުވާލު ބަލާލައި މާފޮޅުވާލެވެން މިހާރު އޮތީވެސް އޭއްޗެއްގެ ބޭނުން ހިފައިގެންނެވެ. ކާއެއްޗަކަށް އޯޑަރުކުރަން ޖެހުނަސް ފިހާރައަކުން އެއްޗެއް ގަންނާން ޖެހުނަސް ހަފޫޓު ހަފޫތު ކޮޓަރިއާއި އަށް ފޫޓުގެ ސިޓިންގ ރޫމުގައި ތިބެ، ސްޓްރެސްވެ، ހާސްވެ ބޯއަނބުރާ ގޮތް ވުމުން ފިލްމެއް ބަލާލައި ހާސްކަން ފިލުވާލަން ވިޔަސް ހަމަ މިކިޔާ އިންޓަނެޓެވެ. އަދި މިހާރު ނޫހެއް ކިޔާލައި މައުލޫމާތެއް ސާފުކޮށްލަން ވިޔަސް ހަމަ އޭއްޗެވެ. ދެން އެއާއި ނުލައި އުޅެވޭނެ ގޮތެއް ވިދާޅުވެ ބައްލަވާށެވެ؟ މިހާލަތަށް ދިޔައިމާ 200 ޖީބީ ޑޭޓާ ދީގެން ދަތްވެސް ކޮށްޓާލެވޭ ވަރުނުވާނެކަން ގަބޫލުކުރަން ޖެހޭނެއެވެ. މިހާރު ޔޫޓިއުބްގައިވެސް އެހެން ޓިއުބް ތަކުގައިވެސް ހުރިހާ ސްޓްރީމް ތަކެއްގައިވެސް އެޗްޑީއާއި ޔޫއެޗްޑީ ކޮލިޓީގެ ވިޑިއޯއެވެ.\nއީލާން މަސްކްގެ ސްޓާލިންކްގެ އިންޓަނެޓްގެ ޚިދުމަތް ރާއްޖެއަށް، ދިވެހިންނާ ހަމައަށް ފޯރުމުން ދިރާގާއި އުރީދޫ ވިސްނަން ޖެހޭނެކަން ޔަގީނެވެ. އެމީހުން ވިއްކި އެއްޗެއް، ވިއްކި އަގެއްގައި ގަނެގެން ތިބޭނެ ދުވަސް ދިވެހީންނާ އަލްވަދާޢު ކިޔާނެއެވެ. ސްޓާލިންކްގެ ސްޕީޑާއި އެމީހުން އެދޭ ދުވަހަކު ހުސްނުވާ ޑޭޓާއާއި 150 ނުވަތަ 200 އެމްބީޕީއެސް ގެ ސްޕީޑްގައި އިންޓަރނެޓް ލިބެން ހުއްޓާ ޖައްސާލީމާ ހުސްވާ ޑޭޓާއެއް ދިވެހީން ބޭނުމެއް ނުކުރާނެއެވެ. އޭރުން ދިރާގާއި އުރީދޫއަށް ޖެހޭނީ ސަރުކާރުން ސިޔާސަތު ހަދައިގެން އިޢުލާން ނުކުރިޔަސް އަމިއްލައަށް ވެސް އަގު ހެޔޮކޮށް ހުސްނުވާ ޑޭޓާ ވިއްކާށެވެ. އޭރުން ދިވެހީން ހަލުއި ސްޕީޑްގައި އިންޓަނެޓް ބޭނުން ކުރާނީވެސް، ޓީވީ ޗެނަލްތައް ސްޓްރީމް ކުރާނީވެސް ސްޓާލިންކްގެ އިންޓަރނެޓް ނަގައިގެންނެވެ. ދިވެހީންނަށް މިލިބޭ ފުރުސަތުގައި ބަޔަކު މޭކަރައިގެން އަތްނާޅައިފިނަމަ ދިވެހީންނަށް އިންޓަނެޓުގެ ހަގީގީ އުފާވެރިކަމާއި ހިތްހަމަ ޖެހުން ލިބޭނެކަން ކަށަވަރެވެ. ނަމަވެސް ގާނޫނާއި ގަވާޢިދުތައް އުފަން ކޮށްގެން އެކަމަށް ހުރަސް އަޅައިފިނަމަ ދެން ކުރާނެ ކަމެއް ނެތެވެ. ސަރުކާރުން ވަނީ އެކަމަށް ހުރަސް ނާޅާނެ ކަމުގެ ޔަގީންކަން ދީފައެވެ. ފަހުން ވާނެ ގޮތެއް ނޭނގެއެވެ.\nއީލާން މަސްކްގެ ސެޓެލައިޓް އިންޓަރނެޓް ޚިދުމަތުގެ ޕްރީ އޯޑަރ މިހާރު ވަނީ ދުނިޔޭގެ ބައެއް ގައުމުތަކަށް ހުޅުވަލާފައެވެ. ސްޓާލިންކުން ބުނާ ގޮތުގައި ދިވެހިރާއްޖެއާއި ހަމައަށް އެ ޚިދުމަތް ފޯރާނީ 2022 ވަނަ އަހަރުއެވެ. ސްޓާލިންގެ ސިގްނަލް ފުރަތަމަ ދެނީ މާލެއާއި އައްޑޫ ސިޓީ ހިމެނޭ ސަރަހައްދަށެވެ. ސްޓާލިންކް ވެބްސައިޓްގައި ބުނާ ގޮތުން އަދި އޯޑަރ ބަލައިގަންނަނީ ވަކި ވަރަކަށެވެ. އެހެންވީމާ އަދި އޮތީ އެފުރުސަތު ހަމާވާންދެން އޯޑަރު ކުރާ ތަރުތީބުން ފުރުސަތު ދޭ ގޮތަށެވެ. އީލާން މަސްކްގެ ސްޕޭސް އެކްސްގެ މި މަޝްރޫޢުގެ މައިގަނޑުއަމާޒަކީ ފެންވަރު ރަނގަޅު ސްޕީޑް ހަލުއި އިންޓަނެޓްގެ ޚިދުމަތް މުޅި ދުނިޔެއަށް ފޯރުކޮށްދިނުމެވެ.\nމިއަހަރުގެ ފެބްރުއަރީ މަހުގެ ހަތަރުވަނަ ދުވަހު ޖައްވަށް ފޮނުވާލި ސެޓެލައިޓާއެކު އެކުންފުނިން މިހާރު ވަނީ 1085 ސެޓެލައިޓް އޯބިޓަށް ފޮނުވާފައެވެ. މަސްކްގެ ތަސައްވަރަކީ 2024 ވަނަ އަހަރުގެ ނިޔަލަށް އެފަދަ 4425 ސެޓެލައިޓް އޯބިޓްގައި ގާއިމު ކުރުމެވެ. ދުނިޔޭގެ އެކި ހިސާބުގައި ސްޓާލިންކުން މިހާރު ޓެސްޓް ކުރަމުންދާ އިންޓަނެޓްގެ ޚިދުމަތް 10 ހާސް މީހުން އެބަ ބޭނުން ކުރެއެވެ. ސްޓާލިންކުން ބުނަނީ މިހާރުވެސް އެމީހުންގެ އިންޓަރނެޓް ސްޕީޑް 100 އާއި 120 އެމްބީޕީއެސް ސްޕީޑްގައި ލިބޭނެ ކަމަށެވެ.\nސްޓާލިކްގެ ޚިދުމަތް ބޭނުން ކުރެވެނީ އެކަމަށް ޚާއްޞަ ކިޓެއް ގަނެގެންނެވެ. އެއްފަހަރާ 499 އެމެރިކާ ޑޮލަރު ނުވަތަ ގާތްގަނޑަކަށް 7700 ދިވެހި ރުފިޔާ ދައްކާފައި ގަންނަ މި ކިޓްގައި ކުޑަ ޑިޝްއެންޓަނާއަކާއި ވައިފައި ރައުޓާއަކާއި ޕަވަރ ސަޕްލައި ހިމެނެއެވެ. މަސްކް ބުނެފައި ވަނީ ދުނިޔޭގެ ކޮންމެ ގައުމެއްގައި ހުންނަ މީހަކު ގަތަސް މި ކިޓްގެ އަގަށް ބަދަލެއް ނާންނާނެ ކަމަށެވެ. ޕްރީ އޯޑަރަށް މިހާރު ހުޅުވާލާފައިވާ ސްޓާލިންކްގެ ޚިދުމަތަށް މަހަކަށް ދައްކަން ޖެހޭނީ 99 އެމެރިކާ ޑޮލަރެވެ. އެއީ ގާތްގަނޑަކަށް 1526 ދިވެހި ރުފިޔާއެވެ. މަހަކު ދައްކަން ޖެހޭ މިއަދަދާއެކު ފުރަތަމަ ރާއްޖެއަށް ޚިދުމަތް ދޭއިރު 200 އެމްބީޕީއެސްއާއި ހަމައަށް އިންޓަރނެޓް ސްޕީޑް ލިބޭނެ ކަމަށް ސްޓާލިންކް ވެބްސައިޓްގައި ބުނެފައި ވެއެވެ. ޑޭޓާ ހުސްވެދާނތީ އެއްވެސް ވަރަކަށް ވިސްނަން ނުޖެހި 200 އެމްބީޕީއެސް އާއި ހަމައަށް އިންޓަރނެޓް ސްޕީޑް ލިބުމަކީ އިންޓަރނެޓްގެ ޚިދުމަތް މިހާރު ރާއްޖޭގައި ދޭ ދެކުންފުންޏަށް ވެސް މިއިން ދުވަހަކު އަރާ ހަމަކުރެވޭނެ ފެންވަރެއް ނޫނެވެ. ރާއްޖެއަކީ މި ބައްރުގައި ވެސް އިންޓަނެޓްގެ އަގު އެންމެ ބޮޑު އެއްގައުމެވެ. ޑޭޓާއަށް އަގުނަގައިގެން ޕެކޭޖް ވިއްކާފައި އަގުގެ އެތައް ގުނައެއް ކޮންމެ މީހަކު އިންޓަނެޓްގެ ޚިދުަމަތަށް ދައްކަން ޖެހޭ ރައްޔިތަކު އުޅޭ ގައުމެކެވެ. އެފަދަ ރައްޔިތަކަށް މިއީ ވަރަށްވެސް އުފާވެރި ޚަބަރަކަށް ވާނެއެވެ.\nއަނެއްކޮޅުން 99 އެމެރިކާޑޮލަރު ނޫނީ 1500 ރުފިޔާ މަހެއްގެ މައްޗަށް އެކަކަށް ދައްކަން ދަތިވާނަމަ ގޭގައި ދިރިއުޅޭ ތިން ހަތަރު ފަސް އާއިލާ ގުޅިގެން މި ޚިދުމަތް ހޯދައިގެން 200 އެމްބީޕީއެސް ސްޕީޑް ލިބެންޏާ އެއްވެސް ބުރުލެއް ނާރައި ގޭގެ އެންމެންނަށް އެއް ކަނެކްޝަނަކުން އިންޓަނެޓްގެ ބޭނުން ދަތިނުވެ ބާރު ސްޕީޑްގައި ބޭނުން ކުރެވޭނެއެވެ. މިސާލަކަށް ގޭގައި އުޅޭ ފަސް އާއިލާއަކުން ގުޅިގެން ސްޓާލިންކްގެ އެއް ކަނެކްޝަން ހިއްސާ ކޮށްލިއަސް އާއިލާއަކުން އިންޓަނެޓަށް ދައްކަން ޖެހޭނީ މަހަކު 300 ވަރަކަށް ރުފިޔާއެވެ. އަތޮޅުތަކުގެ ރަށްރަށުގައިވެސް ހަމަ މިގޮތަށް އެކި ގޭބިސީތަކުން އެކަކު އިސްނަގައިގެން ފަސް ހަގޭގެ މައްޗަށް ބަހާލައިގެން ވެސް މިހާރު ލިބޭ ވަރަށް ވުރެ މާ ސްޕީޑް ހަލުއި ދުވަހަކު ޑޭޓާ ހުސްވެގެން އުޅެން ނުޖެހޭ ސްޓާލިންކް އިންޓަނެޓްގެ ޚިދުމަތް ބޭނުންކޮށްލެވޭނެއެވެ. މާލޭގައި ގެދޮރު ކުއްޔަށްދޭ ފަރާތްތަކުން ސްޓާލިންކް އިންޓަނެޓް ޑިޝްއެއް ގޭގައި ބަހައްޓައިގެން ކުޑަ އަގެއް ނަގައިގެން ގޭގެ ހުރިހާ ބައިތަކަކަށް އިންޓަނެޓްގެ ޚިދުުމަތް ފޯރުކޮށްދިނަސް މިހާރު ރާއްޖޭގައި ލިބޭ އިންޓަނެޓްގެ ޚިދުމަތަށްވުރެ ހާސްބައި އަގުހެއުވާނެއެވެ. އަދި ސްޕީޑް ނުލިބިގެން ރުޅި ގަދަވާކަށް ނުޖެހޭނެއެވެ.\nއެހެންވީމާ ދިރާގާއި އުރީދޫގެ ކިބައިން ސަލާމަތްވެ ޖީބަށް ލުއި، ދުވަހަކު ޑޭޓާ ހުސްނުވާ، އެއްވެސް އިރެއްގައި ފިނިހަކަ ސްޕީޑަށް ސްޕީޑް ނުވެއްޓޭ، ސްޕޭސް އެކްސްގެ ސްޓާލިންކްގެ ސެޓަލައިޓް އިންޓަނެޓްގެ ޚިދުމަތަށް ތައްޔާރުވާށެވެ. ދިވެހި ރައްޔިތުން "ފެލާލައިގެން" ބޮޑު މަންފާ ހޯދަމުން ގެންދާ ދިރާގާއި އުރީދޫއަށް 2022 ގައި ދިވެހީންގެ ގިނަ ބަޔަކު ޓާޓާ ކިޔާނެއެވެ. މިއީ ޝައްކެއްވެސް އޮތް ކަމެއްނޫނެވެ.\n2022 ގަ ތިޔަ ކިޔާ ކުންފުންޏެއް ތިގެންނަނީ ދިވެހިނަނަށް ފައިދާހޯދާދޭކަށް ނޫން މިހާރު ނުގެންނަނީ ކީއްވެ. ތިޔަ އަންނާނީ 2022 ގެފަހުކޮޅު އަގުހެޔޮ ޕެކޭޖްގަ ވޯޓްލުމާހަޔަށް އޮންނާނެ ގެއްލުން ރައްޔިތުންގެ ޓެކުހުން ދީފާނެ އޭގެ ފަހުގަ ދިރާގަ އުރިދޫއަށް ވުރެ ގޯސްވާނެ, ނޫނީ ހުއްޓާލާފަ ދާނެ. އޭރުން އެވީކޯންޗަކަށް. އަމިންލައެދުން ބޮޑުވިޔަސް ތިޔައީ ބޮޑުވަރު ހިޔާލީފޮލާ ބޭނުންގޮތަކަށް ކެއްކިދާނެ އެކަމަކު އެކައްކާގޮތަށް ކަމެއް ނުހިގާނެ. އެއީ ރާއްޖޭގެ އާބާދީ ބިދޭސީންނާއެކު ހަތް ލައްކަ ހާމިންވަރު އުޅޭތީ\nއުރީދުއާއި ދިރާގުގެ ކިބައިން ސަލާމަތްވާކަށް ނޫން ެރައްޔިތުން ބޭނުންވަނީކީ. ރައްޔިތުން ބޭނުންވާނީ އަގުހެޔޮ ލުއިފަސޭހަ ޚިދުމަތް. ތިޔަ ބުނަނީ ރައްޔިތުންގެ އަތުން ބޮޑު ފައިދާ ގަނޑެއް ހޯދާންވެގެން އުރީދޫއާއި ދިރާގާ ދުރުކުރާން ހެދި މަކަރެއް. ތިޔަ ދެ ކުންފުނީގެ ޚިދުމަތްވެސް އެބަ ބޭޏުންކުރަން ތަފާތެއް ނެތް. އާރުއޯއެލް ވެސް ތަފާތެއް ނެތް.\nވަރަށް ތެދުވެރި ވަރަށް ރައްޔިތުންގެ އިހުސާސް ދަންނަ ލިޔުމެއް!! ގަޓު އިނގޭ !! މިތަނަށަ އައިސް ސަރުކާރު ބޮޓުން ކޮމެންޓުކުރެއެންްނު އެބަ ނޫސްވެރިކަމޭ ފަޅޮލޭ ކިޔައިގެން !! ހަމަ ސާބަސް !!\nސްޓާލިންކް އަކީވެސް އަގުހެޔޮ ހިދުމަތެއްނޫން! ޑިވައިސް ގަންނަން $600 ޚަރަދުކޮށްފަ, ބީޓާ ޕީރިއަޑްގަ މަހަކު $99 ދައްކަން ޖެހުނަސް އާންމުކޮށް ހުޅުވާލާއިރު ހަަމަ އެހެން އައިއެސްޕީހެން ޕެކޭޖްތައް ހަދާނެ!\nމިހިދުމަތް ހޯދާނެގޮތެއް ލިބޭނެގޮތުގެ ތަފުސީލް ހުވަފެނުގަ ނުފެނުނީތަ ނުލިޔުނީތަ ނޫނީ ހަދާންނެތީބާ މިވެސް ކޮންމެވެސް ބައެއްގެ ބޯކާލަނީކީނޫންބާ\nފުޅުތަކާ މަޅުތައް ލީމަ ލިޔުމުގެ ފެންވަރު ރަގަޅުވެދާނެ. ދދިރާގުންވެސް އަދި އުރީދޫ އިންވެސް ހަމަ ފެލަނީ\nދިރާގު އަދި އުރީދޫ އިން ރައްޔިތުން ފެލަމުން އަންނަތާ ދުވަސްތަކެއްނޫން އަހަރު ތަކެއްވެއްޖެ.\nސަރުކާރުން ތި މަނާކޮއްލާނެ...މިހާރު ވަރަށް އަނގަ ފުޅާކޮއްފަ ނޫނެކޭ ބުންނޭނު ނުކުރާނަމޭ\nވަރަށް ފެންވަރުދަށް ލިޔުމެއް\nތިކަންތައްވަންޏާމުން ރަތްޔިތުން ކިތައްމެހާވެސްބޭނުންވާނެ.ސަރުކާރުން ވެސްޖެހޭނީ ރަތްޔިތުންނައްފައްސޭހެ ކޮއްދިނުމުގެ ފުރުސަތުހުޅުވާލަން\nނޫސް ވެރިކަމުގެ ކޮލިޓީ ވަރައް ދައް. ނޫސްވެރިންނަކީ އެމީހުންގެ ޕާސަނަލް އިހުސާސް ތައް ލިޔާ ބައެއް ނޫން\nނުވާނެތިހެން އެކަކު އަނެކަކުގެ ކިބައިން ހިއްވަރު ލިބިގެން އެކަކު އަނެކަކުގެ ހިއްސާގަނެގެން ތިޔައް ވުރެ ބޮޑުކޮއް ދެން ލިބޭނީ.\nއެލަން މަސްކު ގެ ސުޕަރ ޕޮރަޖެޓް ގެ އިންތިޒާރުގައި މިތިބީ,\nކަލޭމެންނަށް ދިރާގާއި އުރީދޫއިން ސްޕޮންސަރ އެއް ދޭއިރަށް ތިކީ ހުރިހާ އެއްޗެއް ދޫކޮށްލާފަ އެމީހުން ބުރީގަ ދޫލާނެބަލަ! މީ ދިވެހި ނޫސްތަކުގެ ހާލަތަކީ!\nތިކަން ވިޔަކަ ނުދޭނެ. ފަހުގަޑީގަ ގާނޫނުންވެސް ތިކަން މަނާކުރާނެ


Covid19: Salman Khan Rulhi Aisgen Miulhenee Keehve? - Vaguthu\nކޮވިޑް19: ސަލްމާން ޚާން ރުޅިއައިސްގެން މިއުޅެނީ ކޮންކަމަކާ؟\nކޮވިޑް 19 އާއި ގުޅިގެން އަވަށްޓެރި އިންޑިއާގައި ވެސް ވަނީ މި ސަރަހައްދުގެ ގިނަ ޤައުމުތަކާއި އެއްގޮތަށް ފުރަބަންދު އިއުލާންކޮށްފައެވެ.\nއެހެންނަމަވެސް ހަރުކަށި ފިޔަވަޅުތަކާއި އެކުވެސް އިންޑިއާގައި ފުރަބަންދު ތަންފީޒްކުރުން ވަނީ އުނދަނގޫ ކަމަކަށެވެ. މީހުން ފުރަބަންދުގެ އުސޫލުތަކަށް ތަބާނުވެ މަގުމަތީގައި އުޅޭ މަންޒަރު ފެންނަ އެތައް ވީޑިއޯއެއް މީސްމީޑިއާގައިވެސް ދަނީ ހާމަވަމުންނެވެ.\nއަދި އުސޫލްތަކަށް ތަބާ ނުވުމުގެ ސަބަބުން އިންޑިއާގައި ބަލި ކޮންޓްރޯލްކުރަން ކުރާ މަސައްކަތަށް އެތައް ދަތިތަކަކާއި ދިމާވާކަން ކަމާއި ބެހޭ ފަރާތްތަކުން ފާހަގަކުރެއެވެ.\nބޮލީވުޑްގެ ބަތަލް ސަލްމާން ޚާން ކައިރިއަށް އާއްމުންގެ މި އަމަލުތައް ހުރިގޮތުން ވަނީ ވަރަށް ރުޅި އައިސްފައެވެ.\nއެކްޓް ކުރުމުގެ އިތުރުން މުޖުތަމައުގައި އެކި ކަންކަމާއި މެދު ހޭލުންތެރިކުރުމަށް ގިނަ މަސައްކަތްތަކެއް އަބަދުވެސް ކުރަމުންދާ ސަލްމާން ވަނީ އޭނާގެ އިންސްޓަގްރާމް އެކައުންޓްގައި 10 މިނިޓްގެ ވީޑިއޯ މެސެޖެއް ހިއްސާކޮށްފައެވެ. އެ މެސެޖްގައި ފުރަބަންދަށް ތަބާ ނުވާ މީހުންނާއި މެދު ވަރަށް ނުރުހުން ވެގެން އޭނާ ވަނީ ވާހަކަދައްކާފައެވެ.\nއަދި މި ދަނޑިވަޅުގައި ވެސް ކަމާއި ބެހޭ ފަރާތްތަކުގެ ފިޔަވަޅުތަކަށް ތަބާ ނުވެ ގޭގައި މަޑު ނުކުރާ ފަރާތްތަަށް ސަލްމާންގެ ފާޑުކިޔުމާއި ވަނީ ކުރިމަތިލާން ޖެހިފައެވެ.\nފުރަތަމަ ފެށި އިރު ތަންކޮޅެއް މަޑު މައިތިރިކޮށް މެސެޖް ފެށި ނަމަވެސް ވާހަކަ ކުރިއަށް ދާ ވަރަކަށް އޭނާގެ މޫނުމަތިން ފެންނަނީ ނުތަނަވަސް ކަމެވެ. އޭނާ އެ ވީޑިއޯ ފެށީ ކަލާސް އިން ގެންނަ މަގްބޫލް ރިއަލިޓީ ޝޯ ބިގް ބޮސް އާއި އެއް މޭރުމަކުންނެވެ.\nސަލްމާން ވަނީ މީހުންނަށް އިންޑިއާގެ ބޮޑު ވަޒީރު ނަރެންދްރަ މޯދީ އެ ގައުމު ފުރަބަންދުކުރަން ނިންމި ސަބަބު ތަންކޮޅެއް ހަރުކަށިކޮށް ބުނެދޭން ޖެހޭކަން ފާހަގަކޮށްފައެވެ. އަދި އެ ފަދަ މީހުންގެ ސަބަބުން އެތައް ބައެއް ބަލީގެ ނުރައްކަލަށް ހުށަހެޅޭތީ އެކަމާއި މެދު އޭނާ ވަނީ ނުރުހުން ފާޅުކޮށްފައެވެ. ޗައިނާގައި ވެސް ކޮވިޑް19އިން ސަލާމަތް ވެވުނީ ސަރުކާރުން އެޅި ފިޔަވަޅުތަކަށް އާއްމުން ބޯލެނބި ގޮތް ފުރިހަމަ ވުމުންކަން އޭނާ ފާހަގަކުރިއެވެ.\nސަލްމާން ވަނީ ފުލުހުންވެސް މިހާރަށް ވުރެ ހަރުކަށިވުމަށް ގޮވާލާފައެވެ. އަދި ބޭރަށް ނުކުންނަ މީހުންގެ ގައިގައި ފުލުހުން ތަޅާތީ އެކަމަށް ފާޑު ކިޔާ ކިޔުމަށް ރައްދުދީ ސަލްމާން ބުނީ ފުލުހުން ބާރުގެ ބޭނުންކޮށްގެން ވެސް ފުރަބަންދު ތަންފީޒުކުރަން ޖެހޭ ކަމަށް ޤަބޫލުކުރާ ކަމަށެވެ.\nއިންޑިއާގައި ކޮވިޑް 19 ފެތުރެމުންދާ ގޮތް ހަލުވި އިރު، ދިމާވާ އެންމެ ބޮޑު ގޮންޖެހުމަކީ އިޖްތިމާއީ ގައިދުރުވުމަށް ދޭ ސަމާލުކަން ކުޑަވުމުން ބަލި ފެތުރޭ މިންވަރު ހަލުވިވުމެވެ.


Luhya Ah Eheevumah Beyhvi Event In 38 Haas Rufiyaa Hoadhaifi - Vaguthu\nކޮވިޑް-19: ބަލި ފެތުރުން ހުއްޓުމަކަށް ނާދޭ، ފައްސިވާ މީހުންގެ އަދަދު އިތުރުވަނީ - 42 މިނެޓް ކުރިން\nލުހްޔާއަށް އެހީވުމަށް ބޭއްވި އިވެންޓުން 38 ހާސް ރުފިޔާ ހޯދައިފި\nކާޑަލް ރިގްރެޝަން ސިންޑްރޮމްގެ ޝިކާރައަކަށްވެފައިވާ ލުހްޔާ މުހައްމަށް އެހީވުމުގެ ގޮތުން، "މާސީ" އިން އިއްޔޭ މާލޭގައި ކުރިޔަށް ގެންދިޔަ ހަރަކާތުން 38،000 ރުފިޔާ ހޯދައިފިއެވެ.\nލުހްޔާއަށް ފަންޑްރައިޒް ކުރުމަށް، މާލޭގެ3ސަރަހައްދެއްގައި އިއްޔެ ވަނީ ހަރަކާތްތަކެއް ކުރިޔަށް ގެންގޮސްފައެވެ. އެގޮތުން ސަލްޓަން ޕާކާއި ބްރިޖް ވިއު ސަރަހައްދާއި ރަސްފަންނު، މި ތިން ސަރަހައްދުގައި އިއްޔެ ހަވީރު ވަނީ އިވެންޓުތައް ކުރިޔަށް ގެންގޮސްފައެވެ. މި އިވެންޓުތަކުް ވަނީ ޖުމްލަ 38،084.40 ލާރި ލިބިފައެވެ.\nލުހްޔާއަށްވަނީ އުފަންވީއިރުއްސުރެ "ކާޑަލް ރިގްރެޝަން ސިންޑްރޮމް" ގެ ޝިކާރައަކަށް ވެފައެވެ. މި ބަލީގެ ސަބަބުން ލުހްޔާ އުފްންވީއްސުރެ މައިބަނދައިގެ ކަށިގަނޑުގެ އެއްބައި އަދި އުނަގަނޑުން ތިރި ފުރިހަމައަށް އުފެދިފައި ނުވުމުގެ ސަބަބުން އެ ތުއްތު ކުއްޖާއަށް އެހެން މީހުން ހިނގާބިނގާވެ އުޅޭހެން އުޅުމަށް ވަނީ ނުކުޅެދިފައެވެ.\nލުހްޔާގެ މަންމަ ބުނީ ލުހްޔާއަށް ފަރުވާކުރުމަށް ރާއްޖޭން ބޭރުގެ ދެ ގައުމަކަށް އެ އާއިލާއިން ގޮސްފައިވާ ކަމަށެވެ. އަދި ހުރިހާ ތަނަކުންވެސް ޑޮކްޓަރުން ވަނީ އުންމީދު ކަނޑާލާފައި ކަމަށެވެ. އެހެންނަމަވެސް ލުހްޔާގެ މަންމަ އުންމީދު ކަނޑާނުލާކަމަށާއި، އަދިވެސް އުންމީދު ކުރަނީ އެކުއްޖާ ރަނގަޅުވާނެ ކަމަށެވެ.\nލުހްޔާގެ މަންމަ ބުނީ، އެ އާއިލާގެ ވިސްނުންހުރީ ލުހްޔާއާ އެކު އިތުރު ބޭސްފަރުވާ ކުރުމަށްޓަކައި، ސިންގަޕޫރު ނޫނީ މެލޭޝިއާއަށް ދިޔުން ކަމަށެވެ.


އާބާދީގެ ނިސްބަތުން އެންމެ ގިނަމީހުން ވެކްސިން ފުރިހަމަކޮށްފައިވަނީ ވ.ތިނަދޫގައި އާބާދީގެ ނިސްބަތުން އެންމެ ގިނަމީހުން ވެކްސިން ފުރިހަމަކޮށްފައިވަނީ ވ.ތިނަދޫގައި\nވ. ތިނަދޫ ---\nއަތޮޅުތަކުގެ ތެރެއިން ކޯވިޑުން ދިފާޢުވުމުގެ ވެކްސިން ފުރިހަމަކުރި އާބާދީ އެންމެ ބޮޑީ ވ. ތިނަދޫގައި ކަމަށް ހެލްތު ޕްރޮޓެކްޝަން އެޖެންސީ، އެޗް.ޕީ.އޭއިން ވިދާޅުވެއްޖެއެވެ. އެ އެޖެންސީން އާއްމުކޮށްފައިވާ ތަފާސް ހިސާބުތައް ދައްކާގޮތުން ތިނަދޫގެ އާބާދީގެ 77 އިންސައްތަ މީހުން ވަނީ ކޯވިޑް ވެކްސިންގެ2ޑޯޒް ފުރިހަމަކޮށްފައެވެ.\nއެޗް.ޕީ.އޭގެ އެންމެފަހުގެ ތަފާސް ހިސާބުތައް ދައްކާގޮތުން އަތޮޅު ތެރެއިން ކޯވިޑް ވެކްސިން ޕްރޮގްރާމް އެންމެ ކާމިޔާބުކަމާއެކު ހިންގަމުންދަނީ އއ. އަތޮޅާއި އދ އަތޮޅުގެ އިތުރުން ވ. އަތޮޅާއި ގއ. އަތޮޅުގެ ރަށްރަށުގައެވެ.\nއެގޮތުން އާބާދީގެ ނިސްބަތުން ކޯވިޑް ވެކްސިންގެ ފުރަތަމަ ޑޯޒާއި ދެވަނަ ޑޯޒްވެސް އެންމެ ގިނައިން ޖަހާފައިވަނީ ވ.ތިނަދޫގައެވެ. އެރަށުން 18 އަހަރުން މަތީގެ %95 މީހުން ވެކްސިންގެ ފުރަތަމަ ޑޯޒާއި ދެވަނަ ޑޯޒް ޖަހާފައިވާއިރު، މުޅި އާބާދީގެ %77 އިންސައްތަ މީހުން ވަނީ ވެކްސިން ފުރިހަމަކޮށްފައެވެ.\nވެކްސިން ކަވަރޭޖް އެންމެ މަތި ރަށްތަކުގެ ތެރެއިން ދެން އެންމެ ފާހަގަކޮށްލެވޭ ދެ ރަށަކީ އދ. ހަންޏާމީދޫއާއި ވ. ރަކީދޫއެވެ. ހަންޏާމީދޫގެ މުޅި އާބާދީގެ %78 މީހުން ވެކްސިންގެ ފުރަތަމަ ޑޯޒް ޖަހާފައިވާއިރު، %75 މީހުން ވަނީ ވެކްސިން ފުރިހަމަކޮށްފައެވެ. އަދި ރަކީދޫން %75 މީހުން ވެކްސިންގެ ފުރަތަމަ ޑޯޒް ޖަހާފައިވާއިރު ވެކްސިން ފުރިހަމަކޮށްފައިވާ މީހުންގެ ނިސްބަތްވެސް އުޅެނީ %75 ގައެވެ.\nރާއްޖޭގެ އުތުރުން ވެކްސިން ކަވަރޭޖް އެންމެ ރަނގަޅުކަމަށް ދައްކަނީ ށ. ފީވަކުގައެވެ. އެރަށުން އާބާދީގެ %74 އިންސައްތަ މީހުން ފުރަތަމަ ޑޯޒް ޖަހާފައިވާއިރު، %72 މީހުން ވަނީ ވެކްސިން ފުރިހަމަ ކޮށްފައެވެ. ދެކުނުގެ އަތޮޅުތަކުން އާބާދީގެ ނިސްބަތުން އެންމެ ގިނައިން ވެކްސިން ޖަހާފައިވަނީ ގއ. ދެއްވަދޫއާއި އެއަތޮޅު ކަނޑުހުޅުދޫގައެވެ. އެގޮތުން ދެއްވަދޫއިން %73 މީހުން ވެކްސިން ފުރިހަމަކޮށްފައިވާއިރު ކަނޑުހުޅުދޫގައި މި ނިސްބަތް އުޅެނީ %72 ގައެވެ.\nއިސްލާމީ މަރުކަޒު ސަރަޙައްދުގައި ވެކްސިންޖެހުމުގެ މަސައްކަތްކުރިއަށްދަނީ / ފޮތޯ: ޕީއެސްއެމް\nއެޗް.ޕީ.އޭގެ ތަފާސް ހިސާބުތައް ދައްކާގޮތުން އާބާދީގެ ނިސްބަތުން ވެކްސިން ކަވަރޭޖް އެންމެ ކުޑަކަމަށް ދައްކަނީ ގއ. ދާންދޫގައެވެ. އެރަށުން %45 އިންސައްތަ މީހުން ވެކްސިންގެ ފުރަތަމަ ޑޯޒް ޖަހާފައިވާއިރު، ދެ ޑޯޒް ފުރިހަމަކޮށްފައިވަނީ އެންމެ %9 މީހުންނެވެ. މާލޭ ސިޓީ ފިޔަވާ ރާއްޖޭގެ އިތުރު ސިޓީތަކަށް ބަލާއިރު، ކުޅުދުއްފުށި ސިޓީގައި ވެކްސިން ފުރިހަމަކުރި މީހުންގެ ނިސްބަތް އުޅެނީ %67 ގައެވެ. ފުވައްމުލައް ސިޓީން %45 އިންސައްތަ މީހުން ވެކްސިން ފުރިހަމަކޮށްފައިވާއިރު، އައްޑޫ ސިޓީގައި މި ނިސްބަތް އުޅެނީ %63 ގައެވެ.\nރާއްޖޭގައި ކޯވިޑް ވެކްސިން ދިނުމުގެ ބޮޑު ޕްރޮގްރާމެއް މިދިޔަމަހުގެ 31 ވަނަ ދުވަހު އަލުން ފަށާފައިވާއިރު ވެކްސިން ޖެހުމަށް ޝަރުތު ހަމަވާ %27 މީހުން ވެކްސިން ފުރިހަމަ ނުކުރާކަމަށް އެޗް.ޕީ.އޭއިން ދާދިފަހުންވަނީ ހާމަކުރައްވާފައެވެ. އެހެންކަމުން ވެކްސިން ފުރިހަމަނުކުރާ ފަރާތްތަކުން މިހާރު ލިބުނު ފުރުސަތުގައި ވެކްސިން ފުރިހަމަކުރުމަށް ކަމާބެހޭ ފަރާތްތަކުން ގެންދަވަނީ އިލްތިމާސްކުރައްވަމުންނެވެ. އެގޮތުން ސަރުކާރުން ކުރިއަށްގެންދާ ވެކްސިންގެ ބޮޑު ކެމްޕޭނަށް ސަރުކާރުގެ މުއައްސަސާތަކާއި ކުންފުނިތަކުން މިހާރަށްވުރެ ބޮޑަށް އެއްބާރުލުން ދެއްވުމަށް ޑިރެކްޓަރ ޖެނެރަލް އޮފް ޕަބްލިކް ހެލްތު މައިމޫނާ އަބޫބަކުރުވަނީ އިލްތިމާސްކުރައްވާފައެވެ.\nވެކްސިން ކެމްޕޭނަށް އެއްބާރުލުން ދެއްވުމަށް ރައީސުލްޖުމްހޫރިއްޔާއާއި އެމަނިކުފާނުގެ ނައިބާއި، ވަޒީރުންނާއި ސިއްޙީ ދާއިރާގެ ބޭފުޅުންނާއި ދީނީ ޢިލްމުވެރިންނާއެކު ގިނަ ބަޔަކު އަންނަނީ އިލްތިމާސްކުރައްވަމުންނެވެ. ސަބަބަކީ ރާއްޖެއަކީ ވެކްސިންޖެހުމުގެ ޝަރުތު ހަމަވާ މުޅި އާބާދީއަށް ބޭނުންވާ ވަރަށް ވެކްސިން ލިބުނު މަދު ޤައުމުތަކުގައި ހިމެނޭ ޤައުމަކަށްވެ މިބަލިމަޑުކަމުން އަރައިގަތުމަށް ކާމިޔާބުކަމާއެކު ވެކްސިން ފުރިހަމައަށް ދެވޭނެ މަދު ޤައުމުތަކުގެ ތެރޭގައިވުމުންނެވެ. އެހެންކަމުން ވިޔަފާރިތައް ހުޅުވާ އިޤްތިސާދީ ގޮތުން ޤައުމު ހިނގައިގަންނަން އުޅޭ މިދަނޑިވަޅުގައި އަދި އެތައް ދުވަހެއްވަންދެން ގޭގައި ބަންދުވެގެން ތިބުމަށްފަހު ބޭރަށް ނުކުމެ ރަށްރަށަށް ދަތުކުރުކުރުމަށް ލިބުނު މިލުއި މިގޮތުގައި ދެމެހެއްޓުމަށް އަދި ސްކޫލްތަކަށް ހާޒިރުވެގެން ކިޔެވުމަށް ދަރިވަރުންނަށް ލިބިފައިވާ ފުރުސަތުގެ ފަހިކޮށްދިނުމަށްޓަކައި ވެކްސިންއަށް ޝަރުތުހަމަވާ ހުރިހާ އެންމެން ވެކްސިން ފުރިހަމަ ކުރަންޖެހެއެވެ.


SunOnline: Consulate ge camera thah nattan Saudi in masakkai kuri: Turkey media\nކޮންސިއުލޭޓުގެ ކެމެރާތައް ނައްޓަން ސައުދީން މަސައްކަތް ކުރި: ތުރުކީ މީޑިއާ\nރުގިއްޔާ މުހައްމަދު މޫސާ 06 Nov 2018, 18:16\nސައުދީ ކޮންސިއުލޭޓު ތެރޭ މަރާލާފައިވާ ނޫސްވެރިޔާ ޖަމާލް ހާޝުގްޖީގެ ހަށިގަނޑު އަދިވެސް ނުފެނޭ -- ފޮޓޯ: އޭޕީ\nއަންކާރާ (ނޮވެމްބަރު 6): ތުރުކީގައި ހުންނަ ސައުދީ އަރަބިއާގެ ކޮންސިއުލޭޓުގެ މުވައްޒަފުން، އެކޮންސިއުލޭޓުގެ ސީސީޓީވީ ކެމެރާތައް ނައްޓަން މަސައްކަތް ކުރި ކަމަށް ތުރުކީ މީޑިއާއަކުން ބުނެފި އެވެ.\nތުރުކީ ސަރުކާރާ ގުޅުން ހުރި ސަބާހު ނޫހުން ބުނި ގޮތުގައި ސައުދީ ކޮންސިއުލޭޓުގެ މުވައްޒަފުން ކެމެރާތައް ނައްޓަން މަސައްކަތް ކުރީ މިދިޔަ މަހުގެ ދެވަނަ ދުވަހުގަ އެވެ. އެއީ ކޮންސިއުލޭޓު ތެރޭގައި ނޫސްވެރިޔާ ޖަމާލް ހާޝުގްޖީ މަރާލި ދުވަހެވެ.\nއަދި އެމުވައްޒަފުން ވަނީ ކޮންސިއުލޭޓުގެ ބޭރުގައި ހުންނަ ސެކިއުރިޓީ ބޫތުގެ ކެމެރާ ފުޓެޖް 'ލޮކް ކުރަން'ވެސް މަސައްކަތްކޮށްފައި ކަމަށް ސަބާހު ނޫހުގައިވެ އެވެ.\nއެގޮތުން މިދިޔަ މަހުގެ ހަ ވަނަ ދުވަހު، ދަންވަރު އެކެއް ޖެހި އިރު ކޮންސިއުލޭޓުގެ މުވައްޒަފަކު ވަނީ ފުލުހުންގެ ބޫތު ތެރެއަށް ގޮސްފަ އެވެ. އަދި އެބޫތުގައި ހުންނަ ވީޑިއޯ ސިސްޓަމްގައި ލޮކް ކޯޑެއް ޖަހާފަ އެވެ. އެއީ އޭގައި ރެކޯޑުކޮށްފައިވާ ވީޑިއޯތައް ނުފެންނަ ގޮތް ހެދުމަށް ޖެހި ކޯޑެއް ކަމަށް ސަބާހު ނޫހުގައިވެ އެވެ.\nނަމަވެސް އަލް ޖަޒީރާގައިވާ ގޮތުން، ތުރުކީގެ އޮފިޝަލުން ވަނީ މާކުރިން އެސިސްޓަމްގެ ކޯޑު ދެނެގަނެ، ވީޑިއޯތަކުގެ ކޮޕީ ނަގާފަ އެވެ.\nތުރުކީގެ ރައީސް ރަޖަބު ތައްޔިބު އުރުދުޣާން ވަނީ ހާޝުގްޖީ މަރާލާފައި ވަނީ ދުރާލާ ރާވައިގެން ކަމަށް ވިދާޅުވެފަ އެވެ. އެގޮތުން ހާޝުގްޖީ ކޮންސިއުލޭޓަށް ދިޔަ ދުވަހު އެތަނުގެ ކެމެރާތައް ޑީއެކްޓިވޭޓުކޮށްފައިވާ ކަމަށްވެސް މިދިޔަ މަހުގެ 28ގައި އުރުދުޣާން ވިދާޅުވި އެވެ.


Male sarahahdhuge curfew gadi haveeru 4n hendhunu 8 ah dhigu dhanmaalaifi – Iru\nމާލެ ސަރަހައްދުގެ ކާފިއު ގަޑި ހަވީރު 4ން ހެނދުނު 8 އަށް ދިގު ދަންމާލައިފި\nމާލެ ސަރަހައްދުގެ ކާފިއު ހަވީރު 4ން ހެނދުނު 8 އަށް ދިގު ދަންމާލުމަށް އެޗްޕީއޭ އިން ނިންމައިފިއެވެ.\nރައީސް އޮފީހުގެ ތަރުޖަމާން މަބްރޫކް އަޒީޒު ވިދާޅުވީ 26 ވަނަ ދުވަހުން ފެށިގެން ކާފިއު ގަޑި ހަވީރު 4:00 އިން ހެނދުނު 8:00 އަށް ބަދަކުކޮށްފައިވާ ކަމަށެވެ. އަދި ކާފިއު ނޫން ގަޑިތަކުގައި ވެސް ބޭރުގައި އުޅުމަށް ކޮންމެ ގޭބިސީއަކަށް ދެ ފާސް ދޭނެ ކަމަށެވެ. ހެނދުނު 8:00 އިން ހަވީރު 4:00 އަށް ވެސް ބޭރުގައި އުޅެވޭނީ އެގެޔަކަށް ދޫކުރާ ފާސް ހިފައިގެން ކަމަށް ވެސް މަބްރޫކް ވިދާޅުވި އެވެ.\nމަބްރޫކް އަޒީޒު ވިދާޅުވީ އެ ޕާސްއާއެކު ބޭރަށް ނުކުންނަ ވަގުތުތަކުގައި މާލެ ސަރަހައްދު އޮންނަނީ ދެ ޒޯނަކަށް ބަހާލާފައި ކަމަށެވެ. އެއީ ހުޅުމާލެ އަކީ ވަކި ޒޯނެއްގެ ގޮތުގައި ކަަމަށާއި، މާލެ އާއި ވިލިމާލެ އަކީ ވަކި ޒޯނެއްގެ ގޮތުގައި ކަނޑައަޅާފައިވާ ކަމަށް މަބްރޫކް ވިދާޅުވި އެވެ.\nމީގެ އިތުރުން ފިހާރަތަކާއި ކާބޯތަކެތީގެ ޚިދުމަތްދޭ ތަންތަނުން ޑެލިވަރީ ކުރެވޭ ގަޑި ހެނދުނު 6:00 އިން މެންދަމު 12:00 އަށް ބަދަލުކޮށްފައިވާ ކަމަށާއި ކާފިއު ގަޑީގައި ތަންތަނަށް ވަދެ ވިޔަފާރިކުރާ ނަމަ 5000 ރުފިޔާއިން ޖޫރިމަނާކުރާނެ ކަމަށް ވިދާޅުވި އެވެ.


Aailaa in dhekki meehaa aai loabiveriyaa aa effaharaa kaiveni koffi | Mihaaru\nއާއިލާ އިން ދެއްކި މީހާ އާއި ލޯބިވެރިޔާއާ އެއްފަހަރާ ކައިވެނިކޮށްފި\n13 ޖުލައި 2020 - 07:296comments\nއިންޑިއާގެ ފިރިހެނަކު، އޭނާ ކައިވެނިކުރަން އާއިލާ އިން ދެއްކި މީހާ އާއި އަސްލު ލޯބިވެރިޔާއާ އެއްފަހަރާ އެއްފަހަރާ ކައިވެނިކޮށްފި އެވެ.\nމީޑިއާތަކުން ބުނި ގޮތުގައި މިއީ އިންޑިއާގައި މިފަދަ ކަމެއް ހިނގި ފުރަތަމަ ފަހަރަށް ވެދާނެ އެވެ.\nމިދިޔަ ބުދަ ދުވަހު ބޭއްވި އެ ކައިވެނީގެ ހަފުލާތައް ފޮޓޯތައް ވެސް ބައެއް މީޑިއާތަކުގައި ދައުރުވެފައިވާ އިރު ކައިވެނި ހަފުލާގައި ފިރިހެން މީހާއާ އެކު އެއް ތަނެއްގައި ދެ އަންހެނުން އިށީނދެގެން ތިބޭ ތަން ފެނެ އެވެ.\nމީޑިއާތަކުން ބުނި ގޮތުގައި މަދިޔަ ޕްރަދޭޝްގެ ބެތޫލް އަށް ނިސްބަތްވާ ސަންދީޕް އުއިކޭ އެއްފަހަރާ ދެ މީހުންނާ ކައިވެނިކުރި އިރު އޭގެ ތެރެއިން އެކަކީ ބޯޕާލްގައި ކިޔަވަން އުޅުނު އިރު އެތަނުން ހިތާވެގެން އުޅުނު މީހެކެވެ. އަނެއް މީހާ އަކީ އާއިލާ އިން ސަންދީޕް ކައިވެނިކުރަން ދެއްކި އަންހެނެކެވެ.\nބައެއް މީޑިއާތަކުން ބުނި ގޮތުގައި އެއްފަހަރާ ދެ މީހުންނާ ކައިވެނިކުރަން ދިމާވީ ލޯބިވެރިޔާއާ ކައިވެނިކުރަން ބޭއްވި ހަފުލާގެ ތެރޭގައި، އާއިލާ އިން އޭނާ ދެވަން ބޭނުންވި މީހާ ގެނެސް ކައިވެނީގެ ހަފުލާގައި ޝާމިލްކުރުމުންނެވެ. އެގޮތުން މާ ބޮޑު ކަންތައްގަނޑަކަށް ނަހަދައި ކައިވެނީގެ ހަފުލާ ނިންމައިލި އިރު ތިން މީހުންގެ އާއިލާގެ މީހުންނާއި ބައެއް އަވަށްޓެރިން ވެސް ހަފުލާގައި ބައިވެރިވެފައިވެ އެވެ.\nނަމަވެސް އެއްފަހަރާ ދެ މީހުންނާ ކައިވެނިކުރި މައްސަލަ ފެންމަތިވުމާ ގުޅިގެން ކަމާބެހޭ ފަރާތްތަކުން މިހާރު އަންނަނީ މިއީ ކިހިނެއް ހިނގައިދިޔަ ކަމެއްތޯ ތަހުގީގު ކުރަމުންނެވެ. އެއް ސަބަބަކީ ކޮރޯނާވައިރަހުގެ ބަލިމަޑުކަމުގެ ތެރޭގައި ގިނަ ބަޔަކު އެއްވެގެން ކައިވެނީގެ ހަފުލާ ބޭއްވުމެވެ.\nއިތުރު ލިޔުންތައް އިންޑިއާ ކައިވެނި ހަފްލާ ކައިވެނި ދެމަފިރިން


Pogba, Martial adhi Mendy France team in baaky koffi - One Online\nޕޮގްބާ (ކ) އާއި މާޝިއާލް (ވ)\nޕޮގްބާ، މާޝިއާލް އަދި މެންޑީ ފްރާންސް ޓީމުން ބާކީކޮށްފި\nކުރިއަށް އޮތް ބައިނަލް އަޤުވާމީ މެޗުތަކަށް ފްރާންސްގެ ކޯޗު ޑިޑިއާ ޑިޝާމްޕް ނެގި ފްރާންސްގެ ސްކޮޑުން މެންޗެސްޓާ ޔުނައިޓެޑްގެ ޕައުލް ޕޮގްބާ އާއި އެންތަނީ މާޝިއާލްގެ އިތުރުން މެންޗެސްޓާ ސިޓީގެ ވާތު ފުލްބެކް ބެންޖަމިން މެންޑީ ބާކީކޮށްފިއެވެ.\nއަންނަ ހުކުރު ދުވަހު ފީފާ ނޭޝަންސް ލީގުގައި ފްރާންސް ނިކުންނާނީ ވަރުގަދަ ނެދަލޭންޑްސް އާއި ދެކޮޅަށެވެ. އެއަށްފަހު، މި މަހުގެ 20 ވަނަ ދުވަހު ރަހުމަތްތެރިކަމުގެ މެޗެއްގައި އެޓީމު ނިކުންނާނީ އުރުގުއޭ އާއި ދެކޮޅަށެވެ.\nމި ދެ މެޗަށް ފްރާންސްގެ ސްކޮޑު އެކުލަވާލުމުގެ ކުރިން އޮތް ފިޓްނަސް ޓެސްޓަށްފަހު، މި ކުޅުންތެރިން ބާކީ ކޮށްފައިވަނީ އަނިޔާގެ މައްސަލަ ތަކެއްވެސް ހުރުމުންނެވެ. ނިމިގެންދިޔަ ހަފްތާގައި މެންޗެސްޓާ ޔުނައިޓެޑާއި މެންޗެސްޓާ ސިޓީ ކުޅުނު މެޗުގައިވެސް ޕޮގްބާ ކުޅެފައެއް ނުވެއެވެ. ފައިގެ ފަލަ މަސްގަނޑަށް ލިބިފައިވާ އަނިޔާއިން އޭނާ ރަނގަޅުވަމުން އަންނައިރު، އެޓީމުގެ މާޝިއާލް ރަނގަޅު ފޯމެއްގައި ހުއްޓައި އޭނާއަށްވެސް ވަނީ އަނިޔާވެ ޓީމާ ދުރަށް ދާން ޖެހިފައެވެ. މާޝިއާލް ވަނީ ޔުނައިޓެޑް އެންމެފަހުން ކުޅުނު ފަސް މެޗުގައި ހަ ގޯލް ކާމިޔާބުކޮށްފައެވެ.\nއެލެގްޒެންޑާ ލަކަޒެޓް (ކ) އާއި ބެންޖަމިން މެންޑީ (ވ)\nމެންޑީގެ ކަކުލަށް ލިބުނު އަނިޔާއެއްގެ ސަބަބުން އޭނާ ބާކީކުރިއިރު، އާސެނަލްގެ ފޯވާޑު އެެލެގްޒެންޑާ ލަކަޒެޓް ވެސް ވަނީ ސްކޮޑް އިޢުލާން ކުރިތާ ދެ ގަޑިއިރު ފަހުން އަނިޔާގެ މައްސަލައާ ހެދި ޓީމާ ދުރައްދާންޖެހިފައެވެ. އެހެންކަމުން، ފްރާންސް އިން ވަނީ މި ދެކުޅުންތެރިންގެ ބަދަލުގައި ބޮރޫޝިއާ މޮންޗެންގްލަޑްބެކްގެ ފޯވާޑް އަލެކްސެންޑަ ޕްލެއާ އާއި ލިޔޯންގެ ޑިފެންޑަރު ފާލަންޑް މެންޑީ އަށް ފުރުޞަތު ދީފައެވެ. ޕްލެއާ ވަނީ ޖަރުމަނު ލީގުގައި މިހާތަނަށް އޭނާ ކުޅުނު 11 މެޗުގައި 8 ގޯލް ކާމިޔާބުކޮށްފައެވެ.


ދަރިއަކު އުފަންވުމުން ކުރަންޖެހޭ ކަންތައްތައް – shafiu.mv\nދަރިއަކު އުފަންވުމުން ކުރަންޖެހޭ ކަންތައްތައް\nMay 12, 2020 މުޙައްމަދު ޝާފިޢު\nއަލަށް އުފަންވާ ކުއްޖާ\n1. ތަޙްނީކް ކުރުން: ތަޙްނީކްކުރުމަކީ ކަދުރުކޮޅެއް ޗިސްކޮށްލުމަށްފަހު އޭގެ ދިޔަ ކުއްޖާގެ ތަލީގައި ކާއްތާލުމެވެ. ނުވަތަ ކުއްޖާއަށް އޭގެ ރަހަ ފޯރުކޮށްދިނުމެވެ. ކަދުރު ނުލިބުނު ނަމަ މާމުއި ފަދަ ކޮންމެވެސް ފޮނިއެއްޗަކުންނެވެ. މިއީ މުސްތަޙައްބުކަމެކެވެ. ދަލީލު: – عَنْ عَائِشَةَ رضي الله عنها أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ كَانَ يُؤْتَى بِالصِّبْيَانِ فَيُبَرِّكُ عَلَيْهِمْ وَيُحَنِّكُهُمْ-روى البخاري (6355) ومسلم (286) – واللفظ له ޢާއިޝާ ރަޟިޔަﷲ ޢަންހާގެ ކިބައިން ރިވާވެގެންވެއެވެ. ހަމަކަށަވަރުން ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހަށް ކުދީން(އަލަށް އުފަންވާ) ގެނެވޭކަމުގައިވިއެވެ. ދެންފަހެ އެކަލޭގެފާނު އެކުދީންގައި ބަރަކާތް ލެއްވުމަށްއެދި ދުޢާކުރައްވާ އެކުދީން ތަޙްނީކްކުރައްވަތެވެ.”\n2- ނަންކިޔުން: ކުއްޖާ އުފަންވާ ދުވަހު ނުވަތަ ތިންވަނައަށް ވާދުވަހު ނުވަތަ ހަތްވަނަދުވަހުވެސް ނަންދެވިދާނެއެވެ. މިތިންގޮތަކީވެސް ސުންނަތުގައި އައިސްފައިވާ ގޮތްތަކެވެ. ކުއްޖާއަށް ކިޔަންވާނީ މާނަ ރިވެތި އިސްލާމީ ނަމެކެވެ. ދަލީލު: – عَنْ أَنَسِ بْنِ مَالِكٍ قَالَ قَالَ رَسُولُ اللهِ صَلَى اللهُ عَلَيْهِ وَسَلَّمِ : ” وُلِدَ لِي اللَّيْلَةَ غُلاَمٌ فَسَمَّيْتُهُ بِاسْمِ أَبِي إِبْرَاهِيْمَ .. ” . رواه مسلم ( 3126 ) . އަނަސް ބިން މާލިކް ރަޟިޔަﷲ ޢަންހު ގެ ކިބައިން ރިވާވެގެންވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. “ތިމަންކަލޭގެފާނަށް މިރޭ ދަރިއަކު ލިބިއްޖެއެވެ. ތިމަންކަލޭގެފާނުގެ ކާބަފާކަލުން އިބްރާހީމްގެ ނަމުން އެދަރިފުޅަށް ތިމަންކަލޭގެފާނު ނަންދީފީމެވެ.”\n3. ޢަޤީޤާ ކަތިލުން: ފިރިހެން ކުއްޖެނަމަ ދެބަކަރިއެވެ. އަންހެން ކުއްޖެއްނަމަ އެންމެ ބަކަރިއެކެވެ. ޢަޤީޤާ ކަތިލާނީ ހަތްވަނަ ދުވަހުއެވެ.\nދަލީލު: عن سمرة عن رسول الله صلى الله عليه وسلم قال : كُلُّ غُلاَمٍ مُرتَهِنٌ بِعَقِيقَتِهِ تُذْبَحُ عَنْهُ يَوْمَ سَابِعِهِ وَيُسَمَّى فِيهِ وَيُحْلَقُ رَأْسُهُ – رواه الترمذي ( 1522 ) والنسائي ( 4220 ) وأبو داود ( 2838 ) . والحديث : صححه الألباني ” الإرواء ” (4/ 385 ) ސަމުރަތު ރަޟިޔަﷲ ޢަންހުގެ ކިބައިން ރިވާވެގެންވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ‘ކޮންމެ ކުއްޖަކީވެސް އެކުއްޖެއްގެ މައްޗަށް ޢަޤީޤާ ކަތިލަން ޖެހޭނެ ކުއްޖެކެވެ. އެކުއްޖާގެ ޢުމުރުން ހަތްދުވަސްވާ ދުވަހު އެކުއްޖާގެ މަތިން ޢަޤީޤާ ކަތިލެވެއެވެ. އަދި އެދުވަހުގައި ނަންދެވެއެވެ. އަދި އެކުއްޖާގެ ބޯ ބޭލެއެވެ.’ ފިރިހެން ކުއްޖެއްނަމަ ދެބަކަރި އަދި އަންހެން ކުއްޖެއްނަމަ އެއްބަކަރި ކަތިލަންޖެހޭނެކަމުގެ ދަލީލަކީ عَنْ أُمِّ كُرزٍ أَنَّهَا سَأَلَتْ رَسُولَ اللهِ صَلَى اللهُ عَلَيْهِ وَسَلَّمَ عَنِ الْعَقِيْقَةِ ، فَقَالَ عَلَيْهِ الصَّلاَةُ وَالسَّلاَمُ : ( عَنِ الْغُلاَمِ شَاتَانِ ، وَعَنِ الأُنْثَى وَاحِدَةٌ ، لاَ يَضُرُّكُمْ ذُكْرَاناً أَمْ إِنَاثاً ) . رواه الترمذي ( 1516 ) والنسائي ( 4217 ) و صححه الألباني في ” إرواء الغليل ” (4/ 391 ) . ކީރިތި ރަސޫލާ ޞައްލަ ﷲ ޢަލައިހި ވަސައްލަމަ އަރިހުގައި، އުންމު ކުރްޒު ޢަޤީޤާއާ ބެހޭގޮތުން ސުވާލުކުރެއްވިއެވެ. ޙަދީޘްކުރެއްވިއެވެ. “ފިރިހެން ކުއްޖަކަށް ދެ ބަކަރިއެވެ. އަންހެން ކުއްޖަކަށް އެއް ބަކަރިއެކެވެ. އެއީ ފިރިހެން އެއްޗަކަށް ވިޔަސް ނުވަތަ އަންހެން އެއްޗަކަށް ވިޔަސް ތިޔަބައިމީހުންނަކަށް ގެއްލުމެއް ނެތެވެ.”\n4. ބޯބޭލުން އަދި ބޮލުގެ އިސްތަށީގެ ބަރުދަނަށް ރިހިން ޞަދަޤާތްކުރުން: ދަލީލު: عَن علي رضي الله عنه عن النبي – صلى الله عليه وسلم – أنه قال: ( عَقَّ رَسُولُ اللهِ صَلَّى اللهُ عَلَيْهِ وَسَلَّمَ عَنْ الْحَسَنِ بِشَاةٍ وَقَالَ يَا فَاطِمَةُ احْلِقِي رَأْسَهُ وَتَصَدَّقِي بِزِنَةِ شَعْرِهِ فِضَّةً قَالَ فَوَزَنَتْهُ فَكَانَ وَزْنُهُ دِرْهَمًا أَوْ بَعْضَ دِرْهَمٍ ) روى الترمذي (1519) وحسنه الشيخ الألباني في صحيح الترمذي. ޢަލީ ރަޟިޔަﷲ ޢަންހުގެ ކިބައިން ރިވާވެގެންވެއެވެ. ޙަސަން ރަޟިޔަﷲ ޢަންހުއަށް ޓަކައި ރަސޫލުﷲ ޞައްލަﷲ ޢަލައިހި ވަސައްލަމަ ބަކައްޓެއް ޢަޤީޤާގެ ގޮތުގައި ކަތިލެއްވިއެވެ. އަދި ޙަދީޘް ކުރެއްވިއެވެ. އޭ ފާޠިމާ އެވެ. ދަރިފުޅުގެ ބޯބާލާފައި އިސްތަށީގެ ބަރުދަން ބެލުމަށްފަހު އޭގެ ބަރުދަނަށް ރިހިން ޞަދަގާތް ކުރާށެވެ. ޢަލީގެފާނު ވިދާޅުވިއެވެ. ތިމަންނާ އެއިސްތަށި ބަރުދަންބެލީމެވެ. ބަރުދަނަކަށް ހުރީ ދިރްހަމެއް ނުވަތަ ދިރުހަމެއްގެ ބައެއްގެ ބަރުދަނެވެ”. އަންހެންކުއްޖާގެ ބޯ ބޭލުމާމެދު ޢިލްމުވެރިންގެ މެދުގައި ޚިލާފުވެފައިވެއެވެ. އެކަމުގެ ރާޖިޙުގޮތަކީ (އެންމެ ޞައްޙަގޮތަކީ) އަންހެއް ކުއްޖެއްކަމުގައިވިޔަސް ބޯ ބޭލުމެވެ.\n5. ޚިތާނުކުރުން: ޚިތާނުކުރުމަށް ވަކި ޚާއްޞަ ދުވަހެއް ކަނޑައެޅިފައެއް ނެތެވެ. ހަތްވަނަ ދުވަހުގައި ނުވަތަ އަހަރު ފަހުންވެސް ޚިތާނުކުރެވިދާނެއެވެ. އެހެންނަމަވެސް ކުއްޖާ7އަހަރަށްވުރެ ގިނަ ދުވަސްވަންދެން ޚިތާނު ނުކޮށް ބެހެއްޓުން ޢިލްމުވެރިން އެއީ އެދެވިގެންނުވާ ކަމެއްކަމުގައި ވިދާޅުވެއެވެ. ފިރިހެން ކުދިން ޚިތާނުކުރުމަކީ ވާޖިބެކެވެ. އަންހެން ކުދިން ޚިތާނުކުރުމަކީ ސުންނަތެކެވެ. عَنْ أَبِي هُرَيْرَةَ ” خَمْسٌ مِنَ الْفِطْرَةِ الْخِتَانُ وَالاسْتِحْدَادُ وَنَتْفُ الإِبْطِ وَتَقْلِيْمُ الأَظْفَارِ وَقَصُّ الشَّارِبِ ” . رواه البخاري ( 5550 ) ومسلم ( 257 ) . ދަލީލު: އަބޫ ހުރައިރާ ރަޟިޔަﷲ ޢަންހުގެ ކިބައިން ރިވާވެގެންވެއެވެ. “ފިޠުރަތުގެ ތެރެއިން ފަސްކަމެއް ވެއެވެ. އެއީ ޚިތާނުކުރުމާއި ލަދުވެތި ގުނަވަންތަކުގެ އިސްތަށިބޭލުމާއި ކިހިލިފަތުގެ އިސްތަށި ލުއްސުމާއި ނިޔަފަތި ކެނޑުމާއި މަތިމަސް ކުރުކޮށް ކޮށުމެވެ.”\n* އުފަންވާ ކުއްޖާގެ ކަންފަތްދޮށުގައި ބަންގިގޮވުމަކީ ނުވަތަ ޤަމަތްދިނުމަކީ، ބައެއް ސަލަފުއްޞާލިޙުންގެ ކިބައިން ވާރިދުވެފައިވާ ކަމެއްކަމުގައި ވިޔަސް އެއީ ރަސޫލުﷲ ޞައްލަﷲ ޢަލައިހި ވަސައްލަމަގެ ކިބައިން ޘާބިތުވާ ކަމެއް ނޫނެވެ. އަދި އެކަން ކުރުމަށްޓަކައި އައިސްފައިވާ ޙަދީޘަކީ ޟަޢީފު ޙަދީޘެކެވެ.\n* ކުއްޖާ އުފަންވާތާ ހަތްވަނައަށް ވާދުވަހު މާލޫދުކިޔުމަކީ ރާއްޖޭގައި ވަރަށް ގިނައިން ކުރަމުން އަންނަ ކަމެކެވެ. އެކަން ކުރުމަކީ ކަނޑައެޅިގެން ބިދުޢައެކެވެ. އެކަމުގެ ސަބަބުން އެކުއްޖާއަށް އެއްވެސް ފައިދާއެއް ނުކުރާނެއެވެ. އަދި ކިޔެއްތަ ބިދުޢައިގެ އަދި ޝައިޠާނާގެ ނުރައްކަލާ ކުރިމަތިލާން ޖެހުން ނޫންކަމެއް މާލޫދު ކިޔުމުގެ ސަބަބުން ނުވެއެވެ.\n1. تحفة المودود بأحكام المولود لابن القيم\n2. زاد المعاد في هدي خير العباد لابن القيم\n3. مجموع الفتاوى (25/244)\n4. إرواء الغليل للألباني\n5. كيف تربي ولدك لليلي بنت عبدالرحمن الجريبة – طبعة وزارة الشؤون الاسلامية و الأوقاف و الدعوة و الارشاد – المملكة العربية السعودية\n6. مسؤليةُ الآباءِ تُجاهَ الأولادِ لِعَبدِ الرّبّ نوّاب الدين آل نوّاب – طبعة وزارة الشؤون الاسلامية و الأوقاف و الدعوة و الارشاد – المملكة العربية السعودية\n7. أربعون سوالا في أحكام المولود لأبي عبد المعز محمد علي فركوس (الأستاذ بكلية العلوم الإسلامية بجامعة الجزائر)\n8. تسمية المولود لبكر أبو زيد\nބަކަރި ކަތިލުންބޯބޭލުންއަލަށް އުފަންވާ ކުއްޖާއަލަތު ދަރިފުޅުޢަޤީޤާތަޙްނީކްކުރުން\nދަރިފުޅުގެ ނަން ބަދަލުކޮށްފިނަމަ އަލުން ޢަޤީޤާ ކަތިލަން ޖެހޭނެތޯ؟\nޢީދު ނަމާދު ގޭގައި އެކަހެރިކޮށް ކުރުން\nރަމަޟާން މަހުގެ ރޯދަ ޤަޟާނުކޮށް ޝައްވާލުމަހުގެ6ރޯދަ ހިފިދާނެތޯ؟\nވިހެއުމުގެ ކުރިން އަންނަ ފެނާއި ލޭގެ ޙުކުމް


ގޭގައި ތިބެގެން ވަޒީފާއަދާ ނުކުރެވޭ މީހުން ވަޒީފާތަކަށް ނިކުތުމަށް އިނގިރޭސި ބޮޑުވަޒީރު ގޮވާލައްވައިފި – Dhen.mv\nގޭގައި ތިބެގެން ވަޒީފާއަދާ ނުކުރެވޭ މީހުން ވަޒީފާތަކަށް ނިކުތުމަށް އިނގިރޭސި ބޮޑުވަޒީރު ގޮވާލައްވައިފި\nގޭގައި ތިބެގެން މަސައްކަތް ކުރުމަށް އުޛުރުވެރިވާ މީހުން މަސައްކަތްތަކަށް ނިކުތުމަށް އިނގެރޭސި ބޮޑުވަޒީރު ބޮރިސް ޖޯންސަން ގޮވާލައްވައިފިއެވެ.\nރެކޯޑްކޮށްގެން ފޮނުވި މި ޚިތާބުގައި ކޮންސްޓްރަކްޝަން އަދި އުފެއްދުންތެރިކަމުގެ މަސައްކަތްކުރާ ފަރާތްތަކުން މަސައްކަތަށް ނިކުމެ އިގްތިޞާދު ހުޅުވާލުމަށް ހިތްވަރު ދެއްވާފައިވެއެވެ. ނަމަވެސް ވީ ވަރަކުން އާންމު ދަތުރު ފަތުރުގެ ނިޒާމް ބޭނުން ނުކުރުމަށްވެސް ބޮރިސް ވަނީ އެދިފައެވެ.\nމި ޚިޠާބުގައި،6ހަފްތާއަށް ދިގު ދެމިގެން ދިޔަ ލޮކްޑައުން އަށް ފަހު ގައުމު ހުޅުވާލުމުގައި އަމަލު ކުރާނެ މަގުޗާޓްވެސް ވަނީ ހާމަ ކޮށްފައެވެ. މި މަގުޗާޓުގައި ބަލާނީ ބަލިން ރައްކާތެރިވުމާއި އެކު އެއް ހަމަ އެއްގައި އިގްތިޞާދު ހުޅުވާލުމަށް ކަމަށް ބޮރިސް ވަނީ ވިދާޅުވެފައެވެ.\nކޮވިޑް19ގެ ބަލިމަޑުކަމާއި ދެކޮޅަށްކުރާ މަސައްކަތުގައި އިސްސަފުގައި މަސައްކަތް ކުރާ މީހުން ފިޔަވާ އެހެން މީހުންނަށް ބޭރަށް ނިކުތުމަށް އޮތް ދަތިކަމަށް ވެސް ބުދަ ދުވަހުން ފެށިގެން ލުއި ލިބޭނެއެވެ. އެގޮތުން އިޖްތިމާޢީ ގައިދުރުކުރުމާ އެކު ބޭރަށް ނިކުމެ ކޮންމެ ކަމެއްގައިވެސް ހަރަކާތްތެރިވެ އުޅެވޭނެއެވެ.\n" ޕާކްތަކުގައި އިށީނދެ އިނދެ، ބޭނުންވާ ތަންތަނަށް ދަތުރުކޮށް، އެކުގައި އެއް ގެއެއްގައި އުޅެ މީހުނާއެކީ ކުޅިވަރު ކުޅެ އުޅުމަށް އެއްވެސް ހުރަހެއް ނެތް" ކަމަށް ބޮރިސްގެ ވާހަކަ ނިންމާލަމުންވެސް ވަނީ ހަނދާން ކޮށްދީފައެވެ. އަދި ކަސްރަތުކުރަން ބޭނުންވާ މީހުން ބުދަ ދުވަހުން ފެށިގެން ޕާކަށް ނުކުމެ އުޅުން ވެސް ވަނީ ހުއްދަކޮށްފައެވެ. ގައުމު ހުޅުވާލާ މަގުޗާޓުގައިވާ އެހެން ކަންކަމުގެ ތެރޭގައި، ޙާލަތަށް ބެލުމަށްފަހު ޖޫން މަހުން ފެށިގެން ޕްރައިމަރީ ސްކޫތައްތައް ހުޅުވާލުމާ، ޖުލައި މަހުން ފެށިގެން ފަތުރުވެރިކަން ހުޅުވާލުން ހިމެނެއެވެ.


SunOnline: Nasheedh vidhaalhuvee floating city alhaa kunfungnah jehunee anbohfulhaai dhanbohfulhah jehunu dhathurukamah\nނަޝީދު ވިދާޅުވީ ފްލޯޓިން ސިޓީ އަޅާ ކުންފުންޏަށް ޖެހުނީ އަނބޮއްފުޅާއި ދަނބޮއްފުޅަށް ޖެހުނު ދަތުރުކަމަށް\nމުއާވިޔަތު އަންވަރު 23 Jun 2022, 10:43\nނަޝީދު ވިދާޅުވީ ފްލޯޓިން ސިޓީ އަޅާ ކުންފުންޏަށް ޖެހުނީ އަނބޮއްފުޅާ ދަނބޮއްފުޅަށް ޖެހުނު ދަތުރުކަމަށް ----\nރާއްޖޭގައި ފްލޯޓިން ސިޓީ އަޅަން ހަވާލުކުރި ކުންފުންޏަށް ޖެހުނީ އަނބޮއްފުޅާއި ދަނބޮއްފުޅަށް ޖެހުނު ދަތުރުކަމަށް ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުޙައްމަދު ނަޝީދު ވިދާޅުވެއްޖެއެވެ.\nމިދިޔަ އަހަރުގެ މާޗުމަހު ނެދަލޭންޑްސްގެ ޑަޗް ޑޮކްލޭންޑްސް ކުންފުންޏާ ހަވާލުކުރި ފްލޯޓިން ސިޓީގެ މަޝްރޫއަކީ ބޮޑު ސްކޭމެއް ކަމަށް އިކޮނޮމިކް މިނިސްޓަރު ފައްޔާޒް އިސްމާއީލް އިއްޔެ ވަނީ ވިދާޅުވެފައެވެ.\nއެކަމާ ގުޅިގެން ރައީސް ނަޝީދު ރޭ ކުރެއްވި ޓްވީޓެއްގައި ވަނީ އަނބޮއްފުޅާއި ދަނބޮއްފުޅުގެ ވާހަކަ ލިޔުއްވުމަށްފަހު "ޑަޗް ޑޮކްލޭންޑްސްއަށް ދިމާވީ އެ ދަތުރު" ކަމަށް ވިދާޅުވެފައެވެ.\nއެމްޑީޕީގެ ގައުމީ މަޖިލީހުގެ ވަޓްސްއެޕް ގްރޫޕުގައި އިއްޔެ ރައީސް ނަޝީދު ވިދާޅުވީ, ފްލޯޓިން ސިޓީގެ ވާހަކަތައް ބޭރުގެ މީޑިއާތަކަށް އެރި ނަމަވެސް ރާއްޖޭގެ އިކޮނޮމިކް ކައުންސިލުން ވަނީ އެ މަޝްރޫއު ހުއްޓުވާފައި ކަމަށެވެ. އަދި އެކަން ކުރެވޭނެ އެއްވެސް ގޮތެއް ސަރުކާރުން ނުދެއްކި ކަމަށް ތުހުމަތުކޮށް ރައީސް ނަޝީދު ވިދާޅުވީ, އެކަން އެގޮތަށް ސަރުކާރުން ކުރަނީ އެ މަޝްރޫއު އެމަނިކުފާނާ ގުޅޭތީ ކަމަށެވެ.\nއެހެން ކަމުން އެކަމުގެ މައުލޫމާތު ޑަޗް ޑޮކްލޭންޑްސް ކުންފުންޏަށް ދިނުމަށްފަހު ކަން ހިނގާ ގޮތް ސާފުކޮށްދީ އެކަން ރާއްޖޭގައި ވާން ނެތް ކަމުގެ ލަފާ އަރުވަން ގަސްތުކޮށްފައިވާ ކަމަށް ވެސް ނަޝީދު ވިދާޅުވިއެވެ.\nރައީސް ނަޝީދަށް ރައްދު ދެއްވައި އިކޮނޮމިކް މިނިސްޓަރު އަދި އިކޮނޮމިކް ކައުންސިލްގެ ޗެއާ ފައްޔާޒު އިސްމާއީލް ވިދާޅުވީ, އެ މަޝްރޫއަށް ދޫކުރި ފަސް ފަޅުގެ ތެރެއިން ތިން ފަޅެއް އެ ކުންފުނިން މިހާރު ވަނީ ވިއްކާލާފައި ކަމަށެވެ.\nފްލޯޓިން ސިޓީ ހެދުމަށް ނެދަލޭންޑްސްގެ ކުންފުންޏަށް ދޫކުރި ފަޅުތައް ދޫކޮށްފައިވަނީ އެއްވެސް އަގަކާ ނުލައިކަން ފައްޔާޒް ފާހަގަކުރެއްވިއެވެ.\nމީގެ އިތުރުން ފައްޔާޒް ވިދާޅުވީ އެފަދަ މަޝްރޫއެއްގެ ދަށުން ސޯޝަލް ހައުސިން ބިނާ ކުރުމަކީ ގާނޫނުން ތަންދޭ ކަމެއް ވެސް ނޫން ކަމަށެވެ.\n"ރިސޯޓެއްގެ ފަޅެއް ތެރޭ ސޯޝަލް ހައުސިން ޕްރޮޖެކްޓެއް ގެންގުޅެން ހުއްދަ ދިނުމަކީ ބޮޑު ގޯހެއް، އެހެން ނޫނަސް އެކަން ކުރެވޭނީ ގާނޫނަށް ބަދަލު ގެނެސްގެން،" ފައްޔާޒް ވިދާޅުވިއެވެ.\nޑަޗް ޑޮކްލޭންޑްސްއަށް އެ މަޝްރޫއު ހަވާލުކުރިތާ އަހަރެއް ވާން ކައިރި ވެފައި ވަނިކޮށް، މި އަހަރުގެ ފެބްރުއަރީ މަހު އެ މަޝްރޫއުގެ އަމަލީ މަސައްކަތް ވަނީ ބައިސަން މޯލްޑިވްސްއާ ހަވާލުކޮށްފައެވެ. އޭރު އެ ކުންފުނިން ބުނީ މިދިޔަ ރޯދަ މަސް ނިމެން ވާއިރަށް އެ މަޝްރޫއުގެ ފުރަތަމަ ގެތައް ނިންމާލެވޭނެ ކަމަށެވެ.\nއެ ކުންފުނިން ބުނީ ފްލޯޓިން ސިޓީ ބިނާ ކުރަނީ މާލެއިން ފުރައިގެން ފަސް މިނެޓުން ދެވޭ ފަޅެއްގައި ކަމަށެވެ. ނަމަވެސް ޑަޗް ޑޮކްލޭންޑްސްއިން ބުނެފައިވަނީ އެ ތަނަށް ދާން 10 މިނެޓު ނަގާނެ ކަމަށެވެ. އަދި މުޅިއެކު 5000 ގެ އެ ސިޓީގައި އެޅުމަށް ހަމަޖެހިފައިވާ ކަމަށް ވެސް ބުންޏެވެ.\nޑަޗް ޑޮކްލޭންޑްސްއާ މި މަޝްރޫއު ހަވާލުކުރި މިއީ ދެވަނަ ފަހަރެވެ. މީގެ ކުރިން، 2010ވަނަ އަހަރު ރައީސް ނަޝީދުގެ ވެރިކަމުގައި ވެސް އެ ކުންފުންޏާއެކު ވަނީ ފްލޯޓިން ސިޓީގެ އެއްބަސްވުމެއްގައި ސޮއިކޮށްފައެވެ.\nއެއަށްފަހު ބޭރުގެ ބައެއް ނޫސްތަކުގައި، 2015 ވަނަ އަހަރު މި މަޝްރޫއުގެ ޚަބަރުތައް އަނެއްކާވެސް ފެތުރުނެވެ. ނަމަވެސް އެ މަޝްރޫއަށް ވީ ގޮތެއް މިހާތަނަށްވެސް ސާފުވެފައެއް ނުވެއެވެ.\n''ދީން ހަތިޔާރަކަށް ނަގައިގެން ވާހަކަ ނުދެއްކުމަށް އެދެން''\nމާލީކަންކަން ވަޒީރާ ހަވާލުވެފައިނުވާކެމެކޭ ވިދާޅެއްނުވެވޭނެ\nރާއްޖެ ބަދަލުކުރި ޕާޓީއަކީ އެމްޑީޕީ: ނަޝީދު


ދެހަފްތާތެރޭ ރާއްޖެއިން ޗައިނާއަށް 15 މިލިއަން ދައްކަންޖެހޭކަމަށް ރައީސް ނަޝީދު ބުނިބުނުން ޗައިނާ ސަފީރު ދޮގުކޮށްފި | Sandhaanu\nދެހަފްތާތެރޭ ރާއްޖެއިން ޗައިނާއަށް 15 މިލިއަން ދައްކަންޖެހޭކަމަށް ރައީސް ނަޝީދު ބުނިބުނުން ޗައިނާ ސަފީރު ދޮގުކޮށްފި\nޑިސެމްބަރ 13, 2020\nރާއްޖޭގެ ސަރުކާރުން ޗައިނާއަށް ކުރިޔަށް އޮތް ދެހަފްތާތެރޭ 15މިލިއަން ޑޮލަރު ދައްކަން ޖެހޭ ކަމަށް ބުނެ ރައްޔިތުންގެ މަޖިލީހުގެ ރައީސް މުހައްމަދު ނަޝީދު ދެއްކެވި ވާހަކަތައް ޗައިނާ ސަފީރު ދޮގުކޮށްފިއެވެ.\nރައީސް ނަޝީދު ކުރެއްވި ޓްވީޓެއްގައި ބުނެފައިވާ ގޮތުން ކުރިޔަށް އޮތް ދެހަފްތާ ތެރޭގައި 15 މިލިއަން ޑޮލަރު ޗައިނާގެ ބޭންކްތަކަށް ރާއްޖެއިން ދައްކަން ޖެހެއެވެ. އަދި މިއީ ދެހަފްތާއިން ސަރުކާރަށް ލިބޭ އާމްދަނީގެ 50% ކަމަށް ވެސް ނަޝީދުގެ ޓްވީޓުގައި ވެއެވެ.\nނަމަވެސް ޗައިނާއިން ރާއްޖެއަށް ކަނޑައަޅުއްވާފައި ހުންނަވާ ސަފީރު ޒަންގް ލިޒްހޯންގް ކުރެއްވި ޓްވީޓެއްގައި، މަލާމަތުގެ ރާގަކަށް މިކަން ވަނީ ދޮގުކޮށްފައެވެ. އޭނާގެ ޓްވީޓުގައި ވާގޮތުން ބޭންކްތަކުން ހޯދި މަޢުލޫމާތައް ބަލާއިރު ދެހަފްތާތެރޭ ދައްކަން ޖެހޭ އެއްވެސް ފައިސާއެއް ނެތެވެ. އަދި އެކައުންޓް ފޮތް ބައްލަވާލެއްވުމަށް ފަހު 15މިލިއަން ބަޖެޓަށް ލުމަށް މަލާމާތުގެ ރާގަކަށް ޗައިނާގެ ސަފީރު ވަނީ ބުނެފައެވެ.\nމިކަމާއި ގުޅިގެން ރައީސް ނަޝީދަށް ވަނީ ގިނަ ބައެއްގެ ފާޑުކިޔުން އަމާޒުވެފައެވެ. އަދި ޗައިނާއަށް ދިނުމުގެ ނަމުގައި ދައުލަތުގެ ޚަޒާނާއިން ވައްކަން ކުރަން އުޅުނު ކަމުގެ ތުހުމަތު ބައެއް މީހުންދަނީ ނަޝީދަށް ކުރަމުންނެވެ.\nމުޙައްމަދު ޒާހިރު ޑިސެމްބަރ 14, 2020 At 6:24 ޕމ\nއެޅެ މިވަރަށް ނަޝީދު އަނގަ ނުތެޅުއްވިއްޔާ ދެރަވާނެތަ؟ މިއީ އެބޭފުޅާގެ އެކަނި ގައުމެއްތޯއެވެ. ރައީސް މީހާ އަށްވެސް ޗާންސްއެއް ދެއްވަންޖެހޭނެ ދޯ؟


SunOnline: Kulhi hihkaa massala ehme fahun court ah\nކުޅި ހިއްކާ މައްސަލަ އެންމެ ފަހުން ކޯޓަށް\nމުޙައްމަދު ސަމާޙު 29 Oct 2017, 16:09\nހދ. ކުޅުދުއްފުށީ ކުޅި --- ފޮޓޯ: އަހުމަދު ސައުދު\nހދ. ކުޅުދުއްފުށީގައި އެއާޕޯޓް އެޅުމަށް އެ ރަށުގައި އޮންނަ ކުޅި ހިއްކާތީ އެކަމާ ކަންބޮޑުވުން ފާޅުކުރަމުން ދަނިކޮށް އެ ރަށު މީހަކު އެ މައްސަލަ ކޯޓަށް ހުށައަޅައިފި އެވެ.\nސަން އަށް ވަނީ އެ މައްސަލަ ހުށައެޅި "ދައުވާ ފޯމް"ގެ ކޮޕީއެއް ލިބިފަ އެވެ. އެ މައްސަލަ ހުށައަޅާފައި ވަނީ މުހައްމަދު އާދަމް ކިޔާ ކުޅުދުއްފުށީ މީހެކެވެ.\nދައުވާ ފޯމްގައި ބުނެފައި ވަނީ ހިމާޔާތް ކޮށްފައިވާ ކުޅި ހިއްކާތީ އެކަން ހުއްޓުވުމުގެ އަމުރަކަށް އެދޭ ކަަމަށެވެ.\nކުޅި ހިއްކުމާ ގުޅިގެން ބައެއް މީހުންގެ ކަންބޮޑުވުން އެކިއެކި މީޑީއަމްތަކުގައި ބަންޑުން ކުރަމުންދާ އިރު ކުޅުދުއްފުށީ ގިނަ ބަޔަކު އެ ކުޅި ހިއްކައިގެން ވެސް އެއާޕޯޓް އަޅަން ވެސް ތާއިދު ކުރާ ކަމަށް ބުނެ ދަނީ ހިޔާލު ފާޅުކުރަމުންނެވެ.\nރާއްޖޭގެ އެންމެ ބޮޑު މަށި ކުޅި ހިއްކައިފި ނަމަ އޭގެ ސަބަބުން ގެއްލުންތަކެއް ވާނެ ކަމަށް ބުނެ ތިމާވެށި ހިމާޔާތްކުރާ ބައެއް ޖަމުއްޔާތަކުން ވަނީ ރިޕޯޓްތައް ވެސް ނެރެފަ އެވެ. ނަމަވެސް ރާއްޖޭގެ އެންވަޔަރަމަންޓް ޕްރޮޓެކްޝަން އެޖެންސީ އިން ވަނީ މިހާރު އެކުޅި ހިއްކުމުން ގެއްލުމެއް ނެތް ކަމަށް ބުނެ އެ ހުއްދަ ދީފަ އެވެ.\nސަރުކާރުން ކުޅުދުއްފުށީގައި ތަރައްގީ ކުރާ އެއާޕޯޓަށް ބޭނުންވާ ބިން ހިއްކުމަށް ރާއްޖޭގައި ބަން ފުރަތަމަ ކޮންނަ ބޯޓް" މަހާ ޖައްރާފު" ވަނީ މިހާރު ކުޅުދުއްފުއްޓަށް ގޮސްފަ އެވެ. އަދި އަމަލީ މަސައްކަތް ވަރަށް އަވަހަށް ފަށާނެ ކަމަށް އެ މަސައްކަތް ކުރާ މޯލްޑިވްސް ޓްރާންސްޕޯޓް އެންޑް ކޮންސްޓްރަކްޝަން ކޮމްޕެނީ( އެމްޓީސީސީ) އިން ވަނީ ބުނެފަ އެވެ.\nކުޅުދުއްފުށީ ކުޅި ހިއްކުމާ ދެކޮޅަށް މުހައްމަދު އާދާމް އެ ރަށު މެޖިސްޓްރޭޓް ކޯޓުގައި އެދިފައިވީ ނަމަވެސް އެ މައްސަލަ ބަލައިގެންކަން އަދި ވަނީ ސާފުވާގޮތް ނުވެފަ އެވެ.


Alhugandumen visnanvee tharaqqeege fahathugai masakkaikuran - Raeesuljumhooriyaa Alhugandumen visnanvee tharaqqeege fahathugai masakkaikuran - Raeesuljumhooriyaa\nއަޅުގަނޑުމެން ވިސްނަންވީ ތަރައްޤީގެ ފަހަތުގައި މަސައްކަތްކުރަން - ރައީސުލްޖުމްހޫރިއްޔާ\nތަރައްޤީ އަކީ ކޮންމެ ރައްޔިތެއްވެސް ބޭނުންވާނެ ކަމެއްކަން ފާހަގަކުރައްވާ، އަޅުގަނޑުމެން ވިސްނަންވީ ތަރައްޤީގެ ފަހަތުގައި ތިބެ މަސައްކަތްކުރަން ކަމުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ވިދާޅުވެއްޖެއެވެ. އެމަނިކުފާނު މިހެން ވިދާޅުވީ، އަރިއޮތޮޅާއި ނިލަންދެ އަތޮޅު ދެކުނުބުރީގެ ބައެއް ރަށްރަށަށް މިހާރު ކުރައްވަމުން ގެންދަވާ ދަތުރުފުޅުގައި، އަރިއަތޮޅު ދެކުނުބުރީ މާމިގިއްޔަށް މިއަދު ވަޑައިގެން އެރަށުގެ ނަރުދަމާގެ ޚިދުމަތް ފައްޓަވައިދެއްވުމަށްޓަކައި ބޭއްވި ރަސްމިއްޔާތުގައި ވާހަކަފުޅު ދައްކަވަމުންނެވެ.\nމިމޭރުމުން ވާހަކަފުޅު ކުރިއަށް ގެންދަވަމުން ރައީސުލްޖުމްހޫރިއްޔާ ވަނީ މި ސަރަކާރުން ތަރައްޤީއަށްޓަކާ ކުރައްވާފައިވާ އަދި ކުރައްވަމުން ގެންދަވާ މަސައްކަތްތަކުގެ މައްޗަށް އަލި އަޅުއްވައިލައްވައިފައެވެ. އަދި ޚާއްޞަކޮށް ރަށްރަށުގެ ތަރައްޤީއަށް އެމަނިކުފާނު ކޮށްދެއްވާފައިވާ ކަންތައްތަކުގެ މައްޗަށާއި، ކުރިއަށް އޮތް ދައުރުގައި ކޮށްދެއްވާނެ ކަންތައްތަކުގެ މައްޗަށް ރައީސުލްޖުމްހޫރިއްޔާ ވަނީ ބައްލަވާލައްވައިފައެވެ. އެގޮތުން މާމިގިލީގެ ހޮސްޕިޓަލް ތަރައްޤީކޮށްދެއްވާނެކަމަށާއި، ބެންކް އޮފް މޯލްޑިވްސްގެ ބްރާންޗެއް މާމިގިލީގައި ޤާއިމުކޮށްދެއްވާނެކަމަށާއި، މާމިގިލީގެ މަގުތައް ޒަމާނީ ފެންވަރަށް ތަރައްޤީކޮށްދެއްވާނެކަމުގައި ރައީސުލްޖުމްހޫރިއްޔާ ވިދާޅުވިއެވެ.\nމިއަދުގެ ރަސްމިއްޔާތުގައި ރައީސުލްޖުމްހޫރިއްޔާ ވިދާޅުވީ ރާއްޖެއަށް އަންނަ ތަރައްޤީގެ ހުރަހަކަށް އެއްވެސް ރަށެއްގައި ތިބި މަދު މީސްކޮޅެއް ވެގެން ނުވާނެކަމަށެވެ. އަދި ރައްޔިތުންނަށް ތަރައްޤީގެ ސަބަބުން ލިބޭ ފައިދާތަކާއިމެދު ވިސްނުމަށް ރައީސުލްޖުމްހޫރިއްޔާ އެދިވަޑައިގެންނެވިއެވެ. ރައީސުލްޖުމްހޫރިއްޔާގެ ވާހަކަފުޅު ކުރިއަށްގެންދަވަމުން ވިދާޅުވީ ކުރީގެ ބޯދާ ޚިޔާލުތަކުގައި ނުތިބެ އައު ވިސްނުންތަކަކަށް ޖާގަދޭނެ ރައްޔިތުންތަކެއް މި ސަރުކާރުގެ ތެރެއިން އުފެއްދެވިއްޖެކަމަށެވެ.\nރައީސުލްޖުމްހޫރިއްޔާ މިހާރު ކުރަށްވަމުން ގެންދަވާ ދަތުރުފުޅުގައި އެމަނިކުފާނު އިއްޔެ ވަނީ އދ. ދަނގެއްޗަށް ވަޑައިގެން އެރަށުގެ ބަނދަރު ހުޅުއްވައިދެއްވައި އެރަށުގެ ފެނުގެ ނިޒާމު ޤާއިމު ކުރުމުގެ މަޝްރޫޢުގެ ނިމުން ފާހަގަކޮށްދެއްވައިފައެވެ. އަދި އެމަނިކުފާނުވަނީ އދ. މަހިބަދޫއަށް ވަޑައިގެން އެރަށުގެ މަގު ހެދުމުގެ މަސައްކަތް ނިމުން ފާހަގަކޮށްދެއްވައިފައެވެ. މީގެއިތުރުން މިއަދު ރައީސުލްޖުމްހޫރިއްޔާ ވަނީ އއ. މަތިވެރިއަށާއި ތޮއްޑުއަށް ވަޑައިގެން އެރަށްރަށުގެ ރައްޔިތުންނާ ބައްދަލުކުރައްވާފައެވެ.\nރައީސުލްޖުމްހޫރިއްޔާގެ މިދަތުރުފުޅުގައި ދ. ކުޑަހުވަދޫއަށް ވަޑައިގެން އެރަށުގެ ރައްޔިތުންނާ ބައްދަލުކޮށްލެއްވުމަށްވެސް ވަނީ ހަމަޖެހިފައެވެ.\nޗައިނާއިން ރާއްޖެއަށް ޒިޔާރަތްކުރި ފަތުރުވެރިންގެ އަދަދަށް ބޮޑު ކުރިއެރުމެއް\nގެސްޓްހައުސް ވިޔަފާރި ކުރިއެރުވުމަށް މަރކެޓިންގ ސެމިނަރއެއް ބާއްވައިފި\n''އަހަރެން ހީކުރީ ދާޚިލީ ހަނގުރާމަ ނިމުމުން މިފަދަ ދުވަހެއް ދެން ނާންނާނެކަމަށް''


Geyga libey hus vaguthugai kurevidhaane baeh kanthahthah\nޢާއިލީ ގުޅުން ބަދަހިކުރުން\nގޭގައި ތިބެ ލިބޭ ހުސް ވަގުތުގައި ކުރެވިދާނެ ބައެއް ކަންތައްތައް\n08 މާރޗް 2021 - 15:00:17\nކޮވިޑް-19 ގެ ބަލި މަޑުކަން މުޅި ދުނިޔެއަށް ކުރިމަތިލާން ޖެހިފައިވާ އިރު މި ކުޑަ ދިވެހިރާއްޖެ ވެސް ވަނީ ހުއްޓުމަކަށް އައިސްފައެވެ.6މަހަށް ވުރެށް ގިނަދުވަސް ގޭގައި ތިބުމަށް ފަހު، މަސައްކަތުގެ މައިދާނުގައި ގިނަ ދުވަސްތަކެއް ނުވަނީސް އަނެއްކާވެސް ގޭގައި ތިބެން މިވަނީ މަޖުބޫރުވެފައެވެ. ސަރުކަރުގެ ވުޒާރާތަކައި އޮފީސްތަކުގައި މަސައްކަތް ކުރާ މުވައްޒިފުން ގޭގައި ތިބެ މަސައްކަތް ކުރާ ހާލަތަށް ވަނީ ބަދަލުވެފައެވެ. މިފަދަ ހާލަތެއްގައި ގޭގައި ތިބެގެން ކުރެވޭނެ ވަރަށްވެސް ގިނަ ކަންކަން އެބަހުއްޓެވެ. މިގޮތަން ތިރީގައި އެ ވަނީ ގޭގައި ތިބެގެން ކުރެވިދާނެ ބޭނުންތެރި ބައެއް މަސައްކަތެވެ.\nއާއިލީ ގުޅުން ބަދަހިކުރުން: ގިނަ ވަގުތު މަސައްކަތުގެ މައިދާނުގައި އުޅެން ޖެހުމުގެ ސަބަބުން ގިނަ ފަހަރު އާއިލީ ބޮޑެތި ކަންކަމަށް އޮންނަނީ ވަގުތު ނުދެވިފައެވެ. އެހެންކަމުން މިދުވަސްކޮޅު އާއިލާއާއި އެކު ގިނަ ވަގުތު ހޭދަކުރަން މަސައްކަތް ކުރާށެވެ. މިއީ އާއިލީ ގުޅުން ބަދަހިކުރަން ލިބޭ ރަނުގެ ފުރުސަތެކެވެ.\nފިލްމު ބެލުން: ގިނަ ފަހަރު އާ ފިލްމެއް ނުވަތަ ބަލަން ބޭނުންވާ ފިލުމެއް ހުއްޓަސް ވަގުތު ނުވެގެން ނޫނީ މަސައްކަތުގައި ބުރަކޮށް އުޅުމަށް ފަހު ފިލުމެއް ބަލާލާނެ ހިތްވަރެއްވެސް ނުހުރެއެވެ. މިދުވަސްކޮޅު މިއީވެސް ގޭގައި ހުރެގެން ކޮއްލެވޭނެ ކަމެކެވެ. ލޯބިވާ ފަރާތައި އެކު ވަގުތު ހޭދަކޮއްލަން މިއީ ކުރެވޭނެ ވަރަށްވެސް ރަނގަޅު ކަމެކެވެ.\nޝުކުރުވެރިވާ ކަންކަމުގެ ލިސްޓެއް ހެދުން: އިންސާނުންގެ އެންމެ ނުރަނގަޅު އެއް ސިފައަކީ ޝުކުރުވެރި ނުވުމެވެ. ދުނިޔެއަށް ދިމާވެފައިވާ ކޮވިޑްގެ މި ބަލިމަޑުކަމުގެ ސަބަބުން އިންސާނުންގެ މި ނުރަނގަޅު ސިފައަށް ބަދަލެއްގެންނަން މިއީ އެންމެ ރަނގަޅު ދަނޑިވަޅެވެ. މިދުވަސްކުޅު އަމިއްލައަށް ޝުކުރުވެރިވާ ކަންކަމުގެ ލިސްޓެއް ހެދުމަކީ ވަރަށްވެސް ރަނގަޅުކަމެކެވެ. އަދި ބަހާއި އަމަލުންވެސް އެކަން ދެއްކުމަށް މިއީ އެންމެ ރަނގަޅު ވަގުތެވެ.\nމާލީ ހާލަތު ރަނގަޅު ކުރަން ޕްލޭނެއް ހެދުން: މަހުގެ މެދަކާއި ހަމައަށް ނުދަނީސް މުސާރަ ހުސްވާ ވާހަކައަކީ ދިވެހީންނަށް އާ ވާހަކައަކަށް ނުވާނެއެވެ. މިކަން ހައްލުކުރުމަށް މިއީ ރަނގަޅު ފުރުސަތެކެވެ. ބޭކާރު ކޮފީތަކަށާއި ކެއުންތަކަށް ފައިސާ ހަރަދުކުރުމުގެ ބަދަލުގައި ފަހަށް ރައްކާކުރުމުގެ އާދަ އަށަގަންނަން މިއީ ރަނގަޅު ވަގުތެކެވެ. އެހެން ކަންތައްވެގެންދާނީ މާލީ ރަނގަޅު ޕްލޭނެއް ހެދިގެންނެވެ.\nފަރުނީޗަރުގެ ތަރުތީބަށް ބަދަލު ގެނެއުން: އަބަދު އެއްގޮތަށް ގޭގެ ތަރުތީބު ބެހެއްޓުމުގެ ބަދަލުގައި ގޭގައި ތިބެގެން މިފަހަރު ގޭގެ ހުރި ފަރުނީޗަރުގެ ތަރުތީބަށް ބަދަލު ގެނެސް ދިރިއުޅޭ މާހައުލަށް ބަދަލު ގެނެވޭނެ މިއީ ރަނގަޅު ދަނޑިވަޅެކެވެ. ގޭގައި ޖާގައިގެ ތަނަވަސްކަން މިކަމުގެ ސަބަބުން އިހުސާސް ވެގެން ދާނެއެވެ.\nތަފާތު އެކި ކާއެއްޗެހި ހެދުން: ބަދިގޭގެ މަސައްކަތްތައް ކުރަން އެނގޭކަން މިވަގުތު ސާބިތުކޮށްދެވެނެއެވެ. ބަދިގޭގައި އަންހެނުންނަށް އެހީތެރިވުމުގެ ސަބަބުން ލޯބި އިތުރުވާކަން އެއީ އެންމެނަށް ވެސް އިނގޭ ކަމެކެވެ. މިވަގުތުގެ ބޭނުން ރަނގަޅު ގޮތުގައި ހިފުން މުހިއްމެވެ.\nކަސްރަތު ކުރުން: ގޭގައި މީހާ އޮތުމަކީ ލޮޑުވުމަށް މަގުފަހި ކުރުވާކަމެކެވެ. ގޭގައި ތިބެގެން މަސައްކަތް ކުރަންޖެހިފައިވާ ދުވަސްވަރު ކަސްރަތު ކުރުމަކީ ވަރަށްވެސް މުހިއްމު ކަމެކެވެ. އިންޓަނެޓް މެދުވެރިކޮށް ގޭގައި ކުރެވޭނެ ކުދި ކަސްރަތު ވީޑިއޯ ބަލައިގެން އެގޮތަށް އަމަލު ކުރުމުން މީހާ ލޮޑުވުމާއި ދުރުކޮށްދެއެވެ.\nއަމިއްލަ މީހާއަށް ވަގުތު ހުސްކުރުން: މަސައްކަތުގެ މާހައުލުގައި ގިނަ ވަގުތު ހޭދަކުރުމުގެ ސަބަބުން އަމިއްލަ ނަފުސަށް ވަގުތު އޮންނަނީ ނުދެވިފައެވެ. ގޭގައި މަސައްކަތް ކުރަން ޖެހިފައިވާ މިދުވަސްކޮޅު އަމިއްލަ މީހާގެ ހިތްހަމަޖެހުމަށާއި ހަމަޖެހުމަށް މިހާރު ވަގުތު ހޯދުމުގެ ފުރުސަތު މިއޮތީ ލިބިފައެވެ. މީގެ ސަބަބުން މީހާ ހާސްކަމުން ދުރުކޮށް، ސިކުނޑި ތާޒާވުމަށް އެހީތެރިވެދެއެވެ.


ކިޑްސް ފެސްޓިވަލްގައި ސައުންޑް ބެލެހެއްޓި މީހުންގެ މައްސަލަ ބަލައި ފިޔަވަޅު އެޅެންޖެހޭނެއެވެ. އެއީ އެހެން ދީންތައް ޕްރަމޯޓްކުރާ ތަކެތި ރާއްޖޭގައި ގެންގުޅެ ބޭނުންކުރުން މަނާޤާނޫނުގެދަށުންނެވެ. އެމީހުން އެފަދަ ތަކެތި ނުގެންގޫޅޭނަމަ އެލަވަ އެތަނުގައި ނުޖެހޭނެއެވެ.\nއިސްލާމް ދީން ނިކަމެތިކުރަން ކުރާ ކަންކަން ކުރުމަށްފަހު އެއީ މސްތުގެ ޙާލުގައި ހުރެގެން ކުރެވުނުކަމެއްކަމަށް، އޮޅުމަކުން ކުރެވުނު ކަމެއް ކަމަށް ބުނުމަކުން ނުފުދޭނެއެވެ. މަސްތުވަނީ އަމިއްލައަށް ކަމުގައިވާތީއެވެ. އެލަވަ ޖަހާފައި އެވަނީ އެބައަކު އެލަވަ ގެންގުޅޭތީއެވެ. ނުގެންގުޅޭނަމަ ނުޖެހޭނެއެވެ.\n"ކްލިކް ކޮލެޖްގެ ފަރާތުން3ޑިސެންބަރުގައި ބޭއްވުނު ސްޕޯރޓްސް ފެސްޓިވެލްގައި މާރޝަލްއާރޓްސް ހަރަކާތް އޮތް ވަގުތު ޖެހިލަވައާ ގުޅިގެން ދަންނަވަމެވެ. މީ ގަސްތުގައި ކޮށްފައިވާ ކަމެއް ނޫން ކަން ދަންނަވަމެވެ. އަދި އިވެންޓްގެ ސައުންޑްއާއި ހަވާލުވެގެން ތިބިފަރާތަށް މިކަން އިނގުމުން ބަދަލު ކުރިކަން ފާހަގަ ކުރަމެވެ. މިކަމަށް އެންމެ ރައްޔިތުންގެ ފަރާތުން ނިހާޔަތައް މައާފަށް އެދެމެވެ."\n- ކްލިކް ކޮލެޖް\n4 ޑިސެމްބަރ 2021


ޖާބިރަށް މަލާމާތްނުކޮށް ނަގަންވީ ނަމޫނާ! – Faanooz\nޖާބިރަށް މަލާމާތްނުކޮށް ނަގަންވީ ނަމޫނާ!\nApril 13, 2019 | އަޙުމަދު އަނަސް\nއެންމެ ފުރަތަމަ އިވިގެން ދިޔައީ ޖާބިރު އެމްޑީޕީގެ މަޖިލިސް ޕްރައިމަރީގައި ބައިވެރިވެ، ޕްރައިމަރީއިން ނާކާމިޔާބުވެ ވަޑައިގަތް ވާހަކައެވެ. އެކަމާއި ގުޅިގެން އެތައް ބަޔަކު މީސް މީޑިޔާގައި ޖާބިރަށް މަލާމާތްކުރަން ފެށިއެވެ. އެހެނަސް ޖާބިރަކީ ދުވަހަކުވެސް މީހަކު ބުނާ ބުނުމަކުން ނުވަތަ ދައްކާ ވާހަކައަކަށް ބެލުމެއް ނެތި ކުރިޔަށް ވަޑައިގަންނަވާ ބޭފުޅެކެވެ.\nޕްރައިމަރީއިން ނާކާމިޔާބުވެ، މަޖިލިސް އިންތިހާބުގައި ވާދަކުރުމަށް އޮތް ހުރިހާ ދޮރެއް ޖާބިރަށް ބަންދުވެ ދިޔުމުންވެސް ޖާބިރުގެ ހިތްވަރު އެލުވައެއް ނުލައެއް. ތިމަންނާއަށް ދެން އޮތް ގޮތަކީ ކޯޓަށް ގޮސް ތިމަންނާގެ ޚައްޤު ހޯދުން ކަމުގައި ދެކިގެން ދެން ޖާބިރު ވަޑައިގަތީ ކޯޓަށެވެ. ރާއްޖޭގެ ކޯޓުތަކާއި ރައްޓެހި ޖާބިރު ކުރި ހިތްވަރާއި ބުރަ މަސައްކަތުން، ޕްރައިމަރީއިން ނާކާމިޔާބުވާ މީހުނަށްވެސް މަޖިލިސް އިންތިޙާބުގައި ބައިވެރި ވެވޭނޭ ކަމަށް ދިވެހި ރާއްޖޭގެ ސުޕުރީމް ކޯޓުން ހުކުމް ކުރިއެވެ. ޖާބިރުގެ ހިތަށް ދިޔައީ ތަސައްލީއެއް ލިބިގެނެވެ.\nހ.ތިމާވެށި އަބްދުﷲ ޖާބިރު ދެން މަސައްކަތް ފެއްޓެވީ އެބޭފުޅާ އެ އެދޭ ތަރައްގީގެ ޕްލޭން ހެދުމަށެވެ. އެގޮތުން ގާފަރާއި ކާށިދޫ “މަތިންނާއި ތިރިން” ގުޅާލުމުގެ ވަރުގަދަ މާސްޓަރ ޕްލޭން އެ ބޭފުޅާ ހެއްދެވިއެވެ. އަދި ކިޔެއް! ގާފަރާއި ކާށިދޫއަށް އަރަބި ޓުއަރިޒަމް ތަޢާރަފު ކުރާނެ ކަމަށްވެސް އެ ބޭފުޅާ ވިދާޅުވިއެވެ. ކޮޅިގަނޑު ފެށުނީ މިހާ ހިސާބުންނެވެ. ޖާބިރަށް މަލާމަތް ކުރަން ފަށައިފިއެވެ. ތެދެކެވެ. ޖާބިރަކީ މިޒާޖުގައިވެސް މަޖާ، ސަކަރާތްޖަހާ ގޮތެއް ހުންނަ ބޭފުޅެކެވެ. އެހެނަސް އެ ބޭފުޅާއަކީ ގިނަ ބަޔަކު ހީކުރާކަހަލަ މޮޔައެއް ނޫނެވެ. އެކަން ހަމަ ޔަގީން ކަށަވަރެވެ. އަހަރެންގެ ގާތަށް ހިނި އަންނަނީ ބިލިއަނެއްގައި އިންނަނީ ކިތައް ސުމެއް ކަން ނޭނގޭ ބަޔަކު، ޖާބިރު ކާށިދޫ އާއި ގާފަރު ތަރައްގީ ކުރުމަށް ބިލިއަން ޑޮލަރުގެ އިންވެސްޓްމެންޓް އެއް ކުރާނޭ ކަމަށް ބުނުމުން މަލާމާތް ކުރުމުންނެވެ.\nކާށިދުއާއި ގާފަރާއި ދެމެދު ކޭބަލް ކާރު އޮޕަރޭޓު ކުރާނޭ ކަމާއި، ކާށިދޫގައި އެއަރޕޯޓެއް އަޅާނެ ކަމާއި، ކާށިދުގައި ސޫޝީ ބާއެއް އަދި ގާފަރުގައި ޝީޝާ ބާއެއް އަޅާނެ ކަމަށް ޖާބިރު ވިދަޅުވުމުން ބަޔަކަށް ހިނި އަތުވެދާނެއެވެ. ސޯޝަލް މީޑިޔާގައި މަލާމާތްވެސް ކުރެވިދާނެއެވެ. މިކަންކަމާއި ގުޅޭގޮތުން ޖާބިރުގެ ބަހެއް ހޯދާލުމަށް އޭނާއަށް ގުޅާލީމެވެ.\nމީސްމީޑިޔާގައި ޖާބިރުއާ މެދު ދެކެވޭ ވާހަކައާއި މެދު ސުވާލުކޮށްލުމުން ޖާބިރު އެންމެ ފުރަތަމަ އެއްސެވީ ތިމަންނާއަށް މަލާމްތާ ކުރަނީ ކޮންބައެއް ތޯއެވެ. އަދި ކުރަނީ ކޮންކަހަލަ މަލާމާތެއްތޯއެވެ. އަދި އެއަށްފަހު އެ ބޭފުޅުން އެގޮތަށް އެ މަލާމާތްކުރަނީ ތަރައްގީ ނުވާތީކަމަށްވެސް ޖާބިރު ވިދާޅުވެފައިވެއެވެ.\n[su_quote style=”default” cite=”” url=”” class=””]ކޮންކަހަލަ މަލާމާތެއްތޯ؟….. ކާކުތޯ މަލާމާތްކުރަނީ؟…. ތީ ތަންދޮރު އޮޅުން ނުފިލާ ބަޔަކު، ތަހުޒީބު ނުވާ ބަޔަކު އެކަހަލަ ވާހަކަ ދައްކާނީ އިނގޭތޯ…. އެ ނިމުނީ އެހާހިސާބުން. ތަހުޒީބު ނުވަނީ އެމީހުން، ތަރައްގީ ނުވަނީ.[/su_quote]\nކާށިދޫއާއި ގާފަރު ތަރައްގީ ކުރުމުގެ ޕްރަޖެކްޓާއި ބެހޭގޮތުން ސުވާލު ކުރެއްވުމުން ޖާބިރު ވިދާޅުވީ މިހާރުވެސް މަސައްކަތް ފެށިގެން ކުރިޔަށް ދާކަމަށާއި، އަދި މިހާރުވެސް ވަރަށް ބިޒީކޮށް މި އުޅުއްވަނީ އެ މަސައްކަތުގައި ކަމަށެވެ.\nމި ހުރިހާ ކަމަކުންވެސް އެނގެނީ ޖާބިރަކީ ކަންކަމާއި ކުރިމަތިލާން ކެރޭ ވަރުގަދަ މީހެއް ކަމަށެވެ. އެހެން މީހުން ބުނާ އެއްޗަކަށް ބެލުމެއްނެތި ކުރިޔަށް ވަޑައިންނަވާ މީހެއް ކަމަށެވެ. ޖާބިރު އެ އަންނަީ ކުރަން ނިކުތް ކޮންމެ ކަމެއްވެސް ހިތްވަރާއި، ކެރުންތެރިކަމާއި އެކު ކުރަމުންނެވެ. ޖާބިރުގެ ހިތްވަރު، ކޮންމެ މީހަކުވެސް ނަމޫނާއެއްގެ ގޮތުގައު ބަލަންއެބަޖެހެއެވެ.


Vote karudhaahugai liye, Kuraha nama Vote bathili vaagothah Faaskohffi\nރާއްޖޭގެ ވެރިކަން ރަސްކަމަކުން ޖުމްހޫރިއްޔަތަކަށް ބަދަލުކުރުމަށް ނެގި ވޯޓުގަިއ ބޭނުންކުރި ވޯޓުކަރުދާހުގެ ނަމޫނާއެއް.\nވޯޓު ކަރުދާހުގައި ލިޔެ ކުރަހާ ނަމަ ވޯޓު ބާތިލް ވާގޮތަށް ފާސްކޮށްފި\n4 މާރިޗު 2019, 15:26 |\nއިންތިޚާބުތަކުގައި ވޯޓުލާ ކަރުދާހުގައި ކަނޑައެޅިފައިވާ ފާހަގަ ޖެހުން ފިޔަވައި އިތުރު އެއްޗެހި ކުރަހާ ލިޔެ ހަދައިފިނަމަ އެވޯޓެއް ބާތިލް ކުރާ ގޮތަށް ރައްޔިތުްނގެ މަޖުލީހުގެ މިއަދުގެ ޖަލްސާއިން ފާސްކޮށްފިއެވެ. މި އިސްލހު ގާނޫނުގެ ބަޔަކަށް ވެގެން ދާނީ ރައީސުލް ޖުމްހޫރިއްޔާ ތަޝްދީގުކޮށް ޒެޓް ކުރުމުުން ނެވެ.\nޕީޕީއެމްގެ ވެރިކަމުގައި ވޯޓު-ޓެގް ކުރާތީ އެކަން ހުއްޓުވަައި ވޯޓުގެ ސިއްރުކަން ޔަގީން ކުރުމަށް މަޖުލީހަށް ބިލް ހުށަހެޅުމުން އެފަހަރު ޕީޕީއެމްގެ މެންބަރުން ވއަނި އެ ބިލް މަޖުލީހުން ފެއިލްކޮސ ްބޭރުކޮށްލާފައެވެ. ނަމަވެސް މިފަހަރު ޕީޕީއެމް އިދިކޮޅު ސިޔާސީ ޕާޓީއެއްގައި ތިބި އިރު އެކަން ކުރަން މަޖުލީހަށް ހުށަހެޅުމުން މަޖުލިސް ތަޅުމުގައި އެކަމަށް ފާޑު ކިޔުން އަމާޒުވިއެވެ. ނަމަވެސް މަޖުލީހު ޖަލްސާއަށް ހާޒިރުވެ ތިބި 53 މެންބަރުންގެ ވޯޓާއެކު މިއަދު އެ އިސްލާހު މިވަނީ ފާސްކޮށްފައެވެ.\nއެމްދީޕީ މެންބަރުން ބުނެފައިވަނީ ތިމަންނާމެން ވެރިކަމުގައި ތިެގެން ވެސް ވޯޓުގެ ސިއްރުކަން އާއްމު ރައްޔިތުމީހާއަށް ޔަގީންކޮށްދޭން ބޭނުންވާ ކަމަށާއި އެއިސްލާހު ކޮންމެ މީހަކު ހުށަހެޅިޔަސް ވޯޓު ދޭނެ ކަމަށެވެ.\nވޯޓުކަރުދާހުގަިއ ކުރަހަފިނަމަ ވޯޓު ބާތިލުވާނެ.\nމިއަދުގެ އިސްލާހަށް އަމަލު ކުރަން ފެށުމުން ވޯޓުގެ ސިއްރުކަން ޔަގީން ކުރުމަށް ފަސޭހަވެގެން ދާނެއެވެ. އަދި ވޯޓު ގަތުމަށް ކުރާ މަސައްކަތަށް އިތުރު އުނދަގޫތަކެއް ކުރިމަތިވާނެއެވެ.\nއަދި ވޯޓުގެ ސައްހަކަން ކަށަވަރު ކުރުމަށް ވޯޓު ލާމީހުންގެ ފަރުވާތެރިކަން ވެސް އިތުރުވެ ވޯޓު ގުނުމުގަިއ ބާތިލު ކަނޑައަޅަން ވެސް ފަސޭހަ ވެގެންދާނެ ކަމަށް ބެލެވެއެވެ.\nމިއަދުގެ އިސްލާހާއެކު ކުރިޔަށް އޮތް ރައްޔިތުންގެ މަޖުލީހުގެ އިންތިޚާބުގެ ވޯޓުގައި މިގޮތަށ ްއަމަލު ކުރެވިގެންދަނެކަމަށް ބެލެވެއެވެ.\nއިތުރު ލިޔުންރައްޔިތުންގެ މަޖުލިސް އިންތިޚާބު 2019ވޯޓުލުން\nTags: ރައްޔިތުންގެ މަޖުލިސް އިންތިޚާބު 2019, ވޯޓުލުން


Etihad Airways In Raajje Ah Kuraa Dhathuruthah Ithuru Kuranee - Vaguthu\nހަބަރު , ވިޔަފާރި\nއިއްތިހާދު އެއާވޭސް އިން ރާއްޖެއަށް ކުރާ ދަތުރުތައް އިތުރު ކުރަނީ\nއިއްތިހާދު އެއާލައިންސްގެ ފްލައިޓެއް -\nއިއްތިހާދު އެއާވޭސް އިން ރާއްޖެއަށް ކުރަމުންދާ ދަތުރުތައް އިތުރު ކުރުމަށް ނިންމާފައިވާކަން އެ އެއާލައިނުން ހާމަކޮށްފިއެވެ.\nބޭރުގެ ބައެއް ނޫސްތައް ބުނާގޮތުގައި، އެ އެއާވޭސް އިން އަންނަ އަހަރުގެ ޖޫން މަހުގެ 15 އިން ފެށިގެން އަބޫދާބީން ސީދާ ވެލާނާ އިންޓަނޭޝަނަލް އެއާޕޯޓަަށްް ކުރާ ދަތުރުތައް ގިނަ ވާނެއެވެ. އެގޮތުން ކޮންމެ ހަފްތާއަކުވެސް އަބޫދާބީން ރާއްޖެއަށް އިތުރު ހަތަރު ދަތުރުކުރާނެއެވެ. އެއާއެކު އެ އެއާވޭސް އިން ރާއްޖެއަށް ކުރާ ދަތުރުތަކުގެ އަދަދު 11 އަށް ބަދަލުވާނެކަމަށް ބޭރުގެ ނޫސްތައް ބުނެއެވެ.\nއެ އެއާވޭސް އިން ބުނީ އަލަށް މިގެންނަ ބަދަލާއެކު، ދަތުރުވެރިންނަށް ހެނދުނު ހެނދުނާ މާލެ އާދެވި، އެ މީހުން ބޭނުންވާ މަންޒިލަކަށް ގޮސް ވީހާވެސް ގިނަ ވަގުތު އެ ބޭނުންވާ ތަނެއްގައި ހޭދަކޮށްލުމުގެ ފުރުސަތު ލިބޭނެ ކަމަށެވެ. ޔޫއޭއީ އާއި އަރަބި ގައުމުތަކުގެ އިތުރުން އެހެން ގައުމުތަކުން ރާއްޖެއަށް އަންނަ މީހުންނަށް ވެސް ރާއްޖެއަށް ކުރާ ދަތުރުތައް ވަރަށް ބޮޑަށް ފަސެހަވެގެންދާނެ ކަމަށް ވެސް އެ އެއާލައިނުން ވަނީ ބުނެފައެވެ.\nއެ އެއާވޭސް އިން ރާއްޖެއަށް ކުރާ ދަތުރުތައް އިތުރު ކުރުމަށް ނިންމުމާއި ގުޅިގެން ރާއްޖެއަށް ކުރާ ދަތުރުތަކަށް A320ގެ މަތިންދާ ބޯޓެއް ބޭނުން ކުރާނެއެވެ. އެއީ 120 އިކޮނޮމީ ކުލާސްގެ ސީޓްތަކަާއި، ހަ ބިޒްނަސް ކްލާސް ސީޓް ހިމެނޭ ބޯޓެކެވެ.\nމި އެއާލައިނުން ރާއްޖެއަށް ދަތުރުތައް ފެށީ 2011 ވަނަ އަހަރުގެ ނޮވެމްބަރު މަސް ތެރޭގައެވެ. އެ އެއާވޭސް އިން މިހާތަނަށް 550،000 ފަސިންޖަރުން އުފުލާފައިވާ ކަމަށް ހަބަރުތައް ބުނެއެވެ.


Charity shield match avas kohfi, President Cup league usoolun | Mihaaru\nޗެރިޓީ ޝީލްޑް އަވަސްކޮށްފި، ޕްރެޒިޑެންޓް ކަޕް ލީގު އުސޫލުން\nއެންމެ ފަހުގެ ޗެރިޓީ ޝީލްޑް ކާމިޔާބު ކުރި އީގަލްސްއިން އުފާފާޅު ކުރަނީ --- ފައިލް ފޮޓޯ\n22 ނޮވެމްބަރ 2021 - 14:23\nކުރިއަށް އޮތް ފުޓްބޯޅަ ސީޒަނަށް، އެފްއޭއެމުން މިދިޔަ މަހު ނެރުނު ކަލަންޑަރަށް ބަދަލު ގެނެސް ޗެރިޓީ ޝީލްޑް އަވަސްކޮށް، ޕްރެޒިޑެންޓް ކަޕް ލީގު އުސޫލުން ކުޅެން ހަމަޖައްސައި އާ ޝެޑިއުލެއް މިއަދު ނެރެފި އެވެ.\nމިދިޔަ މަހު 24 ވަނަ ދުވަހު އެފްއޭއެމުން އިއުލާން ކުރި ކަލަންޑަރުގައިވާ ގޮތުން ޗެރިޓީ ޝީލްޑް ކުޅެން ހަމަޖައްސާފައި ވަނީ ފެބްރުއަރީ މަހު އެވެ. ޗެރިޓީ ޝީލްޑަކީ ސީޒަން ރަސްމީ ގޮތުން ހުޅުވުމުގެ ގޮތުން ކުޅޭ މެޗެވެ. އޭރު ނެރުނު ކަލަންޑަރުގައިވާ ގޮތުން ސީޒަން ފަށާނީ ވެސް ޕްރެޒިޑެންޓް ކަޕުންނެވެ.\nއެކަމަކު މިއަދު ނެރުނު ކަލަންޑަރުގައިވާ ގޮތުން ސީޒަން ހުޅުވާނީ ޗެރިޓީ ޝީލްޑް މެޗުން އަންނަ މަހު 15 ގަ އެވެ. ލޯކަލް އެހެން މުބާރާތެއް ނުކުޅެ މިދިޔަ ސީޒަން ވެސް ނިންމާލުމުން، ޗެރިޓީ ޝީލްޑް މެޗުގައި ވާދަކުރާނީ ލީގުގެ އެއްވަނަ ޓީމާއި ދެވަނަ ޓީމެވެ. މިދިޔަ ސީޒަންގެ ލީގު ދެ ބުރު ކުޅުނު ފަހުން ކޮވިޑް-19 އާ ހެދި ލީގު އިތުރަށް ކުރިއަށް ގެންދެވޭ ގޮތް ނުވުމުން ލީގު ނިންމާލީ އެއްވަނައިގައި އޮތް މާޒިޔާ އަކީ ޗެމްޕިއަން ޓީމު ކަމަށް ކަނޑައެޅުމަށް ފަހު އެވެ. ދެވަނައިގައި އޮތީ ވެލެންސިއާ އެވެ. އެހެންވެ ޗެރިޓީ ޝީލްޑް މެޗުގައި ވާދަކުރާނީ މާޒިޔާ އާއި ވެލެންސިއާ އެވެ.\nމިދިޔަ ސީޒަންގައި މާޒިޔާ އާއި އީގަލްސް ކުޅުނު މެޗެއްގެ ތެރެއިން --- ފައިލް ފޮޓޯ\nޕްރެޒިޑެންޓް ކަޕް އާންމުކޮށް ކުޅެނީ ލީގުގެ އެންމެ ގަދަ ހަތަރު ޓީމުގެ މެދުގަ އެވެ. އެކަމަކު މިފަހަރު ލީގު އުސޫލުން ކުޅޭތީ ފުރަތަމަ ޑިވިޝަންގެ އަށް ޓީމު ވާދަކުރާނެ އެވެ. ޕްރެޒިިޑެންޓް ކަޕް ފަށާނީ އަންނަ މަހު 19 ގަ އެވެ. ލީގު އުސޫލުން ކޮންމެ ޓީމެއް ކޮންމެ ޓީމަކާ އެއްފަހަރު ކުޅުމަށް ފަހު އެންމެ ގިނަ ޕޮއިންޓް ހޯދާ ދެ ޓީމު މުބާރާތުގެ ފައިނަލަށް ދާގޮތަށެވެ. ކުރިން ގައުމީ މުބާރާތުގެ ނަމުގައި ބޭއްވި ޕްރެޒިޑެންޓް ކަޕަކީ ރާއްޖޭގައި މެދުކެނޑުމެއް ނެތި ކުޅޭ އެންމެ ދުވަސްވީ ފުޓްބޯޅަ މުބާރާތެވެ.\nޕްރެޒިޑެންޓް ކަޕަށް ފަހު ފީފާގެ އިންޓަނޭޝަނަލް ބްރޭކް ލިބޭނެ އެވެ. އެ ދުވަސްވަރު ގައުމީ ޓީމަށް ހުސްކުރަން ވެގެން ކްލަބު ފުޓްބޯޅައިގެ މެޗުތަކެއް ނުކުޅޭނެ އެވެ. އިންޓަނޭޝަނަލް ބްރޭކަށް ފަހު ދިވެހި ޕްރިމިއާ ލީގު ފަށާނީ ފެބްރުއަރީ6ގަ އެވެ.\nޕްރެޒިޑެންޓް ކަޕުން ފެށިގެން ދިވެހި ލީގު ފެށުމާ ދެމެދު ޓްރާންސްފާ ޕީރިއަޑެއް ވަނީ ހިމަނައިފަ އެވެ. ދިވެހި ލީގު ކުރިއަށްދާ މުއްދަތުގައި އެފްއޭ ކަޕްގެ ފުރަތަމަ ބުރު ފަށާނެ އެވެ. ފުރަތަމަ ޑިވިޝަންގެ ކްލަބުތަކުން އެފްއޭކަޕް ފަށާނީ ކްއާޓާ ފައިނަލުން ނުވަތަ އޭގެ ކުރިން ހިމެނޭ ރައުންޑާ ހަމައިންނެވެ. އެފްއޭކަޕް ފުރަތަމަ ބުރު ފަށާނީ ޖޫން 1 ގަ އެވެ.\nއަތޮޅުތަކަށް ހާއްސަކޮށްގެން ޖަޒީރާ ޗެމްޕިއަންޝިޕް ބާއްވަން ކަލަންޑަރުގައި ވަނީ ހިމަނައިފަ އެވެ. ނަމަވެސް އެ މުބާރާތް ބާއްވާނެ ތާރީހެއް އިއުލާންކޮށްފައެއް ނުވެ އެވެ.\nފުޓްބޯޅަ އެފްއޭއެމް ޕްރެޒިޑެންޓްސް ކަޕް ޗެރިޓީ ޝީލްޑް ދިވެހި ޕްރިމިއާ ލީގް\nކޮންބައެއް ތީޔާ މެޗްތައް ބަލަން ދަނޑަށް ވަންނަނީ؟؟ ބަޔަކު ނުވަދޭ އެހެން ނޫން ތޯ؟؟ކޮތަރުތައް ވިނގަނޑުމަތީ އުޅޭތަން ފެނޭ.


Gina kudakudhinthakeh dhanee maruvamun, hanguraama vagithun huttaalan jehey - Shevchenko - AO News\nގިނަ ކުޑަކުދިންތަކެއް ދަނީ މަރުވަމުން، ހަމަލާތައް ވަގުތުން ހުއްޓާލަން ޖެހޭ – ސެވްޗެންކޯ\nޔުކްރެއިން އާއި ރަޝިއާއާ ދެމެދު މިހާރު ހިނގަމުންދާ ހަނގުރާމަ ހުއްޓާލުމަށް ގޮވާލައި ޔޫކްރެއިންގެ ކުރީގެ މަޝްޙޫރު ފުޓްބޯޅަ ލެޖެންޑް އަންދްރޭ ޝެވްޗެންކޯ ވަރުގަދަ ބަޔާނެއް ނެރެފިއެވެ.\nސެވްޗެންކޯ ނެރުނު ބަޔާނުގައި ބުނެފައިވަނީ ރަޝިއާ އާއި ޔުކްރެއިންނާއި ދެމެދު މިހާރު ހިނގަމުންދާ ހަނގުރާމާގައި ކުށެއް ނެތް އާންމު ރައްޔިތުންނާއި ގިނަ އަދަދެއްގެ ކުޑަކުދިން މަރުވަމުން ދާ ކަމަށެވެ. އެހެން ކަމުން ވީހާވެސް އަވަހަކަށް ދެގައުމުގެ ދެމެދުގައި ހިނގުންދާ ހަނގުރާމަ ހުއްޓާލަން ޖެހޭކަމަށެވެ.\nމީގެ ކުރިން ޔުކްރެއިންގެ ގައުމީ ޓީމުގެ ހެޑް ކޯޗެއްގެ ގޮތުގައި ވެސް ހަރަކާތްތެރި ވެފައިވާ އަދި ޔޫރަޕްގެ ބޮޑެތި ކުލަބުތަކަށް ވެސް ކުޅެފައިވާ ފޯވަޑް ސެވްޗެންކޯ ބުނީ އޭނާގެ އަމިއްލަ ވަޒަނަށް ރަޝިއާ އިސްވެ ހަމަލާތައް ދެމުން ދިއުމަކި ބަލައިގަނެވޭނޭ ކަމެއް ނޫންކަމަށާއި މިކަން ވަރަށް ހަރުކަށި އިބަރާތުން ކުއްވެރި ކުރާ ކަމަށެވެ.\nއަދި ސެވްޗެންކޯގެ ބަޔާނުގައި އިތުރަށް ބުނެފައިވަނި ރަޝިއާއިން ހިންގަމުންދާ މި އަމަލަކީ ވަރަށް ފިނޑި އަމަލެއް ކަމަށާއި ރަޝިއާގެ މި ހަމަލާތަކުގެ ސަބަބުން އުފަން ފަސްގަނޑު ހަނަފަސް ތަނަކަށް ބަދަލުވަމުން އަންނަ ކަމަށެވެ.\nއެހެންކަމުން ވަގުތުން ވަގުތައް ޔޫކްރެއިންނަށް ދެމުން ގެންދާ ހަމަލަތައް ހުއްޓާލުމަށް ގޮވާލާކަމަށް ވެސް އޭނާގެ ބަޔާނުގައި ބުނެފައިވެއެވެ.\nސެވްޗެންކޯ އިތުރަށް ބުނެފައި ވަނީ ޔޫކްރެއިންގެ ރައްޔިތަކަށް ވީތީ ވަރަށް ފަހުރުވެރިވާ ކަމަށާއި ޔޫކްރެއިންގެ ދިފާއުގައި ހަނގުރާމަ ކުރަމުން ގެންދާ ގައުކުގެ މިލިޓަރި ލަސްކަރު ކުރަމުން ދާ މަސައްކަތަށް ތައުރީފު ކުރާކަމަށެވެ.\n” ރަޝިއާއިން ޔުކުތެއިންނަށް ދެމުންގެންދާ ހަމަލާތަކުގައި ކުށެއް ނެތް އާންމު ރައްޔިތުންނާއި ގިނަ އަދަދެއްގެ ކުޑަކުދިން އެބަ މަރުވޭ، ހަނގުރާމަ ހުއްޓާލުމަށް ގޮވާލަން. އަދި މިިއީ ފިނޑި އަމަލެއް. މި ހަނގުރާމަ ހުއްޓުވަން ޖެހޭ، ހަނގުރާމަ ހުއްޓުވޭނެ ގޮތެއް ހޯދަން ޖެހޭ.” ސެވްޗެންކޯގެ ބަޔާނުގައި އޭނާ ބުނެފައިވެއެވެ.


Gehlunu fathuruveriya ge mauloomathu dhey meehakah 1 lakka dollar dhenee\nގެއްލުނު ފަތުރުވެރިޔާގެ މައުލޫމާތު ދޭ މީހަކަށް 1 ލައްކަ ޑޮލަރު ދެނީ!\n25 ފެބްރުއަރީ 2021 - 12:33:21\nރ. އަތޮޅު އިންޓަކޮންޓިނެންޓަލް މޯލްޑިވްސް (މާމުނަގައު) ރިސޯޓުން ސްނޯކްލިނަށް ގޮސް އުޅެނިކޮށް މިމަހުގެ 13 ވަނަ ދުވަހު ގެއްލިފައިވާއިރު އޭނާއާ ގުޅޭ މައުލޫމާތުދޭ މީހަކަށް އެއް ލައްކަ ޑޮލަރު ދިނުމަށް އާއިލާއިން ހުށަހަޅައިފި އެވެ.\nސްނޯލިންއަށް ގޮސް އުޅެނިކޮށް ގެއްލިގެން ހޯދަމުން އަންނަ އަންނަނީ ކެނެޑާއަށް ނިސްބަތްވާ އުމުރުން 33 އަހަރުގެ ގިއެޑުރެ ވަސްކައިޓް އެވެ. އެމީހާ ހޯދުމަށް އެމްއެންޑީއެފުން ވަނީ ކަނޑުގެ މަގުންނާއި ވައިގެ މަގުން ވެސް ބަލާފަ އެވެ. އެހެންނަމަވެސް މިއަދާ ހަމައަށް ވެސް ފަތުރުވެރިޔާގެ ހިލަމެެއް ނުވެ އެވެ.\nދުބާއީގައި ދިރިއުޅެމުން އައި މި ދެމަފިރިން ޗުއްޓީ ހޭދަކޮށްލުމަށް އައިއިރު އަންހެނުންގެ ބަނޑަށް އަށް މަހެވެ. އަނބިމީހާއާއެކު ހޭދަކުރި ފަހު ވަގުތުކޮޅު ހިއްސާކުރަމުން އޭނާގެ، ފިރިމީހާ، ޕަރްމަރް ގުރުޝަރަންޖިތު ސިންގް ހަލީޖް ޓައިމްސްއަށް ބުނީ ދެމީހުން ޕޫލުގައި ތިބުމަށް ފަހު މެންދުރުފަހު 3:30 ހާއިރު އަނބިމީހާ ބޭނުންވީ މޫދަށް އެރިލުމަށް ކަމަށެވެ.\nއޭނާ ބުނީ އަންހެނުން މޫދަށް ދިއުމުން ރޫމަށް ގޮސް ޖައްސާލިތަނާ އޭނާއަށް ނިދުނީ ކަމަށާއި އަދި ހޭލެވުނުއިރު އިރުއޮއްސި 6:30 ވެފައިވާ ކަމަށެވެ. އޭރު އަންހެނުންގެ ހިލަމެއް ނެތުމުން އެތަނުގެ ރިސެޕްޝަނަށް ގުޅައި އެކަން ހިއްސާކުރި ކަަމަށެވެ.\nއެއާއެކު އޭނާ ހޯދުމުގެ މަސަައްކަތް ވެސް ފެށުނުއިރު އަނބިމީހާ ގެއްލުން މައްސަލަ ރ. މީދޫ ޕޮލިސް ސްޓޭޝަނަށް ވެސް ޖެހިގެން އައި ދުވަހު ރިޕޯޓްކުރި ކަމަށް ބުނެ އެވެ.\nއެގޮތުން އެ ހާދިސާއަށް ދުވަސްތަކެއްވެފައިވީ ނަމަވެސް ރާއްޖޭގެ ކަމާއި ގުޅޭ އިދާރާތަކުން އެކަމަށް ޖަވާބެއް ދީފައި ނުވާ ކަމަށް ބުނެ އެވެ. އަދި އޭނާ ހޯދުމުގެ މަސައްކަތް މިހާރު ހުއްޓާލާފައިވާ ކަމަށާއި އަންހެނުން ގެނބުނީ ކަމެއް ރަހީނުކުރީ ކަމެއް އަދި ބަޔަކު އޭނާއަށް ގެއްލުމެއް ދިނީކަމެއް ވެސް ނޭނގޭ ކަމަށް ބުނެ އެވެ.\nއެ އާއިލާއިން ވަނީ އަންހެން މީހާ ގެނބުން ކަމަށް ގަބޫލުކުރަން ދެކޮޅު ހަދާފަ އެވެ. ސަބަބަކީ އަންހެން މީހާއަކީ ފެތުންތެރިއެއް ކަމަށާއި އަދި އެތުލީޓެއް ކަމުން، އެފަދަ ކަމެއް ދިމާވެދާނެ ކަމަށް ގަބޫލުކުރަން ވެސް އެމީހުން ދެކޮޅު ހަދަ އެވެ.\n"އޭނާ ގެނބުނަސް، ދުވަސްކޮޅެއްގެ ތެރޭގައި އޭނާގެ ހަށިގަނޑު ފެނުން މައްޗަށް އަރަން ޖެހޭނެ،"\nއަންހެން މީހާ ރަހީނުކުރީ ކަމަށް އެ އާއިލާއިން ތުހުމަތުކުރާއިރު އެމީހުން ވަނީ އެކަމަކީ ރާއްޖޭގައި "އާންމު" ކަމެއް ކަމަށް ވެސް ބުނެފަ އެވެ. އެހެންކަމުން، އެ އަންހެން މީހާއާ ގުޅޭ މައުލޫމާތު ހިއްސާކުރާ މީހަކަށް އެއް ލައްކަ ޑޮލަރު ހަދިޔާއެއްގެ ގޮތުގައި ދޭން ނިންމާފައިވާ ކަމަށް ވެސް ބުނެ އެވެ.


ރާއްޖޭގެ ވަރަށް މަޝްހޫރު މާލިމީއެއް ކަމަށްވާ އަޙްމަދު ފުޅު މާލިމީ ދެމިއޮތުމުގެ ޢާލަމަށް ދަތުރުކުރެއްވުމާ ގުޅިގެން އެ ޢާއިލާއަށް ރައީސުލްޖުމްހޫރިއްޔާ ތަޢުޒިޔާ ވިދާޅުވެއްޖެ – Maldivian Democratic Party\nރާއްޖޭގެ ވަރަށް މަޝްހޫރު މާލިމީއެއް ކަމަށްވާ އަޙްމަދު ފުޅު މާލިމީ ދެމިއޮތުމުގެ ޢާލަމަށް ދަތުރުކުރެއްވުމާ ގުޅިގެން އެ ޢާއިލާއަށް ރައީސުލްޖުމްހޫރިއްޔާ ތަޢުޒިޔާ ވިދާޅުވެއްޖެ\nރާއްޖޭގެ ވަރަށް މަޝްހޫރު މާލިމީއެއް ކަމަށްވާ އަޙްމަދު ފުޅު މާލިމީ، ދެމިއޮތުމުގެ ޢާލަމަށް ދަތުރުކުރެއްވުމާ ގުޅިގެން އެ ޢާއިލާއަށް ރައީސުލްޖުމްހޫރިއްޔާ މުޙަންމަދު ނަޝީދު ތަޢުޒިޔާ ވިދާޅުވެއްޖެއެވެ. މި ޚަބަރު ލިބިވަޑައިގަތުމާ ގުޅިގެން، ޢާއިލާގެ ބޭފުޅުންނާ ރައީސުލްޖުމްހޫރިއްޔާ ފޯނުން ގުޅުއްވައި މި ޚަބަރު އެއްސެވީ ވަރަށް ފުން ހިތާމައާއެކުގައި ކަމަށް ވިދާޅުވެ، ޢާއިލާއަށް ހިތްވަރު ދެއްވިއެވެ. އަދި މާލިމީއެއްގެ ގޮތުން އަޙްމަދު ފުޅު މާލިމީ ރާއްޖެއަށް ކޮށްދެއްވި ޚިދްމަތްތައް ރައީސުލްޖުމްހޫރިއްޔާ ފާހަގަކުރެއްވިއެވެ.\nއަޙްމަދު ފުޅު މާލިމީ ދެމިއޮތުމުގެ ޢާލަމަށް ދަތުރުކުރެއްވީ، ހިތްޕުޅުގެ ކުއްލި އާލާސްކަންފުޅަކަށް ފަރުވާ ދެމުން ދަނިކޮށް، އިއްޔެ މެންދުރުފަހު 2.30 އެހާއިރު ސްރީލަންކާގެ ނަވަލޯކާ ހޮސްޕިޓަލުގައެވެ. އަވަހާރަވިއިރު ޢުމުރުފުޅަކީ 78 އަހަރެވެ.\nއަޙްމަދު ފުޅު މާލިމީއަކީ ރާއްޖޭގެ ވަރަށް ގިނަ އޮޑިފަހަރާއި ބޯޓުފަހަރުގެ މާލިމީކަން ކުރައްވާފައިވާ އަދި ރާއްޖޭގެ ވަރަށް ގިނަ ރަށްރަށަށް ޚާއްޞަކޮށް އައްޑުއަތޮޅަށް އެކި ދަތުރުތައް ކުރައްވާފައިވާ ބޭފުޅެކެވެ. އަދި ސްރީލަންކާއަށާއި އިންޑިޔާއަށް ދަތުރުކުރި ގިނަ ބޯޓް ފަހަރުގެ މާލިމީކަން ކުރައްވާފައިވާ ވަރަށް ތަޖުރިބާކާރު މާލިމީއެކެވެ. ޚާއްޞަކޮށް، ބޮޑު ނާކޮޅާއި އަދަރަންފަރުގައި މާލިމީއެއްގެ ގޮތުން އަޙްމަދުފުޅު ކުރެއްވި ޚިދްމަތްތައް ފާހަގަކުރެވެއެވެ.\nއަޙްމަދު ފުޅު މާލިމީއަށް ލިބިވަޑައިގަތީ 10 ބޭފުޅުންނެވެ. މިހާރު ދުނިޔޭގައި ތިއްބެވީ 8 ބޭފުޅުންނެވެ. އެއީ، ފިރިހެން6ބޭފުޅުންނާއި އަންހެން2ބޭފުޅުންނެވެ.


ބިލް އެންޑް މަލިންޑާ ފައުންޑޭޝަން\nމަލިންޑާ އާއި ބިލް ގޭޓްސް ކައިވެނީގެ ގޮތުން ގުޅުނީ 1994 ވަނަ އަހަރު\nސައިންސާއި ތިމާވެއްޓާއި ސިއްހީ ދާއިރާގެ ކަންކަމަށް އެތަކެއް ބިލިޔަން ޑޮލަރު ވަނީ ހޭދަކޮށްފައި\nބިލް އެންޑް މަލިންޑާ ފައުންޑޭޝަނަކީ ދުނިޔޭގެ އެންމެ ބޮޑު ޕްރައިވެޓް ފައުންޑޭޝަން\n4 މެއި 2021 | އަންގާރަ 03:29\nބިލް ގޭޓްސް އާއި މަލިންޑާ ގޭޓްސް\nދުނިޔޭގެ އެންމެ މުއްސަނދި ދެމަފިރިންގެ ގޮތުގައި ގުނެމުން އައި އެމެރިކާގެ ބިލް ގޭޓްސް އާއި މަލިންޑާ ގޭޓްސްގެ ކައިވެނި 27 އަހަރަށް ފަހު ނިމުމަކަށް އައުމުން އެ ދެމަފިރިންގެ ނަމަށް ނިސްބަތްވާ ޚައިރާތު ފައުންޑޭޝަނުގެ ކުރިމަގާމެދު ސުވާލު އުފެދިއްޖެއެވެ.\nބިލް އެންޑް މަލިންޑާ ފައުންޑޭޝަނަކީ ދުނިޔޭގެ ކަންކޮޅުތަކުގައިވާ ފަގީރުންނަށް އެހީވުމަށް އެ ދެމަފިރިން ދެހާސް ވަނަ އަހަރު ވުޖޫދު ކުރި ފައުންޑޭޝަނެކެވެ. ދުނިޔޭގެ އެކި ގައުމުތަކުގައި އެކި ކަހަލަ ތަހުލީލުތަކާއި ދިރާސާތައް ހިންގުމަށާއި ސިއްހަތާއި ތައުލީމުގެ ކަންކަން ހަރުދަނާ ކުރުމަށާއި ވެކްސިން އުފެއްދުމަށް އެ ފައުންޑޭޝަނުން މިހާތަނަށް އެތައް ބިލިޔަން ޑޮލަރެއް ހޭދަކޮށްފައިވެއެވެ. އެއީ ދުނިޔޭގެ އެންމެ ބޮޑު ޕްރައިވެޓް ފައުންޑޭޝަނެވެ.\nމިހާރު ދުނިޔެއަށް ބަނަކަން ގެނެސްފައިވާ ކޮވިޑުގެ ބަލިމަޑުކަމުން އަރައިގަތުމަށް ކުރެވޭ މަސައްކަތުގައިވެސް ބިލް އެންޑް މަލިންޑާ ފައުންޑޭޝަނުގެ އެހީތެރިކަމަށް ދުނިޔޭގެ ފަގީރު ވަރަށް ގިނަ ގައުމުތަކުން ބަރޯސާ ކުރެއެވެ.\nބިލް އެންޑް މަލިންޑާ ފައުންޑޭޝަނަކީ ދުނިޔޭގެ މޫސުމަށް އަންނަމުންދާ ނޭދެވޭ ބަދަލުތަކާ ގުޅޭ ކަންކަމުގައި ވެސް އެންމެ ގިނަ ބަޔަކު ބަރޯސާކުރާ އެހީތެރިކަމުގެ ވަސީލަތެވެ. ބިލް ގޭޓްސް އާއި މަލިންޑާ ގޭޓްސްގެ އިރުޝާދުގެ ދަށުން އެ ފައުންޑޭޝަން ހިންގަމުން އަންނަނީ ސީއީއޯގެ މަގާމުގަައި ހުރި މާރކް ސުޒްމަނެވެ.\nމި ފައުންޑޭޝަން އެންމެ ފުރަތަމަ އުފެއްދިއިރު ނަމަކީ ވިލިއަމް ހެންރީ ގޭޓްސް ފައުންޑޭޝަނެވެ. އެއީ ބިލް ގޭޓްސްގެ ބައްޕަގެ ނަމެވެ. ތަންކޮޅެއް ފަހުން މަލިންޑާގެ ނަންވެސް ހިމެނޭ ގޮތަށް ފައުންޑޭޝަނުގެ ނަން ބަދަލުކުރީއެވެ.\nބިލް އާއި މަލިންޑާއަށް ދެން އެކުގައި ނޫޅެވޭނެކަން ހާމަކޮށް ދެމީހުންގެ ފަރާތުން ނެރުނު ގުޅިފައިވާ ބަޔާނުގައި ބުނެފައިވަނީ ހަޔާތުގެ ދެން އޮތް ފިޔަވަހީގައި ދެމީހުން ދަތުރުކުރާނީ ވަކިން ކަމުގައެވެ. އެކަމަކު ދެ މީހުންގެ ނަމަށް ނިސްބަތްވާ އަދި ދެމީހުންގެ ފައިސާއިން ހިންގާ ފައުންޑޭޝަނުގެ ކުރިމަގާމެދު އެއްވެސް ވާހަކައެއް ބުނެފައި ނުވެއެވެ.\nމައިކްރޯސޮފްޓް ކުންފުނި 1975 ގައި ވުޖޫދުކުރި އެކުންފުނީގެ ބާނީއަކީ ބިލް ގޭޓްސް އެވެ. އޭނާގެ މިލްކިއްޔާތުގެ އަގު 124 ބިލިޔަން ޑޮލަރަށް އަރައެވެ. މައިކްރޯސޮފްޓް ކުންފުނީގެ ޑިވިޝަނެއްގެ ޖެނެރަލް މެނޭޖަރުގެ މަގާމުގައި ހުރި މަލިންޑާ އާއި ބިލް ގޭޓްސް ކައިވެނީގެ ގޮތުން ގުޅުނީ 1994 ގައެވެ. އެ ކައިވެނިން ތިން ކުދިން ލިބިފައިވެއެވެ.


FAM ge Inthihaabah Anekkaaves Shaweed\nއެފްއޭއެމުގެ އިންތިހާބުގައި ވާދަކުރައްވަން އޮލިމްޕިކް ކޮމިޓީގެ ރައީސް މުހައްމަދު ޝަވީދު ނިންމަވައިފި އެވެ.\nޝަވީދަކީ މިދިޔަ ސެޕްޓެމްބަރު މަހު އިންތިހާބަށް ހުޅުވާލުމުން ރައީސް ކަމަށް ކުރިމަތިލެއްވި ހަމައެކަނި ކެނޑިޑޭޓްވެސްމެ އެވެ. ނަމަވެސް އިންތިހާބު ނުބޭއްވި ދިއުލައިދިއުމުން އޭނާ ވަނީ ވިސްނުން ބަދަލު ކުރައްވައި އެފްއޭއެމާ ދުރަށް ވަޑައިގެންފަ އެވެ. މި ގޮތުން ނޯމަލައިޒޭޝަން ކޮމިޓީގެ ޗެއާމަންކަމުން އިސްތިއުފާދެއްވި އެވެ.\nނަމަވެސް އަނެއްކާ ވެސް ގައުމީ ފުޓްބޯޅަ އިދާރާގެ އިންތިހާބުގައި ވާދަކުރައްވާނެކަން އިއުލާނު ކުރައްވަމުން އޭނާ ވިދާޅުވީ އޭނާގެ ނިންމުމަކީ ކުލަބުތަކުގެ އެދުމުގެ މަތީން ނިންމެވި ކަމެއް ކަމަށެވެ.\n"އަޅުގަނޑަށް ތާއީދުކުރާ ކުލަބުތަކެއް ވެސް އެބަތިބި. ގިނަ ކުލަބުތަކެއް ބޭނުންވޭ އަޅުގަނޑު ވާދަކުރަން. ދެން ފުޓްބޯޅަ އަށް ހެޔޮ ބަދަލެއް، ޒަމާނީ ބަދަލުތަކެއް ގެނައުމަށްޓަކާ ވެސް އަޅުގަނޑު ބޭނުން ވާދަކުރަން،" ޝަވީދު ވިދާޅުވި އެވެ.\nޝަވީދު އިންތިހާބުގައި ވާދަކުރައްވާނަމަ ބޮޑު މައްސަލައެއް ކުރިމަތިވާނެ އެވެ. އެއީ ކުޅިވަރުގެ ގައުމީ މަޖިލީހުން ނެރެފައިވާ ގަރާރުގެ ސަބަބުންނެވެ. އެ ގަރާރުގައި ބުނަނީ އެއްވެސް ކުޅިވަރު އެސޯސިއޭޝަނެއްގެ އެކްސްކޯގައި ހިމެނޭ ބޭފުޅަކަށް އެހެން އެސޯސިއޭޝަނަކަށް ކުރިމަތިނުލެއްވޭނެ ކަމަށެވެ. ނަމަވެސް ޝަވީދު ވިދާޅުވީ މިއީ ދުނިޔޭގެ އޮލިމްޕިކް ޗާޓަރާ ހިލާފު ނިންމުމެއް ކަމަށާއި އެގަރާރު ބަލައިނުގަންނަ ކަމަށެވެ. މިގަރާރާ ވިދިގެން އޭނާ ވަނީ ކުޅިވަރާ ބެހޭ މިނިސްޓްރީ އަށް ވަރަށް ބޮޑަށް ފާޑުވިދާޅުވެފަ އެވެ.\nއަސާސީ ގަވާއިދާއި ސިޔާސީ ހިޔާލުތަފާތުވުންތަކުގެ ތެރެއިން އެފްއޭއެމުގެ އިންތިހާބު ނުބޭއްވި ފަސްވެފައިވާއިރު އިންތިހާބުގައި ވާދަކުރައްވަން ރައްޔިތުންގެ މަޖިލީހުގެ މަހިބަދޫ ދާއިރާގެ މެމްބަރު އަހުމަދު ތޯރިގް (ޓޮމް) ވެސް ދަނީ ތައްޔާރުވަމުންނެވެ.\nގައުމީ ޓީމާއި ނިއު، ވެލެންސިއާ އަދި ވީބީގެ ކުރީގެ ފޯވަޑް މި ވަގުތު ހުންނެވީ އީގަލްސްގެ ވައިސް ޗެއާމަންގެ މަގާމުގަ އެވެ.\nއެފްއޭއެމުގެ އިންތިހާބު ބާއްވަން ފީފާއިން މިހާރު ދީފައިވާ އެންމެ ފަހު މުއްދަތަކީ އަންނަ މަހުގެ 31 ވަނަ ދުވަހެ އެވެ. އެހިސާބަށް އިންތިހާބު ނުބޭއްވިއްޖެނަމަ ރާއްޖެ އޮޓެމެޓިކުން ފުޓްބޯޅައިން ސަސްޕެންޑްވާނެ އެވެ. މިހެންވެ އިންތިހާބުގެ އަސާސީ ގަވާއިދު ފާސްކުރާ ކޮންގްރެސް އަންނަ މަހުގެ ހަތެއްގައި ބާއްވަން އެފްއޭއެމުން ވަނީ ނިންމައިފަ އެވެ.\nއެފްއޭއެމް އެފްއޭއެމްގެ އިންތިހާބު އޭއެފްސީ + ފީފާ މުހައްމަދު ޝަވީދު


China noon gaumeggai ufeddhi Smartphon eh libidhaanetha? | Mihaaru\nޗައިނާ ނޫން ގައުމެއްގައި އުފެއްދި ސްމާޓްފޯނެއް ގަތުމުގައި އިޚްތިޔާޜުކުރެވިދާނެ ގައުމުތައް މަދެއް ނޫން\nޗައިނާ ނޫން ގައުމެއްގައި އުފެއްދި ސްމާޓްފޯނެއް ލިބިދާނެތަ؟\n30 ޖެނުއަރީ 2019 - 08:157comments\nސްމާޓްފޯން މާކެޓްގައި އެންމެ ގިނައީ ސެމްސަންގް ފޯނުތަކެވެ. ސެމްސަންގް ފެކްޓަރީތައް ސައުތު ކޮރެއާ، ވިއެޓްނާމް އަދި ޗައިނާގައި ވެސް ހުރެ އެވެ. އެހެންކަމުން، ސެމްސަންގް ގެލަކްސީ މަރުކާގެ ފޯނުތައް ވިއެޓްނާމް އަދި ސައުތު ކޮރެއާގައި ވެސް އުފައްދާފައި ވާތީ ފެނިދާނެ އެވެ. ގަންނަން ވެސް ލިބިދާނެ އެވެ.\nޒުވާނުންގެ މެދުގައި ގޫގުލް ޕިކްސެލް ފޯނުތައް ވެސް ވަރަށް މަޝްހޫރެވެ. ފިކްސެލް ފޯނުތައް އުފައްދަނީ ސައުތު ކޮރެއާގަ އެވެ. އެކަމުގައި ގޫގުލް އަށް އެހީތެރިވެދެނީ ސައުތު ކޮރެއާގެ އެލްޖީ ކުންފުންޏެވެ.\nއަސުސް އަދި އެޗްޓީސީ ނިސްބަތްކުރެވެނީ ޓާއިވާނަށެވެ. ފޯނުތައް އުފައްދަނީ ޓައިވާނުގަ އެވެ. މިހެން ބުންޏަސް، އެ މީހުން ވެސް ގައުމުން ބޭރުގައި ފޯނުތައް އުފައްދަ އެވެ. އެހެންކަމުން، އެޗްޓީސީ އަދި އަސުސް ފޯނެއް ބޭނުންކުރާ ނަމަ، އެ އުފެއްދި ގައުމަކަށް ޗައިނާ ނުވެދާނެ އެވެ.\nސޮނީ އެކްސްޕީރިއާ ފޯނުތަކުގެ ވާހަކަ ވެސް އޮތީ އެވެ. ސޮނީ އަކީ ޖަޕާން ކުންފުންޏެކެވެ. އެކްސްޕީރިއާ ފޯނުތައް ޖަޕާނުގައި ވެސް އުފައްދަ އެވެ. މިއީ ވެސް ޗައިނާ ނޫން ގައުމެއްގައި އުފައްދާ ފޯނު މަރުކާއެކެވެ.\nޗައިނާ ނޫން ގައުމެއްގައި އުފެއްދި ފޯނެއް ބޭނުންވެގެން އުޅޭ ނަމަ، އިޚުތިޔާރުތައް ގިނަ އެވެ. އެކަމަކު، އޭގެ ފޯނެއް ހޯދަން ކުރަންޖެހޭ މަސައްކަތް ބުރަވެދާނެ އެވެ. ލިބޭނެ އެވެ. ނަމަވެސް. ހިތާމަ އަކީ އެ ހުރިހާ ފޯނެއްގެ ތެރޭގައި ވެސް ގިނަވާނީ ޗައިނާގައި އުފައްދާފައި ހުރި އިލެކްޓްރޯނިކް ބައިތަކަށް ވާތީ އެވެ.\nއިތުރު ލިޔުންތައް ގޫގްލް ޖަޕާން ސެމްސަންގް ޗައިނާ ސައުތު ކޮރެއާ ވިއެޓްނާމް އެޗްޓީސީ ޓައިވާން ގޫގުލް ޕިކްސެލް ފޯން މޮބައިލް ފޯން ސްމާޓް ފޯން


ލޮލަށް ފެނި، ހިތްކަނުވުމަކީ ނަރަކައަށް ދަމާ ގެންދާ ބާރެއް!\nބެލުން ހުއްދަ ނޫން ތަންތަނަށް ބެލެނީ ހިތް ކަނުވުމުންނެވެ! ލޮލަށް ފެނިމެ ހިތް ކަނު މީހަކަށް ވެއްޖެ ނަމަ އެމީހަކު ވާނީ މުސްލިމުން ބެލުން ހުއްދަ ނޫންތަނެއް ފެނުނު ނަމަވެސް އެތަނެއް ބެލޭ މީހަކަށެވެ. ބަލަން ޝައުޤުވެރިވާ މީހަކަށެވެ.\nމީސްތަކުންނޭވެ.! މިއީ ވަރަށް ނުބައިކަންބޮޑު އަދި ލިބޭ ގެއްލުންވެސް ވަރަށް ބޮޑު ކަމެކެވެ. އެހެނީ އެކަން ވާނީ އެމީހަކު ނަރަކައާއި ދިމާއަށް ދަމާ ގެންދާ ބާރަކަށެވެ! ލޯފަންވުމަކީ ޤުދަރަތީ ކަމެއް ނަމަވެސް ހިތް ކަނުކުރަނީ އަމިއްލައަށެވެ. ހިތް ކަނުވަނީ އަމިއްލައަށް ކުރެވޭ ކަންކަމުގެ ސަބަބުންނެވެ.\nހިތް ކަނުވެގެންދަނީ ހިތުގައި ޖަހާ ކަޅު ލައްތަކުގެ ސަބަބުންނެވެ. އެ ލައްތައް ޖަހަނީ ކުރެވޭ ފާފަތަކުގެ ސަބަބުންނެވެ. ކުރެވޭ ކޮންމެ ފާފައަކާއިއެކު ހިތުގައި ކަޅު ތިއްކެ ޖެހެއެވެ. ފާފަ ކުރެވޭނަމަ ތިކިތައް ގިނަވެ މުޅި ހިތް ކަޅުވެގެން ދެއެވެ.\nހިތް ކަނުވުމުން ސަލާމަތްކުރަން ބޭނުން ނަމަ ހެޔޮ އަމަލުތައް ކުރުން ގިނަކުރާށެވެ! ހެޔޮ އަމަލުކުރުމަކީ ހިތުގައި ޖަހާ ކަޅު ލައްތައް ފިލުވައިލަން އޮތް ވަސީލަތެވެ. ގިނަގިނައިން އިސްތިޣްފާރުކުރަން ޖެހޭ އެންމެ ބޮޑު އެއް ސަބަބަކީވެސް ހިތް ޠޯހިރު ކުރުމެވެ.\nﷲ ތަޢާލާ އަނގަވާފައިވަނީ ބެލުންތައް ތިރިކުރުމަށެވެ. ބެލުންތައް ތިރިކުރުމަކީ ބަލަން ނުޖެހޭ ތަންތަނާއި ތަކެތި ނުބެލުމެވެ. ބެލުން ހުއްދަ ނޫން އެއްވެސް ތަނެއް ނުބެލުމެވެ. ވީމާއަށް ބެލުން ހުއްދަ ނޫން މީސްތަކުންގެ އަޢުރަ ބެލުމާއި ފާހިޟް ޢަމަލުތައް ބެލުން އެއީ ލޮލުން ކުރެވޭ ބޮޑެތި ފާފަތަކެވެ. އެފާފަތަކުގެ ސަބަބުން ނަރަކައަށް ވަންނަން ޖެހިދާނެކަމަށް ބިރުވެތިވާށެވެ!\nމިޒަމާނުގައި ބެލުންތައް ތިރިކުރުމަކީ ވަރަސް ބޮޑު ކަމެކެވެ. ވަރަށް އުނދަގޫވެސް ކަމެކެވެ. ފެންނަލެއް ގިނަކަމުންނެވެ. އޮޅުމަކުން ލޮލާއި ދިމާވުމަކުން ފާފަވެރިއެއް ނުވެއެވެ. ނަމަވެސް ފެނުމުން އިސް ތިރިނުކޮށް އިތުރަށް ބެލުމުން ދާނީ ފާފަވެރިވަމުންނެވެ!